
        
            
                
            
        

    






Adeline Radloff

 Na ’n storie en draaiboek deur

Ivan Botha, Donnalee Roberts en Sean Robert Daniels Queillerie

Van Ivan en Donnalee

Op  hierdie  rivier  wat  ons  die  lewe  noem,  gaan  dit  partymaal voel of die waters te diep en te donker is, of jy verdrink in jou eie  realiteite,  of  jy  jouself  iewers  in  die  vloei  van  die  stroom verloor  het.  Dis  juis  dan,  mooiste  vrou,  wat  ons  jou  wil aanmoedig  om  braaf  genoeg  te  wees  om  STROOMOP  te swem, teen die wêreld se druk en onrealistiese verwagtinge, om jou eie stem te ontdek, om met elke swemslag jou eie norm te bepaal, om uit te vind wat JOU wonderlik uniek maak, en om dit dan te vier … So CHEERS! Cheers op volkome vreeslose, pretensielose,  sonder  enige  oordeel,  unieke  STROOMOP-VROUE!  Mag  ons  hulle  wees,  mag  ons  hulle  ken,  mag  ons hulle grootmaak. 


* * *

Aan my drie  Stroomop-vrouens … Aan my ma, Elaine, dankie vir die voorbeeld van ’n vrou vol geduld en eindelose liefde. 

Aan  my  dogtertjie,  Amèlie,  mag  jy  ’n  vrou  word  wat inspireer en braaf is om ’n stroomop lewe te leef. Be brave, be kind, make a difference. Pappa lief jou met sy hele hart. 

Aan  my  liefde,  Donnalee.  Dankie  dat  jy  my  elke  dag  leer droom, leer lag, leer jammer sê, leer liefhê. Ek is so dankbaar vir jou vrouwees en dat ons saam die stroom van die lewe kan aanpak.  Ek  kan  nie  wag  vir  ons  volgende  avontuur  saam  nie. 

Ek is mal lief vir jou. 

Aan al drie van julle sê ek dankie, dankie dat julle vrouwees my elke dag inspireer om ’n beter seun, pa en man te wil wees. 

Liefde

Ivan


* * *

Met soveel dankbaarheid en liefde uit my hart uit …

Aan my ma, Wilma, wat die definisie van ’n  Stroomop-vrou is … Mamma is die braafste vrou wat ek ken. Dankie dat ek by Mamma kan leer wat dit is om ’n sterk vrou met ’n sagte hart te wees. Aan my pa, Llewellyn, dankie dat Pappa oneindig glo in alles wat ek aanpak en dat Pappa my laat glo dat ek as vrou tot enigiets  in  staat  is!  Dankie  vir  julle  liefde  en  omgee,  julle  is alles wat ek streef om te wees. 

Aan die liefde van my lewe – Ivan, saam met jou pak ek die rofste waters aan! Jy is so ’n inspirasie en ek eer jou mooi hart en  menswees.  Dankie  vir  saam  droom  en  herinneringe  gevul met JOY. Dankie vir ’n lewe waarin ek elke dag soos ’n heldin voel, en vir ’n liefde wat een groot avontuur is. 

Aan my Hemelse Vader, dankie vir die Oranjerivier. Dankie vir die voorreg om ons passie te mag uitleef en op ’n reis saam met  hierdie  karakters  te  kon  gaan  wat  ons  siele  aangeraak  het en ons lewens vir altyd verander het. 

Liefde

Donnalee


* * *


       woman

 No man steps into the same river

 twice, for it is not the same river

 and he is not the same man. 

       she                         woman                                                           Heraclitus



Oomblikke

As  dit  alles  verby  is,  is  dit  al  wat  ons  het.  Dit  is  altyd  net oomblikke …


* * *

In  ’n  verafgeleë  wildernis  sny  ’n  rivier  deur  die  klipkranse  en berge  van  ’n  semiwoestyn,  skynbaar  onaangeraak  deur  die mens se bestaan, manjifiek in sy oeroue eensaamheid. 

Tot jy weer kyk. 

Knip jou oë een keer, en skielik is ’n groot geel opblaasboot duidelik  sigbaar.  Dit  word  deur  die  rivier  meegesleur:  Dit  kap teen halfversteekte rotse, tol deur stroomversnellings, skiet dan soos ’n kinderspeelding in die lug op. 

Die boot is skynbaar onbeman, die rivier heeltemal verlate. 

Maar  kyk  van  naderby,  van  nóg  nader.  Kyk  verby  die oppervlak  tot  in  die  kolkende  dieptes,  en  dan  word  die spartelende lywe van ’n groep drenkelinge sigbaar. 

Elkeen van die vae figure veg op ’n eie manier vir oorlewing teen  die  mag  van  die  water,  hulle  spiere  tot  die  uiterste ingespan, hulle hale desperaat. 

Vir ’n paar oomblikke lyk dit asof daar geen hoop is nie. Die stroom is te sterk, die figure te nietig. Maar dan breek ’n hand deur die water se oppervlak. 

Bebloed. 

Sterk. 

Vroulik. 


* * *


Op  ’n  ander  plek,  ’n  ander  tyd,  was  ’n  moeë  jong  chirurg  die bloed van haar hande af. Daarna loop sy doelgerig die hospitaal se gange af om die slegte nuus aan ’n angsbevange familielid te gaan 

oordra, 

haar 

treë 

selfversekerd, 

haar 

houding

professioneel, oënskynlik totaal in beheer van die situasie. 

Maar  knip  weer  jou  oë,  beskou  hierdie  oomblik  vanuit  ’n ander  hoek,  en  dit  word  gou  duidelik  dat  die  dokter  se  skans van  koel  professionaliteit  iets  meer  weerloos  en  onseker versteek. Want toe die familielid ná aanhoor van die tyding wil ineenstort, is dieselfde chirurg wat so selfversekerd was in die teater skielik onbeholpe en diep ongemaklik. 

Gekonfronteer  met  die  vrou  voor  haar  se  rou  emosionele pyn, wil-wil die vlymskerp brein wat minute tevore tydens die operasie so kalm was nou deur paniek oorval word. Die mond wat  so  maklik  bevele  geblaf  het,  is  stil,  en  die  hande  wat  die skalpel  so  sekuur  deur  die  pasiënt  se  vel  kon  laat  gly,  is  lam langs haar sye. 

Die  dokter  weet  dat  sy  op  hierdie  oomblik  na  die  gebroke vrou voor haar moet uitreik. Basiese menslikheid vereis dit. 

Maar sy kan nie. 


* * *

In  dieselfde  stad,  in  ’n  spogbuurt  nie  te  ver  van  die  hospitaal nie, klop ’n jong vrou huiwerig aan haar ouerhuis se voordeur. 

Dis  laat  in  die  nag  en  sy  is  omring  deur  ’n  klomp  haastig gepakte tasse. 

’n  Statige  ouer  vrou  maak  uiteindelik  die  deur  oop.  Daar  is

’n effense huiwering, die ma oorbluf, die dogter ontwykend, en dan  is  die  pa  ook  daar,  so  oorstelp  van  blydskap  dat  hy  sy

dogter  in  sy  arms  toevou  en  wild  in  die  rondte  swaai.  Daar  is uitroepe van vreugde, ’n harde gelag, omhelsings en trane – ’n paar oomblikke van perfekte huislike geluk. 

Tot jy weer kyk. 

Kyk ’n bietjie meer indringend en let op hoe die dogter haar ma  se  vraende  oë  vermy  en  haar  aandag  op  haar  pa  toespits. 

Kyk hoe die ma bekommerd na die tasse voor die deur loer, ’n frons op haar gesig. Merk dat die pa se glimlag miskien té gul is,  sy  lag  te  hard,  sy  vreugde  te  uitbundig.  Amper  asof  hy  vir iets probeer vergoed. 

Asof hy weet dat daar, met dié twee vroue, geen ander rol is wat hy moontlik kan speel nie. 


* * *

In ’n siellose werkshokkie in ’n oopplankantoor sit ’n vrou en frons. 

Op hierdie oomblik lyk sy hardwerkend en selfversekerd: die tipe vrou wat haar nie veel aan die samelewing se verwagtinge steur nie. Haar hare is argeloos teruggekam, haar bril groot en onvleiend, haar gesig sonder grimering, haar klere sonder enige fieterjasies. 

Maar  kyk  weer,  en  die  moontlikheid  ontstaan  dat  haar praktiese styl eerder dui op ’n gebrek aan vroulike selfvertroue as ’n ongeërgdheid oor wat mense van haar mag dink. Wat help dit immers jy doen moeite as niemand jou ooit raaksien nie? 

Sy  staar  mismoedig  na  die  rekenaarskerm  voor  haar.  Dit  is egter  nie  die  verslag  waaraan  sy  werk  ( 2018  STATS:  The serotonin  benefits  of  Vitamin  D)   wat  haar  so  neerslagtig  laat voel nie, maar die generiese boodskap wat ’n minuut gelede op

haar skerm verskyn het. 

 Happy  birthday,  Vivian!  From  all  of  us  at  Facebook,  we hope you have a wonderful year. 

Dis die enigste boodskap wat sy nog vandag ontvang het. 


* * *

In ’n voorstedelike huis staan ’n vrou voor ’n spieël en aantrek. 

Haar  tuiste  is  die  toonbeeld  van  ’n  uitbundige  en  chaotiese gesinslewe:  Daar  is  speelgoed  op  die  vloere,  kinderlaggies  in die  tuin,  die  hemelse  geur  van  varsgebakte  koekies  uit  die kombuis.  Die  kamer  waarin  sy  staan,  spreek  van middelklasgemak  eerder  as  weelde,  maar  die  foto’s  teen  die mure vertoon ’n ander tipe rykdom. Op elke foto kyk ’n man en drie  seuns  liefdevol  na  haar,  hulle  oë  gevul  met  die  tipe bewondering wat dit duidelik maak dat sy die spil is waarom al vier se lewens draai. 

Sy is duidelik die hart van die huis – ’n baie gelukkige vrou. 

Maar knip jou oë vinnig, beskou die oomblik van nader, en let op na wat sy besig is om aan te trek. Ten spyte van die son wat helder  buite skyn,  is die  kledingstuk in  haar hande  nie  lig en  kleurvol  nie;  dis  dik  en  gryserig  en  skynbaar  heeltemal  te klein  vir  haar.  Vir  ’n  paar  minute  probeer  sy  desperaat  haar kurwes  in  hierdie  nuwerwetse  tipe  korset  inforseer:  ’n folterende stuk spandex wat haar gul, sagte liggaam só knel dat sy uiteindelik nes ’n opgestopte wors voel. 

Toe  sy  op  die  ou  end  weer  haar  weerkaatsing  in  die  spieël aanskou, kan sy nie anders as om te lag nie. Maar dis die soort bitter  laggie  wat  mens  gee  as  jy  jouself  nie  kan  toelaat  om  te huil nie. 

Ha-ha-ha. ’n Vet vrou in Spanx met krullers in haar hare. 

Hoe snaaks is dit nie. 

Ha-ha-ha. 


* * *

Oomblikke. Dit is al wat ons het. 

Maar  ’n  oomblik  kan  verraderlik  wees.  Dit  kan  ’n  halwe waarheid vertel, ’n valse beeld skep, ’n mens heeltemal in die verkeerde  lig  stel.  Moet  dus  asseblief  nie  te  gou  afleidings maak oor hierdie vroue se lewens nie. Moenie te hard oordeel, te vinnig tipeer nie. 

’n  Vrou  is  baie  dinge,  en  kan  nie  deur  ’n  enkele  oomblik gedefinieer word nie. 

Soms moet ’n mens die oomblikke verbind – lyntjies tussen die kolletjies trek – voordat jy die hele prentjie sien. Want dis eers  as  die  grepe  in  ’n  verhaal  saamgebind  word,  dat  mens regtig perspektief kan kry. 

Dat jy regtig kan verstaan. 



Vyf vroue

Lana

Bloed op haar hande. Die vibrasie van die selfoon teen haar lyf. 

Die  Ongevalle-eenheid  se  teaterdeure  wat  wild  oopswaai. 

Water  en  antibakteriële  seep.  Die  reuk  van  vrees  en ontsmettingsmiddels.  ’n  Noodgeval  op  die  tafel  voor  haar.  ’n Treurende familie. ’n Pasiënt op ’n trollie waarmee in die gang afgejaag word. Die loeiende kreet van nog ’n ambulans. 

Vir  dokter  Lana  Marais  voel  dit  soms  asof  die  dae aaneenloop;  ’n  golf  van  gebeure  en  indrukke  wat  haar  so meedoënloos meesleur soos ’n stukkie dryfhout op ’n rivier. 

Soms  is  daar  goeie  dae.  Dae  wanneer  sy  aan  familielede goeie  nuus  kan  oordra,  die  intensiteit  van  die  verligting  dan soos pyn op hulle gesigte. Maar daar is altyd nog ’n noodgeval. 

Nog  ’n  pasiënt  wie  se  lewe  aan  ’n  draadjie  hang.  Nog  mense vasgevang in die donkerste ure van hulle lewe. Nog deure wat oopswaai,  nog  mediese  spanne,  nog  operasiesale,  nog  seep  en water, nog ure van konsentrasie, nog bloed op haar hande. 

Sy laat haarself nie toe om te tob oor die slegte dae nie. Want daar is slegte dae ook. Dae wanneer die nuus wat sy moet breek families  uitmekaarskeur  en  lewens  vernietig.  Dae  wanneer  sy opnuut besef dat haar vrese en byna konstante uitputting niks is in vergelyking met ander se swaarkry nie. 

Dat sy eenvoudig nóg harder moet probeer. Nóg sterker moet wees. 

Toegegee,  daar  is  diegene  wat  haar  as  té  sterk  en  beheersd beskou. En ja, dit mag waar wees: Sy was nog nooit juis een vir hande  vashou  of  trane  wegpink  nie.  Maar  sy  is  immers  nie  ’n

verpleegster  nie;  sy  is  ’n  traumachirurg,  een  van  die  bestes  in die  stad.  En  ’n  goeie  chirurg  moet  haar  emosies  kan  afskakel om doeltreffend haar werk te kan doen. Vir ’n tydjie – minute of ure – moet sy kan vergeet dat die liggaam voor haar meer is as die meganika van vel en spier en organe. Dat dit ’n méns is wat op die operasietafel lê: iemand met sy eie lewe vol drome en verlangens. Iemand met sy eie geliefdes. 

’n Goeie chirurg moet kan afskakel. 

As jy nie kan afskakel nie, gaan die spanning jou op die ou end  kry.  Die  vrees  gaan  jou  lewend  opvreet,  die  ontsettende verantwoordelikheid  gaan  jou  keel  laat  toetrek  en  jou  geen ruskans gun nie. 

’n Suksesvolle chirurg hoef nie drukkies en sagte woordjies uit  te  deel  nie.  Wat  ’n  chirurg  suksesvol  maak,  is  fokus: dissipline en selfbeheersing en ’n ysere wil. 

Die wil om geen pasiënt in die steek te laat nie. 

Die wil om jou eie behoeftes tweede te stel. 

Die wil om nooit, ooit ’n fout te maak nie. 

Die wil om nie af te kyk nie. Om nooit te sien op watter dun tou jy balanseer, en hoe diep die afgrond onder jou gaap nie. 

Adrie

Teen die tyd dat Adrie uiteindelik op ’n uitrusting besluit, lê die hele vloer al vol klere. Sy pluk-pluk aan haar rok, wonder of dit selfs mét die Spanx onderaan haar agterstewe te groot laat lyk. 

In die Kardashian-era mag mens mos kwansuis groot boude hê, maar dan moet jou middel so dun soos ’n anoreksiese perdeby s’n  wees  en  jou  boarms  nie  lyk  soos  twee  varsgerysde  brode nie. 

Ten minste lyk haar hare en grimering darem nie te sleg nie. 

Dis  eintlik  ongelooflik  hoeveel  beter  mens  voel  as  jy  weer  ’n slag ’n bietjie moeite doen: Vanaand lyk haar oë sommer weer blougroen en helder, haar lippe vol en soenbaar, haar hare soos daardie  blonde  watervalle  waarvan  skrywers  in  liefdesverhale praat. Vir die eerste keer in ’n baie lang ruk glimlag sy onseker vir haar weerkaatsing in die spieël. 

Toe  haar  foon  pieng,  loer  sy  na  haar  skerm.  Dis  ’n WhatsApp:  MATRIEKREUNIE- groep. 

O. Oukei. 

Vir ’n oomblik is sy huiwerig om dit oop te maak, maar dan vertel sy haarself dat sy simpel is. Dis haar oudste vriende dié, en  dis  lekker  dat  hulle  na  so  lank  nog  sulke  goeie  pelle  is. 

Social media is eintlik wonderlik. 

Die  WhatsApp-foto  kom  van  Melissa:  Haar  perfek gemanikuurde voete staan op ’n skaal wat triomfantelik  59 lees. 

Judy  se  stemnota  volg  amper  onmiddellik:  “Dis  drie kilogram onder jou goal weight na die babas! Well done, girl!” 

Melissa  antwoord  met  nog  ’n  stemnota:  “Ek  moet  bieg,  my

geheim is Christine se koolsop.” 

Dan is dit Christine se beurt: “Dis nie ’n geheim nie, dis ’n leefstyl.” 

Toe  Adrie  weer  vir  haarself  in  die  spieël  kyk,  het  haar glimlag  heeltemal  verdwyn.  Dis  nou  al  drie  jaar  na  Leon  se geboorte  en  sy  is  nie  eens  náby  haar  doelgewig  nie.  Laas Saterdag  wou  sy  in  trane  uitbars  toe  sy  sien  dat  daar  ’n  Blou Bul  in  die  span  is  wat  net  soveel  soos  sy  weeg.  Darem  nie  ’n voorspeler nie, maar nog steeds. 

Sy  kyk  na  haar  foon;  sy  sal  seker  ook  iets  moet  sê.  Na  ’n rukkie druk sy op die blou mikrofoontjie onder in die hoek. “Jy beter daai resep op die groepie post,” sê sy met wat sy hoop na entoesiasme eerder as desperaatheid klink. 

Judy  stuur  dadelik  nog  ’n  stemnota:  “Adrie,  dankie  dat  ons die big reveal by jou huis kan doen. Julle weet hoe dit gaan met renovations.” 

Sy druk weer op die mikrofoontjie. “Net ’n plesier …” 

“Aaaaaaaaaaaa!” 

Die bloedstollende krete vanuit die badkamer laat haar nie té veel  skrik  nie  –  teen  hierdie  tyd  weet  sy  presies  hoe  haar kinders klink as hulle regtig seerkry – maar dan word haar man se  paniekerige  stem  deel  van  die  kattekoor:  “Adrie!  Adrie! 

ADRIE!” 

“O, kakkers!” Toe sy haastig haar foon neersit, besef sy met

’n skerp, vinnige steek van verleentheid dat die mikrofoon nog aan  was  en  dat  sy  haar  huismanewales  vir  almal  op  die  groep uitgesaai het. Maar daar’s nie tyd om nou daaroor te tob nie. 

Daar  is  nie  baie  dinge  in  hierdie  lewe  wat  Charl  van  stryk bring nie. Iets moet baie verkeerd wees. 

Sy  bars  by  die  badkamerdeur  in  soos  ’n  wyfieleeu,  gereed om  met  naels  en  tande  te  veg  om  haar  gesin  te  beskerm.  Die seuns staan saamgebondel in die water aan die een kant van die

bad, al drie heeltemal histeries. Charl leun teen die muur in sy onderbroek en sokkies, sy groot lyf besig om te ruk asof hy wil opgooi. 

Adrie kyk verward rond. Waar is die bloed? Die skerwe? Die weerligskade? 

Dan sien sy dit. In die bad. 

Op die water dryf ’n drolletjie. 

Sy gee haar man ’n moedelose kyk. “Dammit, Charl. Ek dog die manne is al in hulle PJ’s.” 

Want hy’t belowe. Hoog en laag gesweer dat hy haar régtig vanaand  met  die  seuns  gaan  help.  Date  night  was  immers  sy idee.  Hy  het  gesê  sy  moet  ’n  slag  weer  onthou  dat  sy  ’n  vrou sowel as ’n ma is, en het belowe hy sal sorg dat die kinders in die bed  is terwyl  sy regmaak  vir hulle  spesiale aand  uit.  Maar natuurlik, sodra die kleinste probleempie opduik …

Adrie  se  gedagtes  word  onderbreek  deur  ’n  wilde  gespat soos  die  seuns  die  dreigende  gevaar  van  hulle  af  probeer weghou.  Ai  tog.  Normaalweg  sou  dié  tipe  ongelukkie  haar skaars  ’n  wenkbrou  laat  lig,  maar  sy’t  nou  nét  haar  hare  en grimering gedoen en sy het haar heel mooiste rok aan. 

“Doen iets!” smeek sy vir Charl. 

Maar  haar  dapper  man,  die  ou  wat  op  skool  spelers  twee maal sy grootte kon tackle, kan nou niks doen behalwe om haar smekend aan te kyk terwyl hy sy bes probeer om nie ’n kat te skiet nie. 

Adrie dink vinnig, gryp Ben se speelgoedtrokkie en probeer daarmee  die  ding  uit  die  water  skep.  Dis  natuurlik  op  presies dié oomblik dat die voordeurklokkie lui. 

“Die  babysitter!”  Charl  neem  sy  kans  waar  en  verdwyn  uit die badkamer om te gaan oopmaak. 

Absoluut tipies. 

Adrie leun so versigtig moontlik oor die bad, maar die seuns

is nou al so buite beheer dat hulle glad nie na haar dreigemente luister nie, en teen die tyd dat sy uiteindelik die droltrokkie kan neersit, is haar gesig en hare papnat gespat met die vuil water. 

Ten  minste  is  my  rok  nog  droog,  troos  sy  haarself,  net voordat  Leon  huilend  met  sy  nat  lyfie  aan  haar  begin  klou  en Sebastiaan in ’n kleurvolle stroom reg oor haar opgooi. 

In die wasmasjien tol haar rok om en om. 

Adrie voel onverwags ’n knop in haar keel, asof sy self nog

’n kind is wat in trane kan uitbars as die lewe ’n bietjie moeilik raak.  Sy  sluk  dit  weg,  onmiddellik  geïrriteerd  met  haarself. 

Hierdie  tipe  goed  gebeur  mos  maar,  dis  nou  regtig  nie  ’n tragedie nie. Eendag gaan hulle almal nog lekker daaroor lag. 

En tog. 

Dit  was  haar  gunstelingrok  dié.  Die  enigste  een  waarin  sy nog  regtig  vrou  gevoel  het.  Een  van  daardie  kledingstukke  –

deesdae so skaars soos hoendertande – wat gesny is om ’n regte vrou  in  plaas  van  ’n  winkelpop  te  laat  goed  lyk.  En  vanaand moes  spesiaal  wees.  Sy  wou  so  graag  vir  ’n  verandering  weer skaflik lyk. Wou so graag vir ’n rukkie weer mooi en begeerlik voel. 

In die masjien tol haar rok om en om. 

Om en om. 

Charl  kom  die  waskamer  binne  met  een  hand  weggesteek agter  sy  rug.  Dan  rek  sy  oë.  “Ek  weet  nie  wat  jy  aanhet  nie, maar ek hou daarvan.” 

Oeps! 

Adrie gryp ’n handdoek uit die wasgoedmandjie toe sy besef sy staan nog in haar Spanx. “Uit, Charl!” 

Soveel vir die vroulike misterie. 

Maar  hy  bly  staan  waar  hy  is,  ’n  stout  glimlag  op  sy  gesig, 

voordat  hy  met  ’n  flambojante  gebaar  ’n  red  velvet  cupcake van  agter  sy  rug  te  voorskyn  bring  soos  ’n  towenaar  wat  ’n hasie uit ’n hoed ruk. 

“Dis vir môre,” sê sy. 

“Dis date night.” Hy wikkel sy wenkbroue. 

“Dit was voor Sebastiaan se geboorte laas date night.” 

Adrie besef  dat sy  kortaf klink,  maar sy  kan dit  nie  verhelp nie.  Sy  weet  Charl  probeer  sy  bes  om  haar  op  te  beur  na  die fiasko  van  vroeër  vanaand,  maar  die  lááste  ding  wat  sy  nou nodig  het,  is  die  sewe  biljoen  kalorieë  wat  in  daardie onskuldige  stukkie  koek  skuil.  As  mens  self  iets  bak,  weet  jy mos presies hoeveel suiker en botter daarin gaan. 

Haar man laat hom egter nie so maklik afsit nie. Die bliksem weet  alte  goed  wat  haar  swakplekke  is,  en  hy  vat  stadig  ’n suggestiewe  hap  uit  die  cupcake,  die  genot  op  sy  gesig  so intens dat dit amper lyk asof hy iets onbehoorliks doen. 

Adrie voel hoe haar mond begin water. 

“Charl.” 

Maar sy kry dit nie heeltemal reg om afkeurend te klink nie. 

Na  al  die  jare  vind  sy  haar  man  nog  steeds  verskriklik aantreklik, en met die manier waarop hy nou met daardie stuk koek  tekere  gaan,  kan  sy  nie  anders  as  om  aan  ’n  heel  ánder soort plesier te dink nie. 

Hy  doop  stadig  ’n  vinger  in  die  versiersel  en  vee  daarmee oor haar lippe, sy oë vuurwarm, sy groot hand sag. 

Dis meer as wat vlees en bloed kan weerstaan. 

Adrie lek haar lippe af, stadig en deeglik, die genot van die tuisgemaakte  versiersel  soos  ’n  soet,  elektriese  skok  deur  haar lyf. “Mmmmm.” 

Dis  al  aanmoediging  wat  hy  nodig  gehad  het.  Die  volgende oomblik is sy lippe hard teen hare, sy soen driftig, en met een vinnige beweging lig hy haar tot op die wasmasjien. 

Die  soet  op  haar  tong,  haar  man  se  sterk  arms  om  haar  lyf, die sagte vibrasie onder haar, sy warm asem teen haar wang …

Alles  is  so  onverwags  genotvol  dat  Adrie  haarself  voel  smelt, en vir ’n lighoofdige paar minute gee sy haarself ten volle oor aan die plesiere van suiwer sensualiteit. 

 Dddrrrr … DDDRRRR …

Onder haar begin die wasmasjien meteens met sy spinsiklus, en  die  wilde  geskud  laat  elke  rolletjie  om  haar  midrif  bewe. 

Charl  kies  dié  oomblik  om  langsaam  oor  haar  lyf  te  begin streel, en met die masjien se gerammel onder haar kan sy nou presies voel hoe haar drillerige maagvet teen sy palm vibreer. 

Die  walging  wat  sy  vir  haar  eie  lyf  voel,  ruk  haar  uit  die oomblik  soos  ’n  vis  uit  water.  Sy  stoot  sy  hand  weg.  “Wag. 

Wag.” Dan klim sy van die wasmasjien af, haar selfhaat soos ’n gif wat deur haar trek. “Ek’s jammer.” 

Hy  staan  terug,  duidelik  afgehaal,  maar  hy  ken  haar  ook goed genoeg om te weet dat hy nie nou druk op haar moet plaas nie. 

Toe hy wegstap, kan sy die seerkry van verwerping duidelik in  sy  skouers  lees,  maar  sy  roep  hom  nie  terug  nie.  In  plaas daarvan  maak  sy  die  kas  oop  en  skuif  die  waspoeier  opsy. 

Agter  die  boks  Omo  staan  ’n  bottel  dieetpille.  Die  pille  laat haar  aaklig  voel,  bewerig  en  befoeterd  en  deurmekaar,  en  dit gee haar hartkloppings en hou haar wakker. Maar dit laat haar definitief minder eet. 

Sy’s  nog  besig  om  besluiteloos  na  die  pille  te  staar,  toe  die wasmasjien  se  be-ee-ep  die  einde  van  die  siklus  aandui.  Sy maak  die  masjien  oop  en  haal  haar  rok  uit,  net  om  te  sien  dat dit onredbaar gevlek is. Totaal geruïneer. 

Haar laaste mooi rok. 

Sy  sak  moedeloos  op  die  vloer  neer,  voor  haar  foon  met  ’n WhatsApp  pieng.  Melissa  het  ’n  resep  op  die  matriekreünie

groepie geplaas:  KOOLSOP. 

Sy skud drie pille in haar hand uit. Sluk dit. Probeer vergeefs teen die trane veg. 

Diona

Dis eers toe die tafel al vol Britse aandenkings staan dat Diona ordentlik  tot  verhaal  kom.  David,  natuurlik,  is  so  rustig  en gemoedelik  soos  altyd.  Sy  kyk  hoe  gemaklik  hy  met  Nixie  sit en gesels, kompleet asof niks fout is nie. 

Asof  hulle  enigste  kind  nie  nou  net  uit  die  bloute  op  hulle drumpel beland het nie. 

Diona tel  stadig tot  twintig, soos  sy altyd  maak om  kalm  te bly, en dan terug van twintig tot nul. Maar die swart wolk van verontrusting  wat  op  haar  neergedaal  het  toe  sy  die  deur oopmaak om haar dogter voor haar te sien staan, bly so swaar op  haar  druk  dat  sy  skaars  kan  asemhaal.  Daar  is  groot  fout. 

Nixie  het  nog  meer  as  ’n  jaar  van  haar  peperduur  kursus  in Londen  oor.  Wat  maak  sy  hier?  In  die  middel  van  die  nag? 

Sonder enige waarskuwing of verduideliking hoegenaamd? Sy is  op  die  punt  om  iets  te  sê,  toe  sy  die  pleitende  boodskap  in haar man se oë lees. 

 Not now, please. 

Sy  onderdruk  ’n  sug.  Sy  het  nog  altyd  David  se  oordeel vertrou,  veral  as  dit  by  hulle  mooi,  trotse,  slim,  komplekse dogter kom. Maar somtyds kan sy nie anders as om te dink dat hy  té  sag  met  die  kind  is  nie.  Geen  wonder  hy’s  die gunstelingouer  nie.  Geen  wonder  hy  kry  ’n  warm  omhelsing van Nixie terwyl sy net ’n koel kopknik kry nie. Geen wonder

…

Nee. Stop. 

Diona  dwing  haarself  om  haar  bitter  gedagtegang  te  staak, 

die  koel,  logiese  regsgeleerde  nou  direk  in  stryd  met  die emosioneel  weerlose  ma.  Dit  is  waar  dat  Nixie  en  David  se verhouding  haar  baiekeer  uitsluit,  maar  sy  het  hulle  nog  altyd daardie  spesiale  band  gegun.  Natuurlik  het  sy.  Die  noue verbintenis is oor jare gebou terwyl sy by die werk was, en nou spreek  hulle  verhouding  van  al  daardie  aande  saam  om  die etenstafel, net hulle twee, en die lang ure wat haar man alleen langs  die  sportveld  deurgebring  het,  en  die  hande  wat  hy  seer geklap  het  elke  keer  wanneer  haar  sitplek  by  ’n  prysuitdeling leeg was. 

Sy  knik  effentjies,  forseer  ’n  glimlag  in  sy  rigting.  As  dit moet,  sal  sy  vanaand  dan  maar  weereens  sy  leiding  neem.  Sy sal haar bekommerde vrae sluk saam met haar onsekerhede, en haarself soos gewoonlik op die agtergrond plaas. 

Mens doen sulke dinge vir jou kind. 

Terwyl  David  die  tee  skink,  maak  sy  ’n  volgende  geskenk oop, die glimlag op haar gesig soos ’n rek wat te styf gespan is. 

Dis  nog  ’n  goedkoop  aandenking,  die  soort  wat  jy  op  die lughawe  koop:  een  van  daardie  poppies  met  die  koppe  wat  so knik, kamstig gemaak om te lyk soos koningin Elizabeth. 

“Thanks, Nix.” 

Maar sy moet wonder of daar so ’n ligte stekie in die keuse van geskenk skuil. Haar dogter het haar al ’n paar keer “Your Highness”  of  “Your  Majesty”  genoem  wanneer  sy  geïrriteerd was met haar. 

Dit neem ’n rukkie voordat Diona haar emosies genoegsaam onder beheer het om op die gesprek tussen haar man en dogter te  fokus.  Hulle  praat  oor  koeitjies  en  kalfies:  die  weer  in Londen,  die  buurt  waar  Nixie  gebly  het,  die  plekke  wat  sy besoek het …

“There’s  this  cute  coffee  shop  on  the  corner  where  we  …  I stayed. You would  die for their pancakes, Dad.” 

Diona voel hoe elke haar op haar kop skielik regop staan. Jy word  nie  ’n  senior  vennoot  in  een  van  die  land  se  grootste prokureursfirmas as jy nie die vermoë het om fyn te luister nie. 

Sy  stuur  ’n  benoude  blik  in  David  se  rigting,  maar  hy  maak natuurlik asof hy niks agtergekom het nie. 

“Are you saying they’re better than my Pixie Pancakes?” vra hy met daardie warm glimlag van hom. 

Sy dogter glimlag terug, haar gesig stralend onder haar wilde bos donker krulle. “Never. But a close second.” 

Teen dié tyd kan Diona dit nie meer hou nie, die woord soos

’n  brandende  kool  op  haar  tong  wat  sy  eenvoudig  móét uitspoeg: “Stayed?” 

Die  stilte  wat  neerdaal,  ken  sy  goed  –  die  abrupte swygsaamheid  van  ’n  beskuldigde  wat  uitgevang  is  onder kruisverhoor.  En  dan,  voorspelbaar  genoeg,  kom  die ontwyking. 

“Well, I’m exhausted.” 

“You  said   stayed.  Past  tense.”  Haar  stem  klink  skerper  as wat sy dit wou hê, en meteens is die spanning dik in die lug. 

“We  should  go  camping,”  stel  David  opgewek  voor,  sy poging  om  die  gesprek  terug  op  ’n  neutrale  basis  te  kry  so deursigtig soos dié van ’n kind. 

“Soos in, jy bly nie meer daar nie?” Diona weet goed dat sy meer soos ’n kwaai prokureur as ’n ma klink. Maar hoe kan sy anders? Hoe sal sy ooit weet wat aangaan as sy nie vra nie? 

Langs  haar  vryf  David  nou  sy  hande  saam  met  gedwonge gemoedelikheid,  sy  oë  te  groot,  sy  glimlag  te  breed.  Sy  ken daardie  uitdrukking  goed,  dink  Diona  met  ’n  stekie  pyn.  Dis hoe hy altyd lyk as hy desperaat probeer om ’n argument tussen sy vrou en sy dogter te verhoed. 

“This is perfect,” sê hy met nog ’n vinnige, pleitende kyk in haar  rigting.  “You  said  your  case  finishes  early  tomorrow.  If

we  hit  the  road  by  five,  we  could  watch  the  sunrise  over  the river.” 

Sy moet nou ophou, dink Diona. Die seine van haar man se kant  af  kan  nie  helderder  wees  nie.  Maar  sy  kan  haarself  nie keer nie. Dit druis eenvoudig teen elke grein van haar wese in om ’n ooglopende probleem nie trompop te pak nie. 

Sy draai weg van David, vestig haar blik op haar dogter. “So where do you stay now?” 

“Upstairs.”  Nixie  se  antwoord  is  kortaf,  haar  gesig  nou  bot en uitdrukkingloos. 

“And your articles?” 

Nixie  se  stilte  is  genoeg  van  ’n  antwoord  om  Diona  se stresvlakke die hoogte te laat inskiet. “Are you saying that …” 

Dit  kan  tog  sekerlik  nie  wees  nie!  Daardie  kursus  was  ’n eenrigtingkaartjie  na  ’n  leeftyd  van  professionele  sukses!  Sy voel hoe haar keel toetrek. Verstáán Nixie nie hoe moeilik dit is om jou plek in die wêreld oop te veg as jy ’n bruin vrou is nie? 

As  sy  net  dink  wat  sý  alles  moes  opoffer  om  te  kom  waar  sy vandag  is,  en  nou  wil  haar  dogter  haar  hele  toekoms  net  so weggooi! 

“Girls.” David se stem is kalm en rustig. Helend, soos salf op

’n rou wond. “Not tonight.” 

Dis  vir  hulle  albei  ’n  teken.  Diona  byt  op  haar  onderlip. 

Nixie  glimlag  vinnig  vir  haar  pa.  “Thanks  for  the  tea,  Dad.” 

Knik dan koel in Diona se rigting. “Nag, Ma.” 

In die stilte wat volg, kyk Diona na die poppie wat Nixie vir haar  persent  gegee  het  –  die  karikatuur  van  die  Queen,  ’n  ou vrou  met  baie  mag  wat  haar  kop  gedwee  skud  as  jy  daarop druk. 

Is dit wat Nixie van haar wil hê? Om maar altyd net ja te sê? 

Sy druk die kop. Ja, ja, ja. 

Druk weer. Ja, ja, ja. 

Maar  dan  druk  sy  te  hard  en  die  goedkoop  poppie  se  kop vlieg van haar lyf af en skiet wild die donkerte in. 

Vivian

Die vrou op die skerm is sexy. Nie beeldskoon nie, maar sexy. 

’n  Vol,  gul  mond.  Kurwes  op  al  die  regte  plekke.  ’n Avontuurlustige  blik  in  vonkelende  oë.  ’n  Dik  bos  rooi  krulle wat blink soos hare in ’n Pantene-advertensie. 

Vivian klik deur die foto’s op Phillip se Facebook-muur, ’n hol kol op haar maag. In een reeks foto’s is hy en die rooikop besig  om  valskerm  te  spring.  In  ’n  ander  reeks  is  hulle  besig om  by  die  een  of  ander  eilandparadys  te  diepseeduik.  Daar  is foto’s  waar  hulle  in  ’n  woestyn  om  ’n  groot  oop  vuur  kuier, foto’s waar hulle op ’n rivieroewer kampeer, foto’s waar hulle vanaf ’n oop voertuig na ’n trop leeus kyk. 

Dan  word  die  laaste  lig  in  die  andersins  leë  kantoorgebou afgeskakel,  en  in  plaas  van  Phillip  se  Facebook-rooikop,  sien Vivian  nou  haar  eie  gesig  in  die  rekenaarskerm  gereflekteer. 

Die kontras is so skreiend dat sy wil naar word. 

Is  sy  regtig  so  muisvaal  soos  sy  nou  op  die  skerm  lyk? 

wonder  sy  verslae.  Is  haar  hare  regtig  daardie  vervelige skakering van donkerblond? Haar lippe so dun en uitgedroog? 

Haar vel so grys? Haar oë so dof agter die lense van haar bril? 

Miskien is dit net die lig. Sy was dalk nog nooit die mooiste meisie  in  die  wêreld  nie,  maar  ’n  plain  Jane  is  sy  darem  ook nie. 

Of  is  dit  maar  net  wat  sy  haarself  wil  wysmaak?  Met  die sexy  rooikop  se  gesig  langs  haar  eie  is  sy  glad  nie  meer  so seker  nie.  Wie  behalwe  ’n  plain  Jane  werk  in  elk  geval  as  ’n risiko-analitiese datanavorser by ’n mediese versekeraar? 

Toe  sy  opkyk  van  haar  rekenaar,  is  dit  asof  sy  haar omgewing met nuwe, meer kritiese oë beskou. Haar kollegas se werksareas  is  versier  met  kleurvolle  foto’s,  potplante  en persoonlike  items,  aandenkings  van  vervullende,  opwindende lewens  buite  die  kantoor.  Net  haar  eie  werkshokkie  is onpersoonlik  –  so  vervelig  soos  syself.  En  geen  wonder  nie. 

Waarvan  sou  sy  ’n  foto  uitstal?  Die  lekkende  kraan  in  haar woonstel?  Aande  alleen  voor  die  TV?  Naweke  waarin  sy  niks meer stimulerends doen as om haar gordyne te was nie? 

Sy maak haar rekenaar met ’n sug toe. Dis seker tyd om huis toe te gaan. 

Dis hoe mens jou aande omkry as jy amper dertig is. En single. 

En vaal en vervelig. En heeltemal alleen. 

Jy skakel die TV aan vir geselskap. Die radio ook. Jy wonder of  dit  tyd  is  om  ’n  kat  te  kry.  Wonder  of  jy  kanker  gaan  kry omdat jy altyd mikrogolfmaaltye uit plastiekbakkies eet. Skink vir  jou  ’n  glas  wyn.  Wonder  hoeveel  data-analitiese  studies  al gedoen  is  oor  die  verband  tussen  kanker  en  verhitte  plastiek. 

Was jou vurk sommer onder die kraan. 

Of  miskien  is  dit  net  hoe  ék  my  aande  omkry,  dink  Vivian terwyl sy terneergedruk na haar beeld in die badkamerkassie se spieël  staar.  Sy  haal  haar  bril  af,  vryf  haar  hare  so  effens deurmekaar, plak ’n sexy glimlag op haar gesig. Great. Nou lyk sy  nog  net  so  kleurloos  en  vervelig  soos  altyd,  net  baie  meer wasig.  Sy  sit  weer  haar  bril  op.  Kyk  fronsend  na  die  boksie haarkleurmiddel wat sy gekoop het.  Red Vixen. 

Toe  haar  selfoon  vibreer,  kan  sy  glad  nie  dink  wie  dit  kan wees nie. 

Phillip:  Ek is in die area, kan ek my stuff kom kry? 

Die  boodskap  vang  haar  so  onkant  dat  sy  amper  die  foon















neergooi, haar hande dadelik skoon bewerig. Maande lank hoor sy  niks  van  hom  nie,  en  nou  dít?  Sy  probeer  die  wilde  geklop van haar hart ignoreer terwyl sy deur die geel gesiggies op haar foon soek, vasbeslote om presies die regte emoji te vind. 

Vivian: 

Nee. Dit verklap te veel. Delete. 

Vivian: 

Nee. Dit lyk asof sy heeltemal te bly is om van hom te hoor. 

Delete. 

Vivian: 

Nee. Te verbitterd. Delete. 

Vivian: 

Nee. Te onseker. Delete. 

Vivian: 

Nee. Te sarkasties. Delete. 

Sy’s  besig  om  verder  te  soek  toe  haar  vinger  gly  en  sy  die verkeerde een stuur. 

Vivian: 

“Nee.” Sy staar verslae na die skerm. 

Hy neem skaars ’n sekonde om te antwoord. 

Phillip:  Ouch. 

Sy  kyk  na  haar  foon,  wonder  of  sy  dit  net  so  moet  los.  Hy verdien daardie middelvinger dubbel en dwars. Maar dan dink sy aan die saai aand wat voorlê, die saai naweek, die saai lewe. 

Wat het sy om te verloor? 

Vivian: Jammer, ek het bedoel 

Sy stuur die WhatsApp. Sluk haar hele glas wyn af saam met die skielike, desperate opgewondenheid in haar binneste. 

Teen  die  tyd  dat  sy  die  klop  aan  haar  deur  hoor,  het  sy  haar hare deurmekaar gewoel en daardie ekstra knopie losgeknoop. 

Vir  ’n  hele  paar  sekondes  sukkel  sy  met  die  drie  verskillende meganismes  waarmee  sy  haar  woonstel  beveilig  –  mens  kan nooit te versigtig wees nie – en dan trek sy die deur oop, haar hart in haar keel. 

Phillip groet nie, kyk haar net op en af op daardie lui manier van hom. Maar twee kan dié speletjie speel. Sy draai sonder ’n woord om, loop om vir haar nog wyn te skink. “Op die tafel.” 

Haar  stem  is  koel,  asof  sy  teenwoordigheid  haar  glad  nie affekteer nie. 

Hy  kom  die  woonstel  stadig  binne,  kyk  rond  asof  hy  nog nooit  hier  was  nie.  Dis  vreemd,  maar  ten  spyte  van  die  wilde manier waarop haar hart bokspring, lyk hy tog vir haar minder aantreklik as wat sy hom onthou. Die laaste paar maande het sy hom  so  in  haar  gedagtes  opgehemel  dat  hy  regtig  …  gewóón lyk soos hy hier staan. Net nog ’n man, in plaas van die prins van haar verlangende laatnagdrome. 

“Dis alles daar.” 

Hy krap halfhartig in die boks, en sy merk vir die eerste keer dat hy ook ’n bietjie gespanne is. 

Sy  vat  ’n  slukkie  wyn.  “Ontspan.  Die  groot  depressie  is verby.” 

In  die  ongemaklike  stilte  wat  volg,  is  die  geluid  van  die druppende kraan in die badkamer duidelik hoorbaar. 

“Ek moes dit al lankal gefix het.” 

“Dis nie te laat nie.” 

Hulle oë ontmoet vir ’n lang oomblik. Dan knik hy en loop badkamer toe. 

’n Halfuur later is Phillip steeds besig om nutsman te speel, sonder ’n sweem van sukses. 

Hy  was  nog  nooit  besonder  goed  met  sy  hande  nie,  dink Vivian en probeer ’n stoute giggel onderdruk. Flippit. Die wyn begin  na  haar  kop  toe  gaan.  Sy  moet  ophou  voordat  sy  iets

simpels aanvang. 

Sy  sit  die  glas  langs  haar  op  die  badkamervloer  neer. 

Probeer,  soos  gewoonlik,  beheer  van  die  situasie  herwin  deur haar  te  wend  tot  die  logiese  voorspelbaarheid  van  syfers  en feite.  Vir  ’n  rukkie  luister  sy  na  die  kraan  en  probeer  die druppels tel. Drup. Drup, drup, drup. 

“Sestig druppels per minuut, agt-en-twintig liter per dag. Dis tienduisend-tweehonderd-en-twintig  liter  water  wat  per  jaar gemors word … volgens statistiek.” 

Phillip gooi tou op, sit die skroewedraaier neer. “Ek dink nie ek is die regte ou vir die job nie.” 

Sy  glimlag  speels  terwyl  sy  die  glas  wyn  uithou  wat  sy  vir hom geskink het. “En ek het soveel planne gehad vir Phillip’s Plumbing.” 

Hy glimlag terug, sy oë donker, en neem ’n groot sluk. Dan trek  hy  haar  nader  en  begin  haar  soen,  sy  tong  soos  ’n  lomp oester in haar mond. 

Dis  romanties,  probeer  Vivian  haarself  oortuig  toe  hy  haar optel  en  bed  toe  dra.  Baie  romanties.  Meisies  droom  hiervan. 

Ék   droom hiervan. 

Maar  selfs  met  sy  stoppelbaard  grof  teen  haar  wang  en  sy vingers koud teen haar skouer, kan sy nie help om op te merk dat die kraan nou ’n bietjie vinniger drup nie. 

Nixie

Sy 

kry 

haar 

pa 

in 

die 

kombuis, 

omring 

deur

kampeergereedskap en besig om sy ou army-waterbottel vol te maak. Ten spyte van haar slegte bui kan sy nie anders as om te glimlag nie. Hy gaan nooit iewers daarsonder nie; sy vermoed daai kakie bottel het al meer van die land gesien as die meeste Suid-Afrikaners. 

Dan  onthou  sy  van  die  pak  papiere  in  haar  hand  en  haar glimlag verdwyn. 

“I’m barely freaking back and she’s already on my case.” 

“Pun intented.” Haar pa se oë vonkel. 

Maar  vanoggend  kan  sy  grappies  haar  nie  paai  nie.  “I’m serious,  Dad.”  Sy  waai  beskuldigend  met  die  hoop  vorms  na hom: aansoeke na elke goeie regskool in Suid-Afrika. 

Haar  pa  haal  sy  skouers  op,  soos  altyd  onwillig  om  enige kritiek teenoor sy vrou te hoor of uit te spreek. “She just wants the best for you, Nix.” 

“And according to her that means being a lawyer?” 

“Well,  what  do  you  want  to  be?”  Sy  vraag  is  vol  deernis, maar  sy  oë  mis  niks.  Hy’s  ’n  sagte  man,  hierdie  pa  van  haar, nie ’n dom een nie, en hy weet presies waar lê die seerplek. 

Wat  wíl  sy  wees?  wonder  Nixie  moedeloos.  Wat  kán  sy wees? Sy weet sy’s nie onnosel nie: Op skool het sy uitstekend presteer, veral in die meer wetenskaplike vakke. Maar haar ma se  vermoë  om  die  hele  wêreld  uit  te  sluit  en  geheel  en  al  te konsentreer  op  wat  sy  doen,  maak  nie  saak  wat  in  haar persoonlike  lewe  aangaan  nie,  het  sy  nou  maar  eenmaal  nie

geërf nie. 

Soos sy op die harde manier moes agterkom. 

Vir  ’n  paar  sekondes  staar  hulle  na  mekaar,  nie  een  bereid om kop te gee nie. Dan sug Nixie. “Fine. Maar ek soek my eie tent.” 

Hy glimlag warm. “You pack it, you pitch it.” 

Toe  haar  pa  terugdraai  kraan  toe,  voel  Nixie  hoe  haar gemoed lig. Hy weet nog altyd presies hoe om haar te hanteer. 

Anders  as  haar  ma,  push  hy  nie  heeltyd  nie  en  sy  stille aanvaarding  doen  meer  om  haar  aan  te  moedig  as  al  die geboelie ter wêreld. 

Hy  is  dalk  reg  oor  hierdie  trip  ook.  Soveel  van  haar gelukkige  herinneringe  draai  om  daardie  onvergeetlike kampeervakansies uit haar kinderdae. Miskien, as hulle weer as gesin saam in die natuur is, kilometers ver van alles en almal, sal  sy  uiteindelik  die  woorde  vind  om  aan  haar  ouers  te verduidelik wat gebeur het. 

Sy dra hierdie geheim al so lank. 

Sy sit die aansoekvorms eenkant. Sy onthou nog goed waar alles is, so sy kan netsowel help pak. 

Teen drieuur die middag is hulle lankal gepak en gereed om te vertrek. Teen vieruur is haar ma nog nie tuis nie. Teen vyfuur ook nie. Van waar sy by die kombuistafel sit en op haar iPhone musiek  luister,  kan  Nixie  sien  hoe  haar  pa  al  hoe  meer gespanne raak. 

Toe  sy  foon  uiteindelik  lui,  vang  hy  vinnig  haar  oog.  Kyk dan weer weg. 

Verby  haar  oorfone  kan  sy  nie  ’n  woord  van  haar  pa  se gesprek  hoor  nie,  maar  sy  hoef  net  na  die  uitdrukking  op  sy gesig te kyk om te weet wat hy sê. Toe hy die oproep beëindig, 

haal Nixie haar oorfone uit haar ore. 

“It’s  an  important  case,  Nix.”  Soos  altyd  begin  hy  dadelik om  haar  ma  se  gedrag  te  probeer  verskoon.  “Mom  had  a breakthrough.  Evidence  surfaced  that  could  save  her  client’s family.” 

“Always  other  families.”  Sy  wou  ironies  klink,  maar  haar stem kom bitter uit. Seergemaak. 

Sy staan op. Loop dan vinnig uit sodat hy nie die ou hartseer op haar gesig sal kan lees nie. 

Laatnag is daar ’n sagte klop aan Nixie se deur. Sy maak traag oop, seker dat haar pa daar sal staan met ’n troostende koppie tee,  maar  daar’s  niemand  nie  –  net  ’n  flitslig  op  die  vloer.  Sy kyk om haar rond, sien dat al die ligte in die huis afgeskakel is. 

Ag nee. Hy sou tog sekerlik nie …

Sy  skud  haar  kop,  maar  kry  dit  nie  reg  om  haar  glimlag  te onderdruk nie. Dan skakel sy die flitslig aan en begin soek. 

In die gang kry sy ’n pak marshmallows. ’n Paar treë verder is  daar  ’n  pakkie  Eet-Sum-Mors.  Verder,  ’n  reuse-Aero. 

Koeldrank. Sy volg die spoor al die pad tot by die sitkamer en skud dan haar kop, half onwillig om te glo wat sy sien. Al die meubels is eenkant toe geskuif en in die middel van die vertrek is  ’n  tent  opgeslaan,  helder  verlig  van  binne.  In  die  vorm  wat teen die seil afgeëts is, herken sy duidelik haar pa se silhoeët. 

Sy  kniel,  steek  haar  kop  by  die  tentflap  in.  “I’m  not  eight anymore, Dad.” Maar daar is geen angel in haar stem nie. 

Hy  ignoreer  haar  sarkastiese  aanmerking,  duidelik  hoogs ingenome  met  homself.  Dan  begin  hy  die  ou  liedjie  wat  hy altyd  voor  slaaptyd  vir  haar  gesing  het  met  soveel  oorgawe uitbulder, dat sy sukkel om nie te lag nie. 

“You are my sunshine, my only sunshine …” 

“Stop it, Dad.” 

“You make me happy, when skies are grey …” 

Sy kyk na haar pa. Na die tent. Die sitkamer. Die eetgoedjies en  die  koeldrank.  Al  die  moeite  wat  hy  gedoen  het.  En  dan probeer sy nie meer haar glimlag keer nie. 

Dis waar: Sy is nie meer agt jaar oud nie. Sy is ’n volwasse vrou met haar eie lewe, haar eie drome, haar eie geheime, haar eie mislukkings. 

En  tog,  besef  Nixie  terwyl  ’n  gevoel  van  warmte  deur  haar spoel, is daar geen manier waarop sy nié vanaand weer soos ’n klein  dogtertjie  saam  met  haar  pa  kampeer-kampeer  in  die sitkamer  gaan  speel  nie.  Sy  weet  nou  al  hoe  die  aand  gaan verloop.  Hulle  gaan  smores  op  die  klein  gasstofie  maak  en gesels  en  lag  tot  hulle  mae  pyn.  Sy  gaan  hom  alles  vertel  wat gebeur het, en hy gaan alles verstaan. En dan gaan hy haar wys watter nuwe shadow puppets hy nou al weer uitgedink het, en voor  sy  dit  weet,  gaan  sy  diep  in  droomland  wees,  veilig  en geborge in haar pa se liefde. 

Dit gaan wees nes altyd. 

Net hulle twee. 

Lana

Daar  is  niks  beter  as  om  vir  uitgeputte  en  wanhopige  ouers  te vertel  dat  hulle  kind  oukei  gaan  wees  nie.  Dis  nou  tot  die oorstelpte ma se oë vol trane skiet en sy dankbaar haar arms om jou gooi. “Dankie, dokter!” 

Lana se liggaam span snaarstyf in die vrou se omhelsing, en sy voel hoe haar hart angstig vinniger begin klop. Maar hoewel sy  intens  bewus  is  van  die  fisieke  manifestasie  van  haar ongemak,  ondersoek  sy,  soos  gewoonlik,  nie  die  emosies  wat dit  veroorsaak  nie.  Emosie  is  iets  wat  mens  onderdruk  om produktief  te  kan  wees,  nie  iets  waarmee  jy  jou  aan  die  neus laat lei nie. 

Sy  begin  haar  subtiel  loswriemel  uit  die  vrou  se  arms.  “Sy slaap  nou.”  Lana  se  stem  is  saaklik  –  vir  die  meeste  mense  is dit ’n duidelike teken dat die tyd vir drukkies en trane verby is. 

“Ek  stel  voor  julle  kry  ook  rus.  Besoektyd  is  môreoggend agtuur.” 

Die  ouers  knik,  so  gehoorsaam  soos  kinders,  half  bedwelm van verligting. 

En dan, voor hulle weer met hulle bedankings kan begin, hou Lana haar selfoon verskonend in die lug op en haas haar by die deur uit. 

“Gaan huis toe.” 

Die gesaghebbende stem laat Lana wakker skrik, haar lyf so vol  vrees  dat  sy  dadelik  in  ’n  koue  sweet  begin  uitslaan.  Wat gaan …

Dit neem  ’n paar  oomblikke voordat  sy besef  waar sy  is.  O

ja. Die bank waarop sy lê en slaap het, mag vreemd voel, maar sy sal altyd die reuk van ’n hospitaal herken. 

“Ek  wil  jou  vir  minstens  agt-en-veertig  uur  nie  sien  nie.” 

Dokter Beukes se stem is ferm, maar nie sonder simpatie nie. 

Die  hospitaal  se  hoof  van  chirurgie  is  ’n  middeljarige donkerkopvrou met ligblou oë wat niks mis nie. Ten spyte van die  oorweldigende  moegheid  in  haar  lyf,  kom  Lana  haastig regop.  Sy  kan  nie  dat  dokter  Beukes  agterkom  hoe  uitgebrand sy is nie; deesdae rus die vrou se blik heeltemal te lank op haar in  vergaderings  wanneer  sy  preke  gee  oor  die  gevare  van werkverslawing. 

Wat  belaglik  is,  natuurlik.  Werkholiste  gebruik  werk  as  ’n kruk,  ’n  manier  om  hulle  van  die  lewe  se  kompleksiteite  af  te sluit.  Dis  iets  heeltemal  anders  as  ’n  gefokusde  en  ernstige toewyding tot jou werk. Hééltemal anders. 

Maar  nou  ja.  Dit  help  seker  nie  sy  stry  nou  nie  –  sy  hét immers al weer op die bank in die dokterskamer oornag. 

Sy pak op, neem haar sak, loop uit die vertrek uit. 

Toe  sy  in  die  hospitaal  se  ontvangsarea  kom,  huiwer  sy  ’n oomblik.  Vanoggend  is  die  nag  se  vrese  om  die  een  of  ander rede  steeds  in  haar,  die  tentakels  van  haar  nagmerrie  nog verlammend om haar binneste geklem. 

Miskien  moet  sy  blomme  koop  en  weer  probeer.  Haar nagvrese in die oë kyk. Sy’s buitendien huis toe gestuur, so dit kan seker nie skade doen nie. 

Terwyl  sy  die  blomme  koop,  is  haar  stem  kalm,  haar hartklop  heeltemal  reëlmatig.  Dis  glad  nie  moeilik  nie.  Dan klim  sy  in  haar  kar  en  kies  koers  begraafplaas  toe,  ’n  pad  wat sy  teen  dié  tyd  al  in  haar  slaap  kan  ry.  Haar  asemhaling  is stadig en diep. Daar is geen teken van stres in haar houding te bespeur nie. Maar toe sy eers in die begraafplaas se parkeerarea

kom,  is  dit  asof  haar  liggaam  nie  meer  op  haar  brein  se rasionele seine wil reageer nie. 

Al  wat  sy  hoef  te  doen,  is  om  die  deur  oop  te  maak.  Uit  te klim.  Oor  die  gras  te  loop  en  die  blomme  wat  sy  nou  so krampagtig vasklou op die grafte neer te sit. 

Dis glad nie moeilik nie. 

Enigiemand kan dit doen. 

Maar  sy  bly  sit,  op  die  plek  gevries  soos  Lot  se  vrou,  haar verlede  die  brandende  stad  waarna  sy  nooit  moes  teruggekyk het nie. 



Diep waters

Vivian

In  daardie  sekonde  tussen  slaap  en  wakker  is  Vivian onmiddellik  bewus  daarvan  dat  haar  lyf  anders  voel  as gewoonlik. Losser en meer soepel. Gebruik. Geliefd. 

Sy strek haar uit soos ’n kat terwyl die herinneringe oor haar spoel. Dit was anders tussen hulle gisteraand. Meer spontaan en vol passie, maar ook meer teer. Sy kon aanvoel dat Phillip haar gemis het. Dat dinge tussen hulle van nou af anders gaan wees. 

Met ’n glimlag draai sy om, steek haar hand na hom toe uit. 

Net om aan die koue laken te vat. 

Nee. 

Dit kan nie wees nie. 

Hy kan dit nie aan haar doen nie. Nie wéér nie. 

Sy  staan  op,  ’n  siek  vrees  op  die  plek  waar  haar  hart  moet wees.  Miskien  is  hy  in  die  badkamer.  Miskien  het  hy  net  gou gaan koffie maak … Maar selfs terwyl sy haarself so desperaat probeer troos, weet sy dat sy besig is om vir haarself te lieg. 

Sy weet goed hoe ’n leë woonstel voel. 

In  die  sitkamer  vind  sy  ’n  nota  op  die  plek  waar  sy  boks gestaan het. 

 Dit was ’n fout. 

Net dit. 

Nee. 

Sy gryp na haar foon, bel hom met bewende hande. 

 Call declined. 

Nee. Hy kan dit nie aan haar doen nie. Nie wéér nie. 

Sy bel weer. 

 Call declined. 

Bel weer. 

Toe  haar  foon  begin  lui,  is  haar  hele  lyf  vuurwarm  en bewerig, asof sy koors het. “Phillip –” 

“Phillip is nie meer jou handyman nie!” Die vrouestem wat haar  in  die  rede  val,  is  skerp  en  afgemete.  “Hy  dink  jy  is pateties. Sort jou eie gemors –” 

Vivian  druk  die  foon  dood,  haar  lyf  nou  lam.  In  al  die  tyd wat hulle saam was, het Phillip haar nie een maal toegelaat om sy foon te gebruik nie. 

In die badkamer drup die kraan onophoudelik. 

Later trek sy die boksie  Red Vixen nader en tap vir haar ’n bad water. 

Hoe rooier hoe mooier, het die oumense mos gesê. 

Sy klim in die water, kyk hoe die bad stadig ál voller word. 

Al voller en al rooier. 

Al rooier en al mooier. 

Hoe rooier hoe mooier. 

Hoe rooier

hoe

rooier

hoe

rooier

Diona

Toe Diona in die vroeë oggendure by die huis kom, pyn alles. 

Die  artritis  in  haar  vingers  is  ’n  nuwe  ding,  maar  die  seer  in haar  skouers  en  die  kloppende  hoofpyn  agter  haar  oë  is  goed waarmee sy al jare sukkel. Om van die gevoel in haar hart nie te praat nie. 

Sy het só uitgesien na die rukkie weg. Só gehoop dat dinge hierdie keer glad sal verloop. Dat sy vir haarself en haar gesin ook ’n tydjie sal kan afknyp. 

Sy vryf oor haar moeë oë, probeer haarself daaraan troos dat haar  harde  werk  darem  vrugte  afgewerp  het.  As  hierdie dringende aansoek nie geslaag het nie, was ’n onskuldige man nou in die tronk en sy vyfjarige dogter in pleegsorg. 

En wat van jou eie man, Diona? Wat van jou eie dogter? 

Sy sug, probeer die stem van haar gewete stilmaak met al die ou  argumente.  Haar  werk  is  belangrik,  nie  net  omdat  sy  haar gesin só onderhou nie, maar ook omdat sy elke dag veg vir wat reg is. As sy ’n man was, sou die samelewing haar sonder enige voorbehoud  gerespekteer  het  vir  wat  sy  doen.  Niemand  sou eens gedroom het …

Maar  dan  stap  sy  die  sitkamer  binne  en  elke  rasionele argument verdwyn eensklaps. 

Ag, David. 

Daar  is  ’n  tent  opgeslaan  in  die  middel  van  die  vertrek,  en danksy  die  lig  binne-in  kan  sy  die  skadu’s  van  haar  man  en dogter se slapende figure uitmaak. Sy probeer die styfheid agter in  haar  keel  wegsluk,  versigtig  om  hulle  nie  wakker  te  maak

nie, maar toe sy kniel om haar kop by die tentflap in te steek, sien sy dat David reeds wakker is. 

“I  am  so  sorry.”  Haar  fluisterstem  is  dik  van  onderdrukte emosie. 

Hy trek haar saggies nader, sonder ’n woord van verwyt. 

Soos altyd. 

Diona  skop  haar  skoene  uit,  laat  rus  haar  kop  op  sy  bors, vind haar veilige plek teen die holtes van sy lyf. 

Dan  reik  sy  met  ’n  verlangende  hand  na  haar  dogter  uit  en hou  Nixie  se  slapende  skouer  liggies  vas  terwyl  David  die kampeerliggie afskakel en sy haarself uiteindelik – uiteindelik! 

– toelaat om te ontspan. 

Sy  word  vroegoggend  wakker  toe  David  stilletjies  by  die  tent uitklim. 

“I’m going to make Pixie Pancakes,” fluister hy toe hy sien dat haar oë oop is. 

Sy glimlag, fluister saggies terug: “Ons het nie melk nie.” 

“I’ll go get.” 

Toe hy by die tentflap uit verdwyn, staar sy vir ’n rukkie na haar dogter se rug voordat sy weer haar oë toemaak. 

Alles gaan oukei wees. 

Haar  man  weet  hoe  Nixie  se  kop  werk;  hy  sal  die  nuutste krisis  ook  reg  hanteer.  En  daar  sal  nog  kampeer-trips  wees. 

Daarvan  sal  sy  seker  maak.  Een  van  die  dae  lag  hulle  almal weer saam om ’n vuur. 

Dankie tog vir David. 

Sy weet regtig nie wat sy sonder hom sou doen nie. 

Adrie

Dis al na twee toe Charl by die kombuis inkom. Adrie bring die mes aggressief neer, weer en weer, asof sy al haar frustrasies op die hulpelose koolkop wil uithaal. Op die stoof langs haar staan

’n groot pot sop reeds en prut. 

Hy snuif ’n paar keer in die lug. “Wat ruik so?” 

Sy antwoord sonder om op te hou kap: “Christine sê jy kan drie kilo’s ’n week verloor op koolsop.” 

Dis sy stilte wat haar dwing om op te kyk. Dan frons sy, asof sy  vir  die  eerste  keer  regtig  die  situasie  inneem.  Die onbeskaafde  uur  op  die  kombuishorlosie.  Die  groot  pot  wat staan en prut. Die berge opgekapte groente. Die moeë man wat so onbegrypend na haar staar. 

“Ek  maak  genoeg  om  te  vries,”  voeg  sy  by,  asof  dit  alles verduidelik. 

Dan kyk sy weer af. Begin weer kap. 

Teen negeuur die oggend is alles reg vir haar vriendinne. Adrie rangskik  vir  die  soveelste  keer  die  red  velvet  cupcakes  op  ’n bord.  Sy  het  nogal  lanklaas  mense  onthaal  en  is  meer senuweeagtig as wat sy gedink het sy sou wees. 

Dis jou oudste vriende wat kom, herinner sy haarself terwyl sy  vir  die  duisendste  keer  haar  oë  oor  die  sitkamer  laat  gly. 

Daar’s niks om voor bang te wees nie. 

Solank alles net perfek is. 

Sy onderdruk ’n sug. Dit voel of dit haar jare geneem het om die plek so mooi te kry, maar as jy fyn kyk, kan jy nog steeds

die vlekke teen die bank uitmaak – Leon het met jogurt gespeel

– en die pienk spatsels op die mat waar Ben ’n bottel rooiwyn omgestamp het. 

Nou  ja.  Ten  minste  weet  sy  haar  cupcakes  sal  ’n  prys  kan wen.  Sy  neem  vinnig  ’n  foto  en  stuur  dit  vir  die  groep  met  ’n trotse stemnota daarby: “Tuisgebak.” 

Dit neem nie lank voordat die ander se stemnotas inkom nie. 

Judy: “Hoop dis banting?” 

Régtig?  Adrie  rol  haar  oë  dakwaarts.  Red  velvet  cupcakes sonder carbs of suiker? Het mense heeltemal mal geword? 

Melissa:  “Jammer,  girls,  ek  gaan  dit  nie  kan  maak  nie.  My nanny het my gedrop.” 

Christine:  “Ek  hoop  jy  fire  haar,  ek’t  nog  nooit  van  haar gehou nie.” 

Judy: “Dit gaan nie dieselfde wees sonder jou nie. Wag, ek het ’n idee …” 

Voordat Adrie kan uitvind wat Judy se idee is, kom haar drie seuns  die  kamer  ingebars,  ’n  warrelwind  van  arms  en  bene  en bloedstollende gille. Soos gewoonlik is die sesjarige Sebastiaan weer  die  meesterbrein  agter  hulle  kattekwaad.  Hy  het  sy  vier jaar oue boetie Ben soos ’n wilde perd aan leisels beet, en hulle jaag  mekaar  soos  mal  goed  om  die  koffietafel  terwyl  klein Leon sukkel om by te bly met sy kort beentjies. 

“Sebastiaan! Ben! Stop dit! Onthou, van lekker lag kom …” 

Wag ’n bietjie. 

Daardie twee stouterds! 

Ben se “leisels”, sien sy nou, is gemaak uit ’n string van haar bra’s wat hulle aan mekaar vasgebind het. Asof hulle nie kaste vol speelgoed het nie! Hulle gryp elkeen blitsvinnig ’n cupcake en  verdwyn  by  die  deur  uit,  Leon  wankelend  agterna.  Maar voor sy kan raas, stuur Judy ’n selfie-video. 

“Oukei,  oukei,  aangesien  ons  nie  almal  saam  kan  wees  nie, 

hier is die oomblik waarvoor julle al die hele oggend wag …” 

Adrie  kan  nie  glo  wat  sy  hoor  nie.  Die  hele  punt  van  die affêre was dat Judy die big reveal by Adrie se huis moes kom doen. Gaan sy dit nou regtig oor WhatsApp uitblaker net omdat Melissa nie meer kan kom nie? 

“Ons twintigjaar-matriekreünie se tema is … Matriekafskeid 1998!” 

Die stemnotas begin dadelik instroom. 

Christine: “Aaah. Love dit!” 

Melissa: “Beste tema ooit!” 

Judy: “Beste tye ooit!” 

Net Adrie staan versteen, met wange wat so warm brand dat sy voel asof sy deur die gesig geklap is. 

Hoe kán hulle dit aan haar doen? 

Het hulle dan vergeet? Of gee hulle bloot nie om nie? 

Sy kyk na die tafel wat sy so mooi versier het. Die huis wat sy met soveel moeite reggemaak het. Die cupcakes waaraan sy gister so lank gebak het. 

Toe die frustrasie soos ’n brandende kool in haar bors begin voel,  skud  sy  weer  ’n  paar  dieetpille  in  haar  hand  uit  en  sluk dit.  Dan  neem  sy  haar  foon,  vasberade  om  vir  ’n  verandering vir haar ou vriendinne presies te sê wat sy dink. 

Sy’s  op  die  punt  om  haar  mond  oop  te  maak,  toe  sy  ’n enorme knal hoor en dan die diep, rou kreet van ’n kind in pyn. 

“Sebastiaan!” roep sy terwyl sy paniekerig uit die kamer storm. 

“Sebastiaan!” 

Lana

Toe  Lana  vir  dokter  Beukes  en  dokter  Ezra  in  die  hospitaal raakloop, het sy steeds die blomme in haar hand, haar vingers om die stingels geklem. Sy staal haarself, maak seker dat haar gesig  niks  verklap  nie.  Sy  ken  dokter  Ezra  nie  baie  goed  nie, maar weet dat die gryskopvrou met die warm glimlag een van die beste psigiaters in die stad is. 

Sy moet nou versigtig trap. 

“Het  ek  nie  gesê  agt-en-veertig  uur  nie?”  Dokter  Beukes klink besorgd eerder as kwaad. 

Dokter  Ezra  kyk  vlugtig  na  die  blomme  in  Lana  se  hand. 

“Hoe gaan dit met jou, dokter Marais?” 

“Werk  te  veel  en  slaap  te  min,”  antwoord  dokter  Beukes namens haar. 

“Die lewe van ’n dokter,” skerm Lana dadelik. 

Die  ander  vrou  se  kyk  is  so  deurdringend  dat  Lana  byna bang is dat sy regdeur haar kan sien. “Wel, jy weet my deur is altyd oop.”  Dan vestig  sy weer  haar blik  op dokter  Beukes  en knik in die rigting van die hospitaalkamer langs hulle. “Ek hou jou op hoogte.” 

Terwyl dokter Ezra by die gang af verdwyn, loer Lana by die halftoe kamerdeur in. In die bed lê ’n vrou en slaap. Daar is dik wit verbande om albei haar gewrigte. 

Dokter Beukes merk Lana se belangstelling. “Daar was nog nie  ’n  siel  hier  vir  haar  nie,”  sê  sy  gedemp.  Dan  lig  sy  haar skouers gelate voordat sy wegstap. “Agt-en-veertig uur, dokter Marais,” sê sy oor haar skouer. “Agt-en-veertig uur.” 

Lana knik. Glip dan by die halftoe deur in. 

Die  pasiënt  lyk  jonk  en  verwese.  Daar  is  iets  aan  haar wasbleek vel, haar delikate gelaatstrekke, haar donkerrooi hare en haar weerlose mond wat Lana aan die bekende Victoriaanse skildery van Ophelia se dood herinner: ’n jong meisie op haar rug, haar fyn geborduurde rok oortrek met blomme, word in die dieptes  afgetrek  deur  haar  nat,  swaar  klere.  Op  die  skildery  lê die  meisie  natuurlik  in  ’n  pragtige  groen  dam,  omring  met lelies  en  rose,  terwyl  hierdie  arme  vrou  in  ’n  kliniese hospitaalbed lê. Daar is ook ander verskille: Die meisie op die skildery  se  hande  is  wit  en  ongeskonde;  hierdie  vrou  se vernielde polse is verbind. Op die skildery is die meisie pragtig aangetrek,  terwyl  die  pasiënt  in  ’n  hospitaaljurk  hier  moet  lê. 

En  tog  is  daar  iets  aan  die  passiewe  weerloosheid  van  die pasiënt voor haar wat Lana laat voel dat dié Ophelia ook haar eie blomme nodig het. 

Daar is soveel verskillende maniere om te verdrink. 

Sy rangskik die blomme in ’n beker water wat langs die bed staan.  Dan  loop  sy  saggies  uit,  versigtig  om  nie  die  pasiënt wakker te maak nie. 

Adrie

Teen  die  tyd  dat  Adrie  by  Ongevalle  instorm,  is  sy  so paniekerig dat sy sukkel om asem te haal. Sy het Sebastiaan in haar  arms,  toegedraai  in  ’n  bebloede  handdoek,  terwyl  Ben huilend agternakom, sy hand oor sy neus gedruk. Leon is laaste in die ry, sy ogies groot en verskrik. 

“Help! Asseblief!” 

’n  Dokter  gee  haar  een  kyk  en  kom  dan  onmiddellik aangedraf, ’n verpleegster ’n paar treë agter hom. 

“Hy’t  deur  ons  skuifdeur  gehardloop.”  Adrie  se  stem  is  so hoog dat dit glad nie vir haar soos haar eie klink nie. 

Die dokter neem Sebastiaan versigtig uit haar arms en sy tel dadelik ’n huilende Ben op. “Hy’t op pad hiernatoe ’n Lego in sy  neus  gedruk,”  sê  sy  vir  die  verpleegster  wat  haar  staan  en aankyk asof sy die vrotste ma in die wêreld is. Die vrou knik, neem hom uit haar arms, en volg dan die dokter na een van die noodspreekkamers, met Adrie agterna. 

In  die  gang  bots  hulle  amper  teen  ’n  groepie  mediese personeel  met  ’n  pasiënt  op  ’n  trollie.  In  die  verbygaan  hoor Adrie ’n paar woorde – “… car accident … collapsed lung …

suspected head injuries … severe internal hemorrhaging …” –

maar  sy  neem  nie  regtig  in  wat  hulle  sê  nie.  As  jou  een  kind oortrek is van die bloed en jou ander kind ’n Lego-blokkie by sy neus op het …

Die  gedagte  is  soos  ’n  skoot  yswater  in  haar  gesig.  Haar ánder kind. 

“Leon?” 

Hy was dan nou net nog hier! 

“Leon!” 

Sy kyk wild om haar rond, maar daar is geen teken van haar kleintjie nie. Waar kan hy wees? Wat kon gebeur het? Hy was reg agter hulle, ’n paar sekondes gelede …

Sy probeer ’n verpleegster se aandag trek. “Het julle dalk ’n klein  seuntjie  gesien?”  Maar  niemand  kyk  eens  na  haar  nie, hulle  aandag  is  ten  volle  by  die  pasiënt  op  die  trollie  voordat hulle by die noodeenheid in verdwyn. 

“Leon!” 

Dit  voel  vir  Adrie  asof  die  tyd  stilstaan:  Alles  voel  stadiger en  swaarder,  asof  sy  deur  ’n  dik  stroop  in  plaas  van  lug  moet beweeg. Soveel kinders word by hospitale gesteel. Sy weet dit tog.  Sy’t  dit  gewéét.  Watter  tipe  ma  los  ’n  klein  seuntjie  selfs vir  ’n  oomblik  alleen?  En  Leon  is  haar  baba.  Skaars  drie  jaar oud. 

Wat het sy gedink? “Leon!” Wat het sy gedínk? 

Dis  net,  Sebastiaan  was  so  vol  bloed  en  Ben  het  so  hard gehuil en sy was so bang en so moeg en …

Hy was reg agter hulle. Hy was hiér. 

“Leon!” 

Adrie hardloop die gange op en af, half duiselig en uitasem, met haar hart wat soos ’n wilde dier in haar bors skop. Hy kan nie  weg  wees  nie.  Nie  Leon  nie.  Asseblief  tog  nie.  Haar  ou kleintjie.  En  hy’s  juis  so  bang  vir  vreemdes,  ag  liewe  Here, asseblief tog …

“Leon!” 

Hy sit in die wagkamer langs ’n ouer vrou en teken. Die vrou lyk  rustig  en  glimlag  simpatiek  toe  Adrie  hygend  nader gestorm kom. 

“Jammer … dis my seun … dankie.” 

Adrie  voel  hoe  die  vertrek  om  haar  begin  tol.  Sy  probeer

haarself  regruk,  maar  die  amperse  geweld  van  die  verligting klief  deur  haar  skanse,  en  dis  asof  al  die  gevoelens  wat  sy  so lank reeds onderdruk tegelyk oor haar spoel. 

Dis te veel. Dis alles net te veel. 

Sy kan nie meer nie. 

“Sit.”  Die  vrou,  sien  sy,  het  ’n  naambordjie  wat   Dr  Ezra lees. 

Adrie steier na ’n stoel, val daarin. 

En dan, genadiglik, word alles om haar swart. 

Lana

Daar is altyd ’n laaste druppel wat die emmer laat oorloop. ’n Laaste  strooihalm  wat  die  kameel  se  rug  breek.  ’n  Laaste oomblik  wat  selfs  die  sterkste  wil  laat  knak.  Vir  Lana  kom daardie  oomblik  op  ’n  gewone  oggend,  na  ’n  gewone noodgeval  –  ’n  doodgewone,  eintlik  alledaagse  tragedie  vir iemand met ’n werk soos hare. 

Die feite was eenvoudig. Motorongeluk. Die pasiënt het nie sy  veiligheidsgordel  gedra  nie  –  die  gewone  storie:  ’n  paar blokke van sy huis, net vinnig gaan melk koop – en is deur die windskerm  geslinger.  Long  platgeval.  Ernstige  interne bloeding. Eksterne kopwonde. Breinbesering. 

Dit  was  net  nog  ’n  geval,  totdat  sy  vrou  en  sy  dogter  in  ’n stadium deur die teaterdeure gebars het. En toe …

Selfs  maande  daarna  sou  Lana  nie  regtig  verstaan  wat  toe gebeur het nie. Maar iets is daardie dag in haar losgeskud. Iets wat  so  diep  in  haar  psige  begrawe  was  dat  sy  dit  nie  op  haar gewone gedissiplineerde manier kon verwerk nie. 

’n Sterk wil en ’n skerp intellek kan jou ook net só ver bring. 

Sekere wonde lê so diep dat die rasionele brein dit glad nie kan bykom nie. 

Dit  was  nadat  die  pasiënt  reeds  dood  verklaar  is  dat  haar hande vir die eerste keer begin bewe het. Dit was asof al haar diepste emosies, al die vrese en onsekerhede wat sy elke dag so ver wegsluit, skielik ’n agterdeur gevind het om by te ontsnap en die lewe te vernietig wat sy so sorgvuldig gebou het. 

Hoe kan jou eie liggaam jou so verraai? 

Die onregverdigheid daarvan. Die magteloosheid. 

Na  die  tyd  het  sy  nie  die  moed  gehad  om  met  die  man  se familie te gaan praat nie. Dokter Beukes, wie se arendsoë niks gemis het nie, het aangebied om dit namens haar te doen en sy moes van ’n afstand kyk hoe die nuus ’n ma en dogter se lewe in ’n duisend skerwe laat spat. 

Dit was net nog ’n dag. 

Net nog ’n geval. 

Daar was absoluut geen rede waarom dit só moes eindig nie. 

Nixie

Die  een  oomblik  is  jou  lewe  ’n  gemors  omdat  jy  jou  ouers teleurgestel  het  en  jou  kursus  gedop  het  en  jou  loopbaan vernietig  het  en  die  leuen  waarmee  jy  al  so  lank  leef  net  ál groter en groter word. 

En dan, die volgende oomblik, stop ’n polisiekar een oggend voor  jou  ouerhuis,  en  kom  jy  agter  dat  al  daardie  goed  eintlik niks  was  nie.  Simpelgeit  en  alledaagse  dramas  en  stupid  ou probleempies. Klein jakkalsies. 

Dis  eers  as  jy  jou  pa  se  gebroke  lyf  in  die  hospitaal  se noodeenheid  sien  lê,  dat  jy  weet  wat  regtig  in  die  lewe  saak maak.  Maar  dan  is  dit  te  laat,  want  die  masjien  is  reeds  besig om  te  flatline  en  die  dokter  se  hande  op  jou  pa  se  bors  is bloedrooi en papnat. 

Dis as jy buite wag, daardie sprankie hoop soos ’n brandende pyl  in  jou  hart,  dat  jy  vir  die  eerste  keer  regtig  leer  wat swaarkry beteken. 

Dink jy dan. 

Dink jy voordat die dokter uitkom, ’n middeljarige wit vrou, en  jou  vertel  dat  sy  ongelukkig  verskriklike  tragiese  nuus  aan jou moet oordra. Hulle het hulle bes gedoen. 

Alles wat hulle moontlik kon. 

Dis weird, maar as jy eers daardie woorde hoor, wens jy met jou hele hart dat jy kon teruggaan in die tyd. Nie al die pad nie, jy weet reeds dat die wêreld nie soveel genade vir jou het nie –

maar net vyf minute. 

Twee minute. 

Jy  wens  dat  jy  nog  daar  kan  staan  soos  ’n  paar  minute gelede, toe die pyl van hoop nog in jou hart gebrand het, en jy in jou naïwiteit gedink het dít maak seer. 

Toe die trane oor jou wange begin loop, sit jou ma haar arms om  jou,  so  ewe  asof  dit  jou  sou  kon  troos.  Niks  kan  jou  troos nie. 

Jou pa is dood. 

Die ongeloof. Die verskrikking. 

Die besef dat niks ooit weer dieselfde gaan wees nie. 

Jy hardloop uit die hospitaal uit, histeries, verdwaas. 

Alles is gebreek. 

Alles. 

Jou  hele  lewe  is  ’n  gemors  en  niks  sal  dit  ooit  kan  beter maak nie. 

Lana

Die  ry  swartgeraamde  mediese  grade  en  toekennings  is  die enigste  persoonlike  items  in  Lana  se  moderne  oopplan-woonstel.  Alles  anders  is  duidelik  van  ’n  hoë  gehalte  –

funksioneel,  prakties,  duursaam  –  maar  ook  effens  klinies  en sonder karakter. 

Dis  die  woonstel  van  ’n  vrou  wat  nie  tyd  het  vir tierlantyntjies  nie.  Iemand  wat  nog  altyd  op  haar  loopbaan  in plaas van haar leefstyl gefokus was – wat goed weet waarheen sy op pad is en wat sy van die lewe wil hê. 

Iemand,  dink  Lana  met  ’n  wrang  trek  op  haar  gesig,  wat haarself  nou  bitter  graag  wil  wysmaak  dat  die  kaartehuis waaraan sy so lank gebou het, nie op die punt is om inmekaar te stort nie. 

Sy haal haar kos uit die mikrogolfoond, staar lank na die wit hoenderborsie.  Dan  hou  sy  haar  mes  soos  ’n  skalpel  vas  en fokus stip op haar hand terwyl sy die vleis oopsny. 

Haar hand is doodstil, haar bewegings absoluut presies. 

Fantasties, dink sy. Ek kan my eie hoender sny. 

Maar 

die 

sarkasme 

is 

bloot 

’n 

refleks, 

’n

verdedigingsmeganisme,  en  daaronder  lê  só  ’n  enorme verligting dat sy eintlik skrik. 

Dis  eers  in  die  vroeë  oggendure  dat  die  slaap  haar  oorval.  Sy het  ure  lank  daarteen  geveg,  haar  intellek  ingespan  en  voluit gefokus  op  die  nuutste  mediese  boeke  en  joernale,  vasbeslote om  ’n  antwoord  te  vind  vir  ’n  probleem  wat  sy  steeds  nie

werklik  wil  erken  bestaan  nie.  Maar  selfs  die  sterkste  wil  kan die  liggaam  se  behoeftes  net  só  lank  ignoreer,  en  toe  die moegheid haar inhaal, word sy diep, diep meegesleur, tot by …

 ’n Grys begraafplaas. 

 Die verwese figuur van ’n klein dogtertjie, haar skraal lyfie vol  hulpelose  verlange  na  iemand  wat  sy  nooit  eens  regtig geken het nie. Langs haar staan ’n man. Die warm gevoel van sy groot hand in hare. Die bekende reuk van sy naskeermiddel. 

 Voor  die  man  en  die  dogtertjie  staan  ’n  koue  granietsteen: Alana Marais – Geliefde ma en vrou 1957-1985. 

 ’n Baken van ondenkbare pyn. 

 Onder die steen lê ’n vrou. 

 ’n Mamma wat so verskriklik lief vir jou was en glad nie van jou wou weggaan nie, maar Liewe Jesus het haar …

Lana  snak  na  haar  asem  toe  sy  wakker  skrik,  haar  liggaam uitgeslaan in koue sweet en haar hart so seer dat sy skaars kan asemhaal. Nee! Nee. Dis …

Dis verby en daar is niks wat enigiemand daaraan kan doen nie. 

Sy sit regop. Bal haar vuiste. 

Sy is sterker as haar pyn. Sterker as haar nagmerries. Sterker as haar vrese. 

Dis  alles  baie  lank  gelede  en  daar  is  niks  wat  enigiemand nou daaraan kan doen nie. 

Daar  heers  ’n  gespanne  atmosfeer  tussen  Lana  en  dokter Beukes  terwyl  hulle  vir  die  operasie  gereedmaak.  Niks  word

hardop  gesê  nie,  maar  albei  weet  dat  vandag  se  chirurgie  ’n toets  is.  Lana  kners  liggies  op  haar  tande,  dwing  haarself  om die ander vrou se blik te ontmoet. 

Sy het nog nooit in haar lewe ’n toets gedop nie. 

Teen die tyd dat hulle die teater binnegaan, is die atmosfeer vól  spanning.  Maar  spanning  is  bloot  nog  ’n  deel  van  hierdie beroep, en niemand is beter in haar werk as dokter Lana Marais nie. 

Sy bring haar emosies met een diep asemteug onder beheer, haar brein gefokus. “Skalpel.” 

’n  Verpleegster  oorhandig  die  instrument,  die  koel  gewig bekend en gerusstellend in Lana se hand. Sy bring dit sekuur en sonder aarseling tot teen die pasiënt se vel. 

En dan – ’n huiwering. 

Sy kan die ligte bewing van haar hand nie ontken nie. 

Vir  ’n  oomblik  maak  sy  met  dokter  Beukes  oogkontak,  en toe begin die monitors om die bed een vir een te biep. 

“Dokter Marais?” 

Sy voel hoe die bewerigheid vererger. 

“Dokter Marais!” 

Buite in die gang sukkel sy so om asem te kry dat sy teen die muur moet leun terwyl haar bene onder haar wegsink. 

“Dokter Marais? Is alles oukei?” 

Sy  kyk  op  in  die  bekommerde  oë  van  dokter  Ezra,  die psigiater. Van alle mense. 

Spring dan op en vlug sonder ’n woord. 



Terapie

Die  naambordjie  op  die  deur  lees  eenvoudig   Dr  Ezra  –

 Psychiatrist. 

Lana  staan  lank  daarna  en  staar  voordat  sy  van  iewers genoeg moed bymekaarskraap om in te gaan. 

In die middel van die vertrek sit ’n groep vroue in ’n sirkel, saam  met  dokter  Ezra.  Een  van  die  vroue  het  bloedrooi  hare wat  glad  nie  by  haar  delikate  gelaatstrekke  pas  nie.  Langs  die rooikop sit ’n mooi, opsigtelik moeë vrou met ’n vlek op haar bloes.  Die  vlek  is  duidelik  daar  gelaat  deur  ’n  vuil kinderhandjie  en  die  vrou  is  ook  duidelik  salig  onbewus daarvan.  ’n  Elegante  ouer  vrou  met  donker  oë  en  lang  donker hare is aan die woord. 

“As  ek  net  die  verdomde  melk  onthou  het!”  Die  klank  in haar  stem  maak  dit  duidelik  dat  sy  haarself  al  nagte  lank  met dié gedagte kasty. 

Nee. 

’n Koue hand kom vat om Lana se hart. Dit kan nie wees nie. 

Sy kyk weer. 

Wat is die káns? 

Die  vrou  wat  praat,  is  die  een  wie  se  man  onder  Lana  se hande  dood  is  op  daardie  aaklige  dag  toe  sy  die  eerste  keer begin  bewe  het.  Lana  herken  haar  dadelik:  Sy  sal  nooit  die oomblik vergeet toe die vrou so desperaat saam met haar dogter deur die teaterdeure gebars het nie. 

Sy’s op die punt om te vlug toe die deur agter haar toeswaai en die geluid almal se aandag op haar vestig. 

“Dokter Marais?” Dokter Ezra glimlag vriendelik. 

Lana se blik gly vinnig verder deur die vertrek. Sy merk die weduwee  se  somber,  donker  oë,  die  rooikop  se  verbouereerde uitdrukking, die ma se openlike nuuskierigheid. 

Dis genoeg vir haar. 

Sy kies koers die vertrek uit, haar hart in haar keel. 

“Lana, wag.” Die stille gesag in dokter Ezra se stem laat haar huiwer. “Dokter Beukes het gesê ek kan jou verwag. Kom sit, asseblief.” 

Sy draai nie terug nie. Maak net die deur saggies maar beslis agter haar toe. 

Na ’n kwartier in dokter Beukes se kantoor kan Lana niks doen behalwe om in afgryse na haar baas te staar nie. 

“Die  raad  het  besluit.”  Dokter  Beukes  se  stem  maak  dit duidelik dat só ’n besluit finaal is. 

’n Rebelse woede vlam deur Lana se lyf. Individuele terapie is al erg genoeg, maar gróépsterapie? Net omdat dokter Ezra ’n tesis geskryf het oor hoe vroue se persoonlike narratiewe ander vroue  kan  help,  gaan  sy  wat  Lana  is  nou  waaragtig  in  ’n sirkeltjie  moet  sit  en  luister  hoe  ’n  spul  huisvroue  oor  hul lewens kla? Die blote idee is belaglik! 

“Terapie is vir mense wat hulp nodig het.” 

Die ander vrou ontmoet kalm haar blik. Dis Lana wat eerste wegkyk. 

“Drie  maande  verpligte  terapie.  Dan  evalueer  hulle  jou verslag weer.” 

Gekonfronteer  deur  dokter  Beukes  se  koel  redelikheid, verdwyn Lana se woede so vinnig soos dit gekom het, net om plek te maak vir ’n hulpelose, verlammende frustrasie. 

“So ek het geen keuse hierin nie?” 

Dokter Beukes haal haar skouers op. 

Die raad het besluit. 


* * *


Adrie kyk met onverbloemde nuuskierigheid na die dokter wat pas by hulle groepsterapiesessie aangesluit het. Sjoe. Sommige mense  kry  ook  alles  in  die  lewe.  Die  vrou  is  sekerlik  nog  nie eens  vyf-en-dertig  nie  (hoewel  dit  met  Botox  deesdae  moeilik is om regtig te weet) en absoluut beeldskoon: lang donker hare, goudbruin  oë,  perfekte  gelaatstrekke,  fantastiese  lyf.  Soos  ’n dokter  op   Grey’s  Anatomy,  behalwe  dat  sy  darem  nie  fake eyelashes dra nie. 

Gewoonlik  vind  sy  sulke  vroue  nogal  intimiderend,  maar dokter  Ezra  se  terapiesessies  is  die  soort  plek  waar  almal mekaar aanvaar en ondersteun. Sy kyk hoe die dokter (die een of ander tipe chirurg, blykbaar) vir haarself water skink en die motiverende  boodskap  bo  die  watertenk  lees:   You  can’t  pour from an empty cup. 

Adrie  stap  nader.  “Powerful,  nè.”  Sy  glimlag  terwyl  sy  ook water  skink.  Sy  onthou  nog  goed  hoe  alleen  en  verlore  sy gevoel het voor haar eerste groepsterapiesessie; sy is seker die dokter sal dit waardeer as sy ’n bietjie uitreik. 

Maar  die  ander  vrou  lig  bloot  ’n  kil  wenkbrou.  “Baie Chicken Soup.” 

Die  snydende  aanmerking  laat  Adrie  onmiddellik  omtrent tien  sentimeter  hoog  voel.  Voor  sy  egter  ’n  woord  kan  uitkry, staan Vivian, wat hulle gesprek moet gehoor het, nader. “Ek is mal oor  Chicken Soup for the Soul.” Sy glimlag breed, hou haar hand na die dokter uit. “Vivian.” 

“Lana.” 

Nou het Adrie geen ander keuse as om ook haar hand uit te steek nie. “Adrie.” 

Daar  heers  ’n  kort,  ongemaklike  stilte  terwyl  Diona  nader loop  om  haarself  ook  voor  te  stel.  Voordat  sy  egter  haar  hand kan  uitsteek,  knik  die  dokter  vinnig  in  dokter  Ezra  se  rigting, wat pas gaan sit het om die sessie te begin. 

“Verskoon my.” 

Sy draai haar rug op hulle en kies ’n stoel heel aan die ander kant van die vertrek. 

Genade,  dink  Adrie  terwyl  sy  haar  plek  gaan  inneem.  Praat van ongeskik. Sy hoop maar die vrou het ’n helse sad story om haar  gedrag  te  verskoon,  anders  gaan  hulle  twee  vinnig probleme optel. 


* * *

In  die  stil  donkerte  van  haar  leë  werkplek  is  die  koue  blou skynsel van Vivian se rekenaar die enigste bron van lig. 

Sy moes al ure gelede huis toe gegaan het; almal weet dis net mense sonder lewens wat soveel tyd op kantoor spandeer. Maar sy  staan  nie  op  nie,  al  is  haar  werk  lankal  klaar.  Die  blote gedagte aan nog ’n aand alleen in haar woonstel is te veel om te verduur. Dan bly sy eerder op kantoor. Ten minste was hier tot onlangs nog stemme. En lywe. Warm asems. 

’n  Lang  ruk  staar  sy  blindweg  na  die  rekenaarskerm.  Dan kliek  sy  op  Google  Images  en  tik   extreme  sports  in  die soekblokkie.  Binne  ’n  sekonde  word  die  skerm  gevul  met foto’s  van  mense  wat  deur  die  lug  tuimel  of  deur  die  sneeu ploeg  of  in  die  water  wegsink.  Mense  wat  voluit  leef,  sonder neuroses.  Mense  wat  die  lewe  aan  die  strot  gryp  en  elke oomblik  van  genot  daaruit  wring.  Brawe  mense  wat  goed  lyk en avonture beleef en niemand ooit verveel nie. 

Sy  soek  versigtig  deur  die  beelde,  besluit  uiteindelik  op  dié van ’n rotsklimmer. Dan gly sy haar muis heen en weer en druk

’n  paar  knoppies  om  ’n  uitknipsel  van  haar  gesig  op  die rotsklimmer se lyf te Photoshop. 

Daar’s hy. Dis beter. 

Sy sit terug en staar na die vals foto. 


* * *

Die huis is koud en stil en elke kamer eggo met die eindelose leegte  van  David  se  afwesigheid.  Wat  maak  sy  hier?  wonder Diona  moeg.  Vir  haar  was  haar  huis  nog  altyd  die  plek  waar David is. Hoekom is sy hier as hy nie hier is nie? 

Nixie. 

Die  antwoord  kom  onmiddellik,  en  helder.  Sy  moet  hier wees vir haar dogter. Die kind het haar nodig, of sy dit nou wil erken of nie. 

Diona stap stadig die sitkamer binne. In die tent is Nixie net

’n wasige skaduwee, ’n vae skim. 

Wanneer  laas  het  haar  kind  ordentlik  geëet?  wonder  Diona terwyl sy onseker buite die tent bly staan. Of met haar gepraat, of die huis verlaat, of belanggestel in enigiets behalwe daardie alewige foon in haar hand? 

Wanneer  haar  ma  by  die  huis  is,  maak  sy  haarself doodeenvoudig in haar kamer toe, of sy sit haar oorfone aan, of kom kruip hier weg, in David se tent. 

Ek moes die ding lankal afgeslaan het, dink Diona. 

Dinge kan nie so aangaan nie. 


* * *

By die begraafplaas kon Lana haarself weer nie kry om uit die kar te klim nie. 

Toe sy by haar woonstel aankom, is die bos blomme nog styf in haar hand vasgeklem. Sy kyk om haar rond, wonder half wat sy hier maak. Binne haar is net ’n leegte. 

Wie is dokter Lana Marais as sy nie by die hospitaal is nie? 

Niemand. 

Wat is sy sonder haar werk? 

Niks. 

Sy klem die blomme stywer vas, smyt dit dan in ’n oomblik van  rebelse  woede  met  al  haar  mag  teen  die  muur.  Dit  tref  ’n geraamde  sertifikaat.  Haar  MBChB:   Medicinae  Baccalaureus, Baccalaureus Chirurgiae. 

Die enkele prestasie waarop sy nog die trotsste was. 

Die  sertifikaat  tref  die  grond  met  ’n  harde  slag.  Die  glas breek in ’n duisend skerwe. 


* * *

Nog ’n terapiesessie. 

Lana sit die vertrek krities en beskou. Teen die mure pryk ’n spul  motiverende  plakkate,  die  boodskappe  daarop  só soetsappig en oorvereenvoudig dat Lana sukkel om nie haar oë te rol nie. Die een reg voor haar lees:  Secure your own oxygen mask before you attend to others’. 

Régtig. Want ons is mos almal vliegtuigpassasiers. 

Die een langs dit is nog erger:  No man woman steps into the same rivier twice, for it is not the same river and he she is not the same man woman – Heraclitus. 

Asof mens nou dié tipe mumbo-jumbo ernstig moet opneem net omdat dit deur ’n antieke Griek kwytgeraak is en onlangs ’n feministiese make-over gekry het. 

Sy  bal  haar  vuiste,  vestig  dan  maar  haar  aandag  op  die sessie. 

“Ek  voel  so  braaf  soos  ’n  plant  wat  deur  ’n  kraak  gegroei het.” Janine, so ’n tipiese blonde poplap, is aan die woord. 

Lana  merk  dat  Vivian,  die  vrou  met  die  bloedrooi  hare, Janine se woorde netjies in ’n notaboekie neerskryf. 

Siestog. 

“Dankie  dat  jy  gedeel  het,  Janine,”  sê  dokter  Ezra  toe  sy klaar is, heeltemal ernstig. 

Lana voel hoe haar vingernaels halfmane in haar palms grou. 


* * *

Van waar sy op die kombuisvloer kniel, klink dit vir Adrie asof sy  dertig  kinders  in  plaas  van  drie  grootmaak.  Die  gejil  en geskree  en  gedoef  en  gedawer  is  oorverdowend:  só oorverdowend  dat  sy  seker  maar  sal  moet  gaan  kyk  wat aangaan,  al  is  haar  arms  tot  by  die  elmboë  gedompel  in  ’n emmer met Handy Andy. As Charl net vir ’n slag wou opstaan en ingryp. As hy net één keer …

Maar nee. Haar liewe man is al weer besig om sport op TV

te kyk met sy nuwe speelding: “sound cancelling”-oorfone. G’n wonder die seuns gaan so mal daar binne nie. Hulle weet net so goed soos sy dat as hy eers daardie goed ophet, hy nie ’n vinger sal lig voordat hulle die huis om hom afbrand nie. 

Sy skud geïrriteerd haar kop, skrop nog harder. Teen hierdie tyd  kramp  die  spiere  in  haar  arms  en  haar  knieë  is  heeltemal lam,  maar  teen  die  wit  kombuisteëls  lyk  Leon  se  kinderkuns nog nie een skakering ligter nie. 

Vir ’n opstandige oomblik voel Adrie woede in haar opvlam. 

Hoe het sy hier beland? Op haar knieë, op die vloer, met ’n lap in die hand? 

Dis  tog  sekerlik  nie  meer  in  die  een-en-twintigste  eeu  ’n noodwendigheid dat ’n vrou se lewe so móét opeindig nie? 

Miskien  moes  sy  nooit  ophou  werk  het  na  Ben  se  geboorte nie. ’n Oppasser gekry het en op haar beroep gefokus het. Sy is seker daardie rietskraal, koue dokter van groepsterapie – Lana Whatshername – is nie nou besig om vloere te skrop nie. Nee, dié sit  seker met  mooi klere  in ’n  deftige restaurant,  besig  om interessante kwessies met intelligente grootmense te bespreek. 

Adrie sug, deels omdat sy weet dat sy nou sommer simpel is. 

Sy is nie spyt oor haar keuses nie. Natuurlik nie. Sy’s maar net moeg. So ongelooflik moeg. 

In die sitkamer skree Charl kliphard toe sy span ’n drie druk. 

Die seuns kom haastig aangehardloop, gretig om in hulle pa se opgewondenheid  te  deel,  en  voordat  Adrie  kan  keer,  stamp Leon die Handy Andy-emmer om. 

Sy weet dat sy seker nou moet opstaan. ’n Mop moet kry en begin opvee. Maar terwyl sy luister hoe die mans in haar lewe voor die TV op en af spring, kan sy haarself nie kry om meer te doen as kyk hoe die water oor die vloer stroom en by die trappe af drup, drup, drup nie. 


* * *

In  ’n  geordende,  kliniese  woonstel  aan  die  ander  kant  van  die stad, bevind Lana haar op haar knieë op die vloer met ’n borsel en ’n skoppie in die hand. Voor haar lê ’n stukkende raam, ’n hoop stukkende glas en wat oor is van haar mediese sertifikaat. 

Sy vee dit op. Gooi dit weg. 

* * *

Op  ’n  witbord  is  die  woorde   What  stuck  with  you  this  week? 

geskryf. 

Diona se heldergeel nota lees:  Can’t take down the tent yet. 

Adrie s’n is volgende:  1kg op, WTF? 

Dan is dit Vivian se beurt:  Het gaan rotsklim. 

Lana  staan  op  en  plak  ’n  leë  nota  teen  die  bord.  Maak  dan asof sy nie die ander se kyke raaksien nie. 


* * *

’n Ander keer. 

Die vroue sit weer in ’n sirkel. Dokter Ezra stuur ’n tennisbal in  die  rondte.  Wanneer  jy  die  tennisbal  in  jou  hand  het,  is  dit jou beurt om te praat. Om oop te maak en jou emosies met die groep te deel. 

Toe dit Lana se beurt is, gee sy die bal terug sonder ’n enkele woord. 

Niemand lyk baie beïndruk met haar nie. 


* * *

Janine se terapie-vaarwel. 

Daar is ballonne, koek en tee. 

Toe  die  sessie  klaar  is,  wens  almal  haar  sterkte  toe  en  gee haar ’n stywe drukkie. 

Net Lana staan eenkant. 

Arms gevou. 


* * *

Die  video  wat  dokter  Ezra  vir  hulle  wys,  is  getiteld   Rivier-avontuurterapie. 

“Avontuurterapie  is  ’n  geleentheid  om  ons  kliënte  bloot  te stel  aan  ’n  wêreld  wat  hulle  nie  normaalweg  sou  ervaar  nie.” 

Op  die  skerm  word  gewys  hoe  ’n  groep  roeiers  ’n  yslike stroomversnelling aanpak. Uit die hoek van haar oog sien Lana hoe Vivian, die neurotiese rooikop, se oë rek van vrees. 

“Om  hulle  uit  hulle  gemaksones  te  neem.”  Nou  word beeldmateriaal  gewys  van  ’n  afgeleë  kampeerplek  langs  die rivier, en skielik sit Adrie geïnteresseerd vorentoe. Smag seker na stilte, met daardie gesin van haar. 

“Om  hulle  grense  te  verskuif.”  Lana  kyk  in  ongeloof  hoe Diona entoesiasties begin knik. 

Hulle kan tog nie régtig dink dis ’n goeie idee nie? 

Die  video  wys  meer  oor  die  uitdagings  en  doelwitte  van hierdie  soort  “terapie”  voordat  dit  met  die  ware  selling  point eindig – die ongelooflike natuurskoon. 

Maar nog steeds. Is hulle nie almal ’n bietjie oud vir hierdie gaan-vind-jouself-op-’n-hindernisbaan-in-die-natuur-tipe nonsens nie? As ’n bietjie vars lug en oefening regtig al mens se  probleme  kon  oplos,  sou  farmaseutiese  maatskappye  nie honderde biljoene uit antidepressante gemaak het nie. 

Toe  dokter  Ezra  die  video  afskakel,  kan  Lana  net  oopmond na die ander vroue staar. 

“Julle is nie ernstig nie.” 

Hulle kyk haar aan. 

“Dis veldskool!” 

Toe  sy  die  res  kort  daarna  by  die  deur  uit  wil  volg,  keer dokter Ezra haar voor. “Lana.” 

Sy stop teësinnig. 

“Moenie  dat  ’n  leë  verslag  die  maak  of  breek  van  jou loopbaan word nie.” 


* * *

Nixie kan nie glo wat sy sien nie. 

Haar  ma  staan  met  die  urn  wat  hulle  van  die begrafnisondernemer gekry het in haar een hand en haar pa se ou army-waterbottel in die ander. Sy het die kombuistregter in die  waterbottel  gesit  en  is  versigtig  besig  om  haar  pa  se  as daarin oor te gooi. 

“Wat dóén Ma?” 

Sy’t  nie  eens  die  ordentlikheid  om  skuldig  te  lyk  nie.  “Pa was altyd besig om ’n avontuur te beplan,” sê sy asof dit alles verduidelik. 

Nixie voel hoe die ergernis in haar opstoot toe sy besef wat aangaan.  Dis  natuurlik  daai  simpel  river-rafting  trip  waaroor haar ma nog heeltyd so kerm, deel van die hele group therapy-storie. Op die een of ander manier het haar ma dit nou in haar kop  gekry  dat  dit  “closure”  sal  bring  om  haar  pa  se  as  in  die Oranjerivier te gaan strooi. 

Want  simboliese  dade  is  mos  bekend  daarvoor  dat  dit  alles reg toor. 

“So Ma was van plan om sy as te gaan strooi? Sonder my?” 

“Ek hét jou saamgenooi.” 

Haar  woorde  bevestig  Nixie  se  vermoedens.  Haar  ma  –  die

meestermanipuleerder – is al weer besig om haar in ’n ding in te probeer boelie, en sy gaan nie daarvoor val nie. Sy pers haar lippe  woedend  saam.  Hoekom  moet  haar  ma  tog  altyd  so  aan haar  súkkel?  Hoekom  moet  sy  altyd  ’n  projek  hê,  die  een  of ander plan wat alles wonderbaarlik sal regmaak? 

Wel,  daar  is  sekere  dinge  in  die  lewe  wat  jy  net  nie  kan regmaak nie, maak nie saak by hoeveel riviere jy op ’n raft wil afbliksem nie. 

Haar  pa  is  dood.  Hy  gaan  nooit  terugkom  nie  en  niks  wat haar ma kan doen, gaan dit ooit beter maak nie. 

Sy  kyk  hoe  koel  en  kalm  haar  ma  daar  staan,  asof  dit  die normaalste  ding  in  die  wêreld  is  om  op  ’n  gewone Donderdagaand  jou  man  se  as  deur  ’n  kombuistregter  in  ’n waterbottel te gooi. 

Wat is fóút met haar? Hoekom kan sy haarself nie net toelaat om soos ’n gewone mens uitmekaar te val nie? Hoekom kan sy nie  rou  of  skree  of  huil  nie?  Nee,  Diona  Jacobs  moet  mos  in beheer wees van elke situasie …

“Ma!” 

Die  skok  van  die  oomblik  slaan  Nixie  se  asem  weg.  Diona het  per  ongeluk  die  bottel  omgestamp  en  nou  lê  die  as  in  ’n morsige hoop oor die eetkamertafel uitgesprei. 

Eers verstar Nixie – het dit regtig nou net gebeur? – en dan begin  sy  angstig  haar  ma  help  om  dit  in  die  tregter  terug  te skep.  In  haar  hande  voel  die  as  heeltemal  anders  as  wat  sy verwag het: Dis meer soos growwe sand as sagte kampvuur-as, en hier en daar is daar skerp stukkies been tussenin. 

Been! 

Die oomblik is so surrealisties dat Nixie die histerie in haar voel opwel. 

This is not happening. 

This is NOT happening! 

Die lag  wat onverwags  uit haar  keel borrel,  klink só  na  aan

’n huilery dat Nixie self eers nie mooi seker is of sy lag of huil nie.  Dis  ’n  diep  seer  wat  deur  haar  liggaam  ruk,  en  tog  bring die hoë, harde klanke ’n sekere mate van verligting. 

Sy lag en sy lag, die histerie vlak, en dis nie lank nie of haar ma lag saam, eers geskok en onseker en toe al hoër en harder. 

Vreemd  genoeg  is  daar  iets  in  die  onvanpastheid  van  die oomblik,  in  die  buite-beheer-emosie  van  Diona  se  lag,  wat Nixie se hart vir die eerste keer in ’n baie lang ruk teenoor haar ma  laat  vermurwe.  Só  gesien  –  met  haar  hande  vol  as  en  haar gesig  vertrek  van  die  lag  –  is  haar  ma  nie  die  ystervrou  wat altyd  so  meedoënloos  Nixie  se  lewe  probeer  beheer  nie,  maar

’n  regte  méns.  Weerloos  en  clueless  en  duidelik  heeltemal  uit haar diepte. 

Vir die eerste keer sedert daardie traumatiese oggend, besef Nixie  hoe  diep  haar  ma  se  pyn  moet  lê.  Sy  weet  goed  hoe gelukkig  getroud  haar  ouers  was;  hulle  verhouding  was  nog altyd vir haar ’n #LIFEGOALS-tipe ding. Die arme vrou moet seker verskriklik swaarkry, maak nie saak hoe erg in denial sy is nie. 

Hulle skep die res van die as in stilte op. En toe haar ma se oë  hare  ontmoet,  ’n  stille  pleidooi  in  haar  blik,  kan  Nixie  nie anders as om te knik nie. 


* * *

Dis laat in die aand en hulle is al twee moeg, maar Adrie kan nie gaan slaap voordat sy doodseker is dat Charl mooi verstaan wat  om  te  doen  nie.  In  al  die  jare  wat  hulle  getroud  is,  het  hy altesaam seker nog net ’n halfuur in die waskamer spandeer, en

die  helfte  van  daardie  tyd  het  hy  haar  bo-op  die  wasmasjien probeer verlei. 

“Denims  by  denims.  Twee  skeppe  waspoeier.”  Hy  herhaal gedwee  die  les,  gretig  om  te  wys  hy  het  geluister.  Dan  sit  hy die  mandjie  vol  vuil  kinderklere  eenkant  neer,  vat  die  boks waspoeier, begin skep. 

O vrek! Sy’t skoon vergeet! 

“Nee, wag.” Adrie probeer nog keer, maar dis reeds te laat. 

Saam  met  die  wit  poeier  skep  Charl  haar  geheime  botteltjie dieetpille op. 

“En  dit?”  Die  verslaentheid  in  sy  stem  laat  ’n  skaamkwaai blos oor Adrie se gesig uitslaan. 

“Jy weet ek dieet,” sê sy verdedigend terwyl sy die pille uit sy hand neem. 

Hy skud  sy kop,  sy vingers  nou wit  om die  boks  waspoeier geklem. “Ek weet jy vreet koolsop. Pille is iets anders.” 

Is dit regtig? Adrie wil stry, maar die teleurstelling in sy oë laat  haar  voel  soos  ’n  leuenagtige  kind  wat  uitgevang  is. 

Terwyl sy die regte woorde probeer vind om haar te verdedig, kyk sy hoe hy die vuil klere in die masjien sit en twee skeppe poeier  ingooi.  Maar  sy  aandag  is  duidelik  nog  by  hulle argument, want na die twee skeppe gooi hy nog een in. En nog een. En nog een. 

Dis eers teen die vyfde skep dat Adrie weer haar stem vind. 

“Dis te veel, Charl.” 

Hy skakel die masjien aan, kompleet asof hy haar nie gehoor het  nie.  En  miskien  het  hy  regtig  nie,  want  hy  bly  blindweg voor hom uitstaar, ’n moedelose trek om sy mond. 

“Melissa sê dis veilig. Sy’t sewe kilo’s daarmee verloor.” 

Tussen hulle begin die wasmasjien rammel. 

“Melissa  is  mal.”  Sy  stem  klink  growwer  as  gewoonlik. 

Gefrustreerd.  “Hulle  is  almal  flippen  mal.”  Hy  gee  haar  ’n

seergemaakte kyk. “Van wanneer af steek ons goed vir mekaar weg?” 

Die  wasmasjien  maak  ’n  roggelgeluid  en  ’n  laaste  harde skud  voordat  dit  begin  oorloop,  ’n  gemors  van  seepwater  en skuim.  Adrie  gryp  ’n  handdoek  om  die  vloed  te  keer  terwyl Charl bloot afgetrokke toekyk, sy gedagtes duidelik elders. 

“Help asseblief!” Toe hy net so bly staan, voel Adrie hoe iets binne haar ontplof. “Kan jy nie sien ek het hulp nodig nie!” 


* * *

Vivian  maak  haar  e-pos  toe  en  kliek  op  Google.  Sy  dink  ’n oomblik,  tik  dan  in:   How  many  people  die  river  rafting  every year. 

Vir  ’n  paar  sekondes  huiwer  die  wyser  oor  die  blou vergrootglasie. Iets hou haar terug. 

Sy kyk op. 

Om haar is ’n kantoor vol vreemdelinge. 

By die huis wag ’n woonstel vol leë herinneringe. 

Is dit regtig hoe sy die res van haar tyd op hierdie aarde wil deurbring? Gaan sy toelaat dat vrees haar lewe al hoe kleiner en kleiner maak, totdat daar uiteindelik niks behalwe die vrees oor is  nie?  Waarvoor  is  sy  in  elk  geval  die  bangste?  Om  dood  te gaan op ’n rivier, of om dood te gaan sonder om ooit te lewe? 

Sy dwing haarself om regopper te sit. Dwing haarself om die woorde  in  die  soekblokkie  uit  te  vee.  Tik  dan  in:   How  to survive a river rafting trip. 

Vivian se trollie is byna vol gelaai. Sy toets die koplig op haar hoed,  maak  dan  ’n  groot  regmerk  langs   headlight  op  die  lysie in haar lêer. 

Langs haar staan Drew, die winkelassistent, haar nuuskierig en dophou. (’n Heel gawe ou, maar glad nie haar tipe nie.) Hy help  haar  al  omtrent  ’n  uur  lank  om  alles  te  kry  wat  sy  nodig het, maar sy is nou eers deur die eerste bladsy. Gelukkig is hy net so entoesiasties oor kampeertoerusting as wat sy is. 

Wat volgende? O ja. ’n Mes. 

Sy toets of sy dit vinnig sal kan oopmaak – regmerkie – en besef  nie  dat  sy  in  die  proses  amper  Drew  se  neus  afsny  nie. 

Nou moet sy nog net kyk of sy die mes aan die oorlewingsbelt kan  haak  –  nog  ’n  groot  regmerk  –  en  dan  kan  sy  op  ’n  tent besluit. 

Drew,  wat  nou  ’n  veilige  entjie  wegstaan,  kyk  hoe  sy  die trollie nog voller pak. “Jy weet dit gaan nie alles op ’n raft pas nie?” 

“Ek weet. Ek koop vir ingeval, vir enige wis en onwis.” 

Vivian draai na die tentafdeling toe. Daar is seker ’n duisend verskillendes  om  van  te  kies.  Sommiges  is  opgeslaan  sodat  jy kan  sien  hoe  groot  hulle  is;  ander  is  netjies  verpak  en  in  hope teen die mure gestapel. Gelukkig het sy haar huiswerk gedoen. 

Jip.  Daar’s  hy.  Sy  stap  nader.  “Volgens  my  navorsing  bied dié tent die beste balans tussen …” Haar woorde droog skoon op  toe  sy  uit  die  hoek  van  haar  oog  ’n  blink  bos  rooi  hare gewaar. 

Dit kan tog sekerlik nie wees nie. 

“E … beskerming teen … e …” 

Die  rooikop  staan  ’n  hele  entjie  weg,  haar  rug  na  hulle gedraai. 

“Son,  wind,  reën,  wilde  diere  …”  Drew  voltooi  ewe behulpsaam haar sin, maar Vivian luister nie. 

Dit ís sy. Phillip se rooikop. Die meisie van Facebook. 

En sy’s reguit hierheen op pad! 

Ag nee ag nee ag nee ag nee ag nee. 

Net nie dít nie. Sy voel hoe haar maag draai en haar wange begin  gloei  soos  ’n  vlaag  adrenalien  van  die  veg-of-vlug-instink deur haar are skiet. 

Veg of vlug? Veg of vlug? 

Vlug. 

Voor  sy  haarself  kan  kry,  duik  sy  holderstebolder  by  die opgeslaande  tent  langs  haar  in,  en  in  haar  paniek  sleep  sy  die verkoopsman saam. Toe sy die tent haastig toerits, sien sy dat die arme Drew heel verskrik lyk. 

“Jammer, dis teen ons winkel se beleid om ons klante te …” 

“Sjt.” 

Hulle luister in ’n gespanne stilte na die klik-klak van ’n paar hoëhakskoene op die winkelvloer wat ál nader kom. Nog nader

…

Dis eers toe die voetstappe by die tent verbygeklik en -klak het  dat  Vivian  besef  sy  moet  haar  verbeel  het.  Dit  was  nie dieselfde vrou nie. Sy begin nou helder oordag spoke sien. 

Vivian voel hoe haar ore van verleentheid begin gloei. In die ongemaklike  stilte  binne  die  tent  hoor  sy  die  rooikop  se voetstappe  ál  dowwer  word.  Dis  eers  toe  dit  heeltemal  stil  is, dat sy weer opkyk. 

Reg in Drew se oë. 

Hulle is sag en bruin, en so vol simpatie dat sy hom meteens in ’n heel ander lig sien. 

Sy lig ’n flankerende wenkbrou. “Hoe’s jou plumbing?” 

Die  simpatie  verander  dadelik  weer  in  ongemak.  “Nee,  dis nie my afdeling nie.” En nou kyk hy haar natuurlik aan asof sy die tipe vrou is wat troetelhasies op die stoof kook. 

Verleentheid  op  verleentheid.  Gelukkig  is  sy  gewoond daaraan. 

“Ek  dink  ek  gaan  die  Camp  Dome  300  vat,”  sê  sy  oor  haar skouer terwyl sy ongrasieus by die tent uitklouter. 

Daar is ’n hele trollie vol oorlewingsgereedskap om te koop en nie meer baie tyd nie. 



Voorbereidings

Adrie, Vivian, Nixie en Diona probeer hulleself gemaklik maak in  die  Land  Rover.  Noudat  hulle  uiteindelik  op  pad  is,  is  nie een van hulle meer heeltemal seker of avontuurterapie regtig so

’n  goeie  idee  is  nie.  Terwyl  die  bestuurder  hulle kampeergereedskap  bo-op  die  dak  pak,  probeer  elke  vrou haarself  op  haar  eie  manier  voorberei  op  die  ervaring  wat voorlê. 

Adrie bel vir oulaas bekommerd vir Charl. Was sy gek om te dink  dat  hy  alleen  sal  kan  regkom  met  die  seuns?  Wat  as  hy deurmekaar  raak  met  al  die  reëlings?  Die  man  is  kapabel  en voer  hulle  ’n  week  lank  Wimpy-burgers  vir  aandete.  Sy  haal haar  foon  uit,  soek  weer  sy  nommer.  Genade  weet,  sy  sal gelukkig wees as die huis nog staan as sy terugkom. 

Diona  sit  met  David  se  as  in  sy  army-waterbottel  op  haar skoot, die selfverwyt bitter in haar keel. Dat hulle nou só saam op ’n laaste avontuur moet gaan. As sy onthou hoeveel keer sy op  die  laaste  oomblik  naweekuitstappies  moes  kanselleer,  wil sy amper mal word. Waarom was sy altyd so seker dat daar ’n volgende keer sou wees? Waarom het sy nie elke oomblik saam met haar man met albei hande aangegryp nie? 

Geen  wonder  Nixie  wil  nie  langs  haar  sit  nie.  Of  met  haar praat  nie.  Of  selfs  vir  haar  kyk  nie.  Somtyds  wil  sy  regtig daardie  oorfone  uit  haar  dogter  se  ore  ruk  en  haar  selfoon  by die venster uitgooi. 

Sy  tel  stadig  tot  by  twintig,  en  dan  terug.  Dit  help  nie  sy verloor  nou  beheer  nie.  Sy  moet  sterk  wees  vir  haar  dogter. 

Geduldig.  Nixie  het  ingestem  om  saam  te  kom,  al  wou  sy  nie regtig nie. Die minste wat sy kan doen, is om dit so aangenaam moontlik vir haar kind te probeer maak. 

Vivian is vir oulaas besig om haar lysies deur te gaan. Het sy alles  onthou?  Wat  as  sy  iets  belangriks  vergeet  het?  Dis  seker nou te laat om om te draai. Miskien moet sy net gou weer deur

haar  rugsak  gaan  –  sy  kan  nie  onthou  of  sy  die  insekdoder ingepak het nie. 

Vir  ’n  oomblik  wil  die  vrees  haar  oorweldig.  Wat  het  haar tog  besiel  om  hiertoe  in  te  stem?  Daar  is  iets  soos  om  uit  jou gemaksone  te  beweeg,  en  dan  is  daar  iets  soos  om  by  ’n reuserivier in ’n verlate semiwoestyn af te roei in ’n piepklein opblaasbootjie.  Was  sy  heeltemal  van  haar  sinne  beroof?  Sy weet regtig nie meer of sy hiervoor kans sien nie. 

Maar  dan  dink  sy  aan  haar  leë  woonstel.  Haar  nare werkshokkie.  Daardie  aaklige  oomblik  toe  sy  helder  oordag soos ’n kind in ’n tent probeer wegkruip het. 

Dis tyd om op te hou wegkruip en te begin lewe. 

Sy haal weer haar lysie uit. Flitslig? Ja. Knipmes? Ja …

Op  die  voorste  passasiersitplek  probeer  Nixie  haar  ma  se entoesiastiese  kyke  ignoreer.  Waarom  moet  sy  nou  maak  asof hulle  op  ’n  heerlike  uitstappie  gaan?  Asof  dit  ’n  flippen bonding session is tussen hulle twee? 

En meanwhile sit sy daar met haar pa se kakie waterbottel op haar  skoot,  so  kalm  soos  ’n  psalm.  Soms  wonder  sy  regtig  of daar yswater in plaas van bloed deur haar ma se are vloei. 

Sy sit haar oorfone terug in haar ore, probeer haarself verloor in die musiek. 

“Ek het al die nommers vir jou gewhatsapp …” 

Adrie  is  nog  besig  met  die  laaste  instruksies  aan  Charl,  toe dokter  Ezra  op  die  Land  Rover  klim.  Sy  groet  hulle  met  ’n vriendelike knik, maar toe sy sien dat Lana nie daar is nie, flits

’n besorgde uitdrukking oor haar gesig. 

Dit  beïndruk  Adrie.  ’n  Psigiater  moet  duidelik  nog  meer geduld  as  ’n  ma  van  drie  seuns  hê,  want  vet  weet  –  as  daai yskoue  dokter  week  na  week  so  onmoontlik  in  háár

terapiesessies  was,  het  sy  haar  lankal  uitgeskop.  Watter  tipe mens  weier  eenvoudig  om  saam  te  werk,  maak  nie  saak  hoe gaaf  en  ondersteunend  almal  om  haar  is  nie?  Sy  sal  sekere mense nooit verstaan nie. 

Toe  die  bestuurder  sy  plek  agter  die  stuurwiel  inneem,  kyk dokter Ezra vraend na hom. 

Hy haal sy skouers op. “Jammer. Ons kan nie wag nie.” 

“Ek verstaan. Stuur asseblief groete vir Guy.” 

“Maak so.” 

Sy draai vir oulaas terug na hulle. “No woman steps into the same river twice, for it is not the same river and she is not …” 

“The same woman,” maak iemand agter haar die sin vir haar klaar. 

Adrie loer by dokter Ezra verby. Ugh. Dis Lana. So dan kom sy wel saam. 

Hiep hiep hoera. 

Lana gee dokter Ezra ’n uitdagende kyk. “Skryf solank daai verslag.” 

Die ander vrou knik net vinnig voordat sy vir oulaas totsiens wuif.  Maar  Adrie  merk  tog  dat  sy  nie  die  glimlag  van  haar gesig kan afhou toe sy eers by die deur uit is nie. 

Terwyl  Lana  vir  haar  ’n  sitplek  vind  –  Diona  sit  gelukkig reeds langs Adrie, en Nixie sit voor, so die enigste oop plek is langs  Vivian  –  neem  Nixie  ’n  foto  van  haarself  met  die  ander vroue in die agtergrond. Uit die hoek van haar oog sien Adrie dat sy dit op Instagram plaas met die onderskrif  #SAVEME. 

Die  stouterd.  Dis  maar  goed  Diona  kan  nie  sien  wat  haar dogter aanvang nie. 

Die oomblik toe Lana gaan sit, stel die bestuurder hom voor:

“Welkom,  dames.  My  naam  is  Smiles.  Is  julle  reg  vir  die avontuur?” 

Diona glimlag breed, hou haar duim in die lug op. “Nix!” 

Nixie gee haar net ’n kyk voordat sy weer vorentoe draai en haar oorfone terug in haar ore sit. 

Adrie bêre haar foon, voel hoe die opgewondenheid in haar begin borrel. “Wat’s die ergste wat kan gebeur?” vra sy vrolik. 

“Sonsteek,” antwoord Vivian dadelik. Dan begin sy op haar vingers  tel.  “Infeksie.  Verdrink.  Slange.  Tetanus  …”  Haar  oë rek toe iets haar byval. “Toiletpapier! Het almal onthou om ’n rol  in  te  pak?  Die  laaste  ding  wat  jy  wil  hê,  is  ’n  allergiese reaksie  omdat  jy  die  een  of  ander  ongetoetste  blaar  moes gebruik om jou –” 

Adrie stop haar voor sy verder kan gaan: “Ons kry die punt.” 

Sy wys na haar sak. “Wet wipes ook. Gewoonte.” 

Smiles lag en begin dan stadig by die parkeerterrein uitry. 

Soos  hulle  die  stadsliggies  verder  en  verder  agterlaat,  voel  dit vir Adrie of die spanning in die Land Rover geleidelik afneem. 

Selfs  Vivian  begin  lateraan  stoom  verloor  met  haar  ellelange lys gevare wat hulle in die gesig staar. 

“Karnivore. 

Allergieë. 

Voedselvergiftiging. 

Bilharzia. 

Dehidrasie. Sonsteek …” 

“Jy het dit reeds genoem,” merk Lana kil op. 

“O, dan het ek die meeste gecover.” 

Lana glimlag styf. 

Wat ’n bitch, dink Adrie terwyl sy terugleun in haar sitplek en haar oë toemaak. Hoekom moes sy in elk geval saamkom as almal  haar  so  irriteer?  Nou  gaan  hulle  heeltyd  met  haar stilstuipe  en  sarkastiese  opmerkings  opgeskeep  sit,  en  sy  wou so graag ’n tydjie van vrede gehad het. 

Ai tog. 

Sy hoop maar net Lana gaan nie die hele trip vir almal bederf nie. 

Soos  die  kilometers  onder  die  wiele  verdwyn,  raak  elke  vrou geleidelik dieper in haar eie wêreld weg. 

Adrie  is  op  die  punt  om  aan  die  slaap  te  raak,  toe  sy  ’n WhatsApp  van  Judy  op  die  matriekreünie-groepie  ontvang:  ’n meme van ’n slanke blonde vrou met ’n verwarde uitdrukking op  haar  gesig.  Onder  die  prentjie  is  die  vraag:   Can  fat  people go skinny-dipping? 

’n Oomblik later kry sy nog ’n boodskap. 

Judy:  Jammer, verkeerde groep. 

Adrie voel hoe haar wange begin brand, haar vaak nou skoon weg. Verkeerde groep? Waarom? Omdat dikke ou Adrie deel is van dié een? Sy sal hulle wys: Daai spul gaan haar nie eens kén as  hulle  haar  weer  sien  nie.  Hoeveel  gewig  kan  sy  realisties gesproke verloor voor die reünie? Tien kilogram? Vyftien? Sy het  al  gelees  van  mense  wat  op  die  Master  Cleanse  binne  tien dae ’n volle tien kilo’s verloor het. Of was dit Slender Wonder? 

Of SureSlim? 

Nixie het met haar kop teen die ruit aan die slaap geraak, en noudat haar gelaatstrekke ontspanne is, kan Diona vir die eerste keer  in  ’n  lang  tyd  weer  die  dogtertjie  herken  wat  sy grootgemaak het. Sy byt hard op haar onderlip toe ’n vloed van soete  herinneringe  deur  haar  spoel  –  daar  was  eintlik  soveel lekker, lawwe, gelukkige tye. 

Almal met David reg in die middel daarvan. 

Toe  sy  sien  dat  die  baadjie  waaronder  Nixie  slaap  op  die vloer  geval  het,  staan  sy  op,  leun  vorentoe  en  tel  dit  op.  Dan vou  sy  dit  versigtig  om  haar  dogter  voordat  sy  weer  in  haar sitplek terugsit. 

Langs Lana het Vivian ook aan die slaap geraak, en elke nou en dan knik haar kop in Lana se rigting, totdat dit uiteindelik op haar skouer te ruste kom. Die intimiteit is te veel vir Lana en sy begin die ander vrou versigtig van haar wegstoot. Maar daar is

iets  aan  Vivian  se  slapende  gesig  –  ’n  weerloosheid,  miskien, 

’n broosheid wat op ’n manier half bekend voel – wat maak dat sy dit nie oor haar hart kry nie. 

Om haar aandag af te lei, fokus sy op die wit strepies wat so vinnig onder die wiele verdwyn. Sy moet tog asseblief net nie nou aan die slaap raak nie. Die laaste ding wat sy nodig het, is om tussen hierdie klomp een van haar nagmerries te kry. Sy sal nooit  die  einde  daarvan  hoor  nie:  Sy  weet  hulle  sal  daarop aandring dat sy oor haar drome praat, haar vrese moet “deel”. 

Sy veg hard teen die slaap, maar haar kop begin ál swaarder en swaarder …

 Flitsende  ligte  op  ’n  yskoue  nag.  Die  geskreeu  van  remme  en bande  en  stemme.  Pappa  se  lyf  in  die  pad,  vreemd  gebuig  en stukkend. Lang stiltes en ore wat suis. Haar hande vol bloed op Pappa se bors. Gebreekte glas op teer. Loeiende sirenes, te ver weg. Nee! Liewe Jesus mag hom nie ook vat nie! Sy moet hom red! Bloed op haar hande. Bloed orals. Sy moet hom red! As sy net …

Lana  skrik  wakker  toe  die  Land  Rover  die  gladde  teer  vir  ’n hobbelrige grondpad verruil. Dit is ’n pragtige oggend, die tipe sonsopkoms  wat  gewoonlik  op  kaartjies  langs  pasiënte  se beddens  pryk:  pienk  en  oranje  lug,  blou  berge,  eindelose ooptes. Maar dis moeilik om enige soort skoonheid te geniet as die  nag  se  vrese  so  swaar  in  jou  bors  sit  dat  jy  skaars  kan asemhaal. 

Sy bal haar vuiste, dwing haarself om reëlmatig in en uit te asem. 

Sy  is  hier  om  haar  loopbaan  te  red.  Niks  meer  nie  en  niks

minder  nie.  En  sy’s  van  plan  om  deur  hierdie  belaglike

“avontuur” te kom met haar waardigheid ongeskonde, al is dit die laaste ding wat sy doen. 

Hulle  stop  eers  toe  die  pad  ophou.  Reg  in  die  middel  van nêrens. 

Hulle klim uit die Land Rover, nog half aan die slaap, strek hulle  stywe  lywe,  kyk  verdwaas  om  hulle  rond.  Dis  ’n  ander wêreld,  so  verskillend  van  die  stadsomgewing  wat  hulle agtergelaat het dat hulle skoon gedisoriënteerd voel. Waar daar gister geboue was, is daar nou niks behalwe bosse en bome nie; die  sypaadjies  en  strate  het  plek  gemaak  vir  stof  en  sanderige grond, en die grys, besoedelde lug is vervang deur ’n eindelose blou uitspansel. 

Smiles  lei  hulle  op  ’n  voetpaadjie  deur  die  bosse  dieper  die wildernis  in.  Agter  hom  stap  Adrie  en  Diona,  dan  Nixie  en Lana,  en  laastens  Vivian,  wat  met  heeltemal  te  veel  bagasie probeer bybly. 

Vivian  is  juis  aan  die  wonder  hoe  op  aarde  sy  nog  ’n  tree verder  sal  kan  gaan  met  die  loodsware  vrag  op  haar  rug,  toe hulle by ’n opening kom en die rivier skielik voor hulle lê, so wyd en vars en skoon dat dit haar asem skoon wegslaan. 

Wow. So dís waarom mense die natuur se gevare trotseer. 

Toe  hulle  verder  stap,  is  dit  kompleet  of  haar  sak  ligter geraak het. 

Smiles  neem  hulle  tot  op  die  rivieroewer,  waar  ’n  man  vir hulle  staan  en  wag.  Vivian  voel  hoe  haar  oë  rek  toe  sy  nader kom,  want  selfs  die  man  se  kakieklere,  swartleerhoed  en  vol, donker baard kan nie die lyne van daai sterk kaak, reguit neus en breë skouers wegsteek nie. Sjoe, sy weet nie mooi waarna sy eerste moet kyk nie: die gorgeous ou voor haar of die klein geel

opblaasbootjie wat langs hom lê. 

Shibit.  G’n  wonder  die  Engelse  noem  so  iets  ’n  “raft”  nie. 

Daai dingetjie is nou wraggies nie die naam “boot” werd nie. 

Langs  die  opblaasboot  lê  vyf  lewensreddingsbaadjies, roeispane  en  helms  op  ’n  hoop.  Daar  is  ook  toue,  vier plastiekdromme,  ’n  noodhulpkissie  en  twee  groot  houers:  een met kos en een met water. 

En dis al. 

Miskien is daar nog ’n boot iewers met ordentlike voorraad? 

wonder  Vivian  senuweeagtig.  Dis  tog  sweerlik  nie  genoeg  vir vyf dae nie? Vir al ses van hulle? 

Onmoontlik. 

Jissie, dis nou tipies. In haar lewe het sy nog nooit ’n mooi man ontmoet wat goed kan wiskunde doen nie, en hierdie ou is obviously geen uitsondering nie. 

“Dankie vir die hulp,” sê Lana vir Smiles. 

“You pack it, you pitch it, like my dad always …” Nixie kyk weg. “Never mind.” 

“En  hier  roei  jy  dit,”  maak  die  ou  langs  die  boot  haar  sin klaar.  “Behalwe  vir  plase  bo  in  die  noorde,  is  julle  tans  in  die mees  afgeleë  deel  van  ons  land.  Welkom  by  die  Oranjerivier. 

My  naam  is  Guy.  En  vir  Smiles  ken  julle.  Wanneer  julle  hom weer oor vyf dae aan die einde sien, is ek seker sy bynaam gaan sin maak.” 

Smiles  glimlag  breed.  “Sit  asseblief  al  julle  valuables  en selfone  hierin.”  Hy  hou  ’n  sak  in  die  lug  op.  “Dit  sal  veilig bewaar word.” 

Toe  sy  die  sak  by  Smiles  neem,  glimlag  Vivian  skaam  vir Guy. 

“Hi, ek’s Vivian.” Sy voel hoe sy begin bloos. 

Sy oë is net só mooi, en sy voorarms so gespierd, en hy is net so … mánlik. 

“Ek  het  al  nare  stories  gehoor  van  hoe  mense  seerkry  as gevolg  van  juwele  wat  wie-weet-waar  vashaak.  Toe  los  ek liewer alles.” 

Sy gee die sak vir Lana, wat haar selfoon daarin sit. Adrie sit haar foon en oorbelle daarin, maar toe sy haar trouring probeer afhaal,  wil  dit  nie  afkom  nie.  Sy  pluk  daaraan  en  begin  dan onverklaarbaar  bloos.  Daarna  is  dit  Diona  se  beurt,  wat  ’n oomblik aarsel voordat sy haar trouring afhaal. 

Shame,  dink  Vivian.  Dit  moet  seker  baie  moeilik  wees.  Sy kyk hoe Diona die sak aan Nixie oorhandig, wat net maak of sy iets daarin sit. 

Hoe nou? 

Vivian staar na Nixie, maar die meisie lyk so onskuldig dat sy besluit sy het haar seker verbeel. 

“Ek is seker julle kan nie wag om die rivier aan te pak nie,” 

sê  Guy.  “Daar  is  net  een  probleem:  Julle  het  te  veel  bagasie.” 

Hy gee aan elkeen ’n dry-bag, ’n waterdigte affêre ongeveer so groot soos ’n ordentlike drasakkie. Wat nie daarin pas nie, kan nie saamkom nie. 

“Ek het gesê dis veldskool.” 

Lana mompel net hard genoeg dat almal haar kan hoor. 

Vir die volgende halfuur pak almal hulle sakke in stilte. Dis ’n moeiliker  taak  as  wat  mens  sou  dink,  want  wat  vat  jy  nou,  en wat  los  jy?  ’n  Hoed?  Definitief.  Skoon  onderklere?  Seker darem.  ’n  Handdoek?  Ja.  So  ook  toiletpapier,  sonskerm  en basiese toiletware soos ’n tandeborsel en tampons. 

Maar wat van ’n koplig? wonder Vivian moedeloos toe haar sak  amper  vol  is.  En  insekdoder  en  ’n  kompas  en  ’n  verkyker en  ’n  oprolsaag  en  ’n  waterfilter?  O,  en  duct  tape.  Al  die webwerwe  oor  kampering  wat  sy  besoek  het,  het  dit  duidelik

gemaak  dat  jy  nêrens  moet  gaan  sonder  duct  tape  nie.  En sitronella-kerse.  En  ’n  tweerigtingradio.  En  ’n  Leatherman multi-tool. En ’n fluitjie. 

Hoe op aarde is sy veronderstel om alles in so ’n klein sakkie te prop? 

Toe  hulle  klaar  gepak  het,  neem  Smiles  die  ekstra  bagasie. 

Daarna  groet  hy  eers  vir  Guy  in  Tswana  en  dan  vir  hulle  in Afrikaans: “Sterkte, en pas my vriend op.” 

Hy  verdwyn  met  ’n  wuif  tussen  die  bosse,  maar  Vivian sukkel  so  om  haar  mes  en  haar  hydration  pack  aan  haar oorlewingsbelt  te  probeer  knip,  dat  sy  skaars  tyd  het  om  te waai. 

Toe al die kampeergereedskap en bagasie veilig op die boot vas is, gryp Diona, Nixie, Lana en Adrie elkeen aan die tou wat om  die  boot  gespan  is.  “Een,  twee,  drie!”  roep  Guy.  Hulle  lig die boot op en dra dit rivier toe. 

Daar aangekom, kyk Guy terug na Vivian wat met ses swaar spane agternakom. “Vivian, voor. Jy’s my ekstra paar oë op die water.” 

Sy voel hoe haar binneste saamtrek. Die voorste sitplekke is baie gevaarliker as die agterstes, navorsing het dit al oor en oor bewys.  Maar  die  stille  vertroue  in  sy  oë  maak  dat  sy  tog vorentoe  loop.  As  hy  haar  beskou  as  die  tipe  vrou  wat  so  iets kan  doen,  gaan  sy  definitief  nie  stry  nie.  Hoe  sê  mens  in  elk geval vir so ’n hot ou nee? 

Sy  gaan  sit  heel  voor.  Hoop  haar  glimlag  lyk  nie  te aangeplak nie. 

“Nixie  en  Diona  langs  mekaar,”  gaan  Guy  voort.  “Adrie  en Lana  agter  hulle.”  Terwyl  hulle  hulle  plekke  inneem, verduidelik hy: “Julle is ons enjin. Die krag. Sonder dit kan ek nie  stuur  nie.”  Toe  almal  sit,  wys  hy  vir  hulle  waar  om  hulle voete te plaas. “Voorste voet skop vas vir ekstra vastrapplek.” 

Almal sit hulle voete in. 

“Helmets  is  nie  die  hele  tyd  ’n  moet  nie,  behalwe  natuurlik op die rapids.” 

Die  ander  haal  almal  hulle  helms  af  en  knip  dit  aan  hulle lewensreddingsbaadjies  vas,  maar  Vivian  is  nie  so  roekeloos nie. Ja, dis dalk ’n bietjie ongemaklik met die ding op jou kop, maar jy weet nooit wat kan gebeur nie.    Better  safe  than  sorry, soos haar ma altyd gesê het. 

Guy  demonstreer  hoe  hulle  die  spane  moet  vashou.  “Jy  los nooit jou spaan se T-grip nie.” Terwyl almal hulle grepe oefen, verduidelik  hy  verder:  “As  jy  uitval,  moenie  probeer  opstaan nie. Bly op jou rug met jou voete vorentoe om te keer teen die rotse.” Hy beweeg na die agterkant van die boot. “Is julle reg? 

Hier gaan ons!” 

Adrie  stop  hom  voordat  hy  die  boot  in  die  water  kan  stoot. 

“Is daar nie soos …” Sy beduie in die lug, asof sy na die regte woord probeer soek. “’n Kreet nie? ’n … Spankreet.” 

Die  ander  se  gesigte  maak  dit  duidelik  dat  hulle  geen  idee het waarvan sy praat nie, maar Vivian het op die internet van so iets gelees. 

“Soos … e …” Vivian se ore begin gloei toe almal se koppe na haar toe draai. Sy hoop sy’t nie die kat aan die stert beet nie. 

“Spane in?” Sy hou hare onseker uit. 

Adrie  glimlag  vir  haar.  “Spane  in!”  roep  sy  entoesiasties terwyl sy haar eie in die water laat sak. 

Guy sit volgende sy spaan in. Dan volg Diona, Nixie en – na

’n effense pouse – Lana. 

“Spane 

in!” 

Die 

kreet 

is 

halfhartig, 

die 

spane

ongekoördineer. 

Guy stoot hulle die water in, en weg is hulle. 

Die  eerste  paar  minute  op  die  rivier  gaan  dinge  maar broekskeur. Niemand werk saam nie, so hulle kom ondanks die

wilde gespat nie veel verder nie. 

“Vorentoe  –  een,  twee,  drie!”  probeer  Guy  die  pas  aangee. 

“Saam!” 

Maar  dit  help  niks.  Die  vroue  is  só  uit  ritme  dat  Nixie wonder  hoe  belaglik  hulle  nou  moet  lyk.  Dankie  tog  hier’s niemand  met  ’n  foon  nie,  dink  sy  wrang.  ’n  YouTube-video van hierdie patetiese gesukkel sal beslis viral gaan. 

“’n Span wat nie saamwerk nie, gaan die boot in verskillende rigtings stuur,” waarsku Guy toe die boot op die ou einde in ’n sirkel  begin  tol.  “As  dit  op  ’n  rapid  gebeur,  gaan  dit  ons uitmekaar uit skeur en die stroom gaan ons ondertoe trek.” 

Nixie kyk vinnig na haar ma. Sal dit nou nie net die ultimate irony  wees  nie?  Die  hemel  weet,  as  sy  op  hierdie  rivier verdrink, gaan sy haar ma nóóit vergewe nie. 

“Spane  in,”  begin  Guy  weer.  “Egalig  vorentoe,  twee,  drie, vier. Vyf spane, ek soek een ritme.” 

Gelukkig  lyk  dit  asof  die  ander  vroue  uiteindelik  die boodskap  gekry  het,  want  vir  die  eerste  keer  probeer  almal regtig  saamwerk.  Noudat  almal  op  mekaar  ingestel  is,  gaan dinge onmiddellik beter, en Nixie kyk hoe die boot stadig deur die water klief. 

So dis dan dít. 

Sy’s  vir  ’n  volle  vyf  dae  op  ’n  raft  vasgekluister  saam  met haar ma en ’n klomp middeljarige depressives. 

Die dinge wat mens darem vir jou ouers doen. 



Die eerste dag

Vroegmiddag

’n Wêreld sonder einde. 

Deur  die  dor,  geelbruin  kliplandskap  maak  die  rivier  ’n dramatiese  diepgroen  keep.  In  die  verte  glim  berge, asemrowende kransformasies oor eeue uitgebeitel deur wind en weer en water. Onder die berge lê die aarde bar en aangrypend ongerep,  tot  by  die  rivieroewer  waar  die  ruisende  water  ’n baldadigheid van groen lewe en ruie plantegroei uit die niet laat verskyn. 

In die diep stilte van die vroegmiddag daal ’n rustigheid op die  boot  neer.  Die  sterk  stroom  maak  die  roeiwerk  maklik,  en na ’n ruk laat die vroue hulle spane sak. Onder die boot is die rivier  soos  ’n  magtige  wese:  ’n  bruinrooi  slang  wat  vooruit kronkel  so  ver  as  wat  die  oog  kan  sien.  Om  hulle  is  die natuurskoon  so  asemrowend  dat  hulle  hulself  al  hoe  meer  laat betower  deur  voëlsang  en  die  geluide  van  sonbesies,  die  reuk van die water en plante, die hitte van die son op hulle koppe en skouers,  die  oorweldigende  indruk  van  oopte  en  vryheid.  En soos die vrede in hulle gemoedere kom lê, verdwyn die oggend se  irritasies  stadig  maar  seker,  en  word  almal  geleidelik  stiller en rustiger. 

Dis  die  klaarheid  van  alles  wat  Lana  die  meeste  raak.  Om haar is dinge skerp afgeëts: Elke bossie, elke klip en elke krans glim  asof  dit  van  binne  verlig  word.  Sy  laat  ’n  hand  in  die water sak, voel hoe dit koel deur haar vingers glip. 

Meteens  voel  haar  nagtelike  vrese  vaag  en  haar  probleme heeltemal  hanteerbaar.  In  die  water  is  haar  hand  perfek.  Stil. 

Honderd  persent  gesond.  Sy  haal  diep  asem  en  voel  vir  die eerste keer in weke hoe haar hele lyf ontspan. 

Adrie  soek  vergeefs  na  woorde  om  te  beskryf  wat  sy  voel. 

“Hierdie is net …” 

“Net  die  begin,”  sê  Guy,  maar  sy  hoor  hom  skaars.  Die grootsheid  van  die  natuur  laat  haar  ongelooflik  klein  en  nietig voel,  maar  dis  ’n  heeltemal  ander  soort  kleinwees  as  die vernederende gevoel wat sy al soveel kere in haar vriendinne se geselskap  ervaar  het.  Wat  maak  dit  tog  hier,  omring  deur  die natuur in al sy ongeskonde glorie, saak of ’n mens vyf (of tien! 

of  vyftien!)  kilogram  oorgewig  is?  Wat  maak  dit  saak  of  jou huis  deurmekaar  is,  of  jou  kinders  stout,  of  jou  foto’s  op Facebook verskyn sonder ’n enkele “like”? 

Dis ’n verligting om te besef dat die wêreld soveel groter is as jy. Soveel groter as enigiets wat die mens kan maak of doen of dink. 

Vivian  is  net  so  oorstelp  soos  Adrie.  Kyk  waar  is  sy!  Kyk hoe  lyk  dit!  Kyk  wat  doen  sy!  Van  hier  waar  sy  nou  sit,  voel haar siellose werkshokkie en eensame woonstel amper soos iets uit ’n halfvergete nagmerrie. En die Vivian wat so bang was dat sy in een van Makro se tente moes wegkruip? Daardie Vivian het  eensklaps  verander  in  ’n  heldin  heel  voor  in  ’n  boot.  ’n Amasone! 

Nixie en Diona se oë ontmoet. “Dad would have loved this,” 

sê  Diona  saggies,  en  vir  ’n  verandering  skram  haar  dogter  nie onmiddellik van haar af weg nie. 

Sy  is  reg,  dink  Nixie.  Haar  pa  sou  mal  gewees  het  hieroor. 

En noudat sy hier is, met die berge om haar en die rivier onder haar en die eindelose blou lug bo haar kop, besef sy dat haar pa nooit sou wou gehad het sy moet haar dae in daardie tent in die sitkamer slyt nie. Hy was altyd iemand vir dóén. Vir uitgaan en voortgaan en dinge voluit aanpak. 

Toe  haar  ma  weer  na  haar  kyk,  sien  sy  haar  vir  ’n  vreemde oomblik  as  iemand  heel  anders:  ’n  vertroueling  wat  kosbare herinneringe  met  haar  kan  deel,  eerder  as  iemand  wat  haar heeltyd uit haar hartseer probeer boelie. 

Dis nogal ’n nice perspektief, as sy moet eerlik wees. 

Op die sitplek agter hulle kon Lana nie anders as om te hoor wat Diona sê nie. En net so vinnig soos dit gekom het, verdwyn haar gevoel van vrede. 

Soos  hulle  verder  roei,  verander  die  landskap  geleidelik.  Die berge wat eers in die dynserige verte geglim het, kom ál nader en  begin  meer  onherbergsaam  lyk:  klipkranse  met  steil, uitgevrete  hange  waar  plante  nie  maklik  sal  kan  wortel  skiet nie. 

Na ’n paar uur op die boot bak die son fel op hulle neer, en in  haar  dik  oranje  reddingsbaadjie  voel  Adrie  sweetdruppels teen haar rug afloop. Skielik lyk die rivierwater na ’n heerlike, koel lafenis. Sy leun oor en skep met haar hande daarvan op. 

“Ek  sou  nie  voorstel  julle  drink  die  rivierwater  nie,”  keer Guy net toe sy ’n slukkie vat. 

“Diarree?” vra Vivian. 

Adrie spoeg die water uit met ’n boog. 

Guy  gee  ’n  sardoniese  laggie  terwyl  hy  die  waterdrom oopmaak.  Hy  gee  vir  elkeen  ’n  bottel  water.  “Gereelde  klein slukkies,” waarsku hy. “As jy dors is, is dit te laat.” 

Great,  dink  Adrie.  Vertrou  haar  nou  maar  om  ’n maagaandoening  te  kry  op  haar  eerste  regte  vakansie  in  ses jaar.  Nie  dat  sy  en  Charl  nooit  met  vakansie  gegaan  het  nie  –

hulle is nog elke jaar see toe en het een jaar selfs ’n week in die wildtuin deurgebring – maar as jy drie seuntjies onder ses het, is vakansies eintlik meer stresvol as om net by die huis te bly. 

Ten minste het jy by die huis jou roetine, en alles wat jy nodig het  op  die  gewone  plekke.  En  daar’s  nie  ’n  see  om  in  te verdrink nie. Of skares om in weg te raak nie. Of lang ritte in die kar met skreeuende kinders nie. Of familie wat inmeng met elke liewe besluit wat jy neem nie. 

Sy sug. Die vrede op die rivier was vir haar soos ’n geskenk

–  iets  wat  sy  al  amper  ophou  glo  het  bestaan.  As  sy  dit  nou alles gaan staan en bederf met ’n diarree-aanval …

Wag  ’n  bietjie.  Adrie  voel  hoe  haar  gemoed  lig.  Sy’t  een keer  ’n  volle  drie  kilogram  verloor  na  ’n  naweek  van maaggriep,  so  miskien  is  ’n  bietjie  diarree  ook  nie  die  ergste ding in die wêreld nie. 

Toe  die  stroom  onder  hulle  versnel,  dink  sy  eers  sy  verbeel haar  net.  Maar  na  ’n  rukkie  begin  sy  ’n  gedreun  in  die  verte hoor  –  eers  saggies  en  dan  al  harder.  Oe!  Dis  seker  die  rapids waarvan mense altyd praat. Blykbaar is dit die heel beste deel van witwater-roei. Judy het dit eenmaal gedoen en gesê dis nog beter as rollercoasters: vinniger en meer opwindend. 

Soos  hulle  nader  kom,  verduidelik  Guy  wat  voorlê.  “Die rapids  wat  ons  oor  die  volgende  paar  dae  gaan  aanpak,  is meestal klas dries en viers. Op die laaste dag gaan ons uitklim en  om  die  finale  rapid  hike,  ’n  klas  vyf.”  Hy  kry  ’n  veraf uitdrukking  in  sy  oë.  “Selfs  ervare  roeiers  het  al  met  hulle lewens daar betaal.” 

Eensklaps  klink  die  gedruis  van  die  stroomversnelling  vir Adrie  baie  meer  dreigend,  maar  dan  besluit  sy  dat  sy  laf  is. 

River rafting is honderd persent veilig – mense doen dit tog die hele tyd. En wanneer laas het sy iets lekkers ervaar wat nie vet maak nie? Sy glimlag breed. Dit gaan nou pret wees! 

“Helmets  aan,”  beveel  Guy.  Hy  wys  in  die  rigting  van  die kolkende  witwater  voor  hulle.  “Haar  naam  is  Onvoorspelbaar. 

Ons  gaan  die  boot  aan  die  linkerkant  instoot  sodat  die  stroom

ons kan vat.” 

Almal  sit  hulle  helms  op,  die  spanning  op  die  boot  nou elektries. 

“Ons is almal hier vir ons eie redes,” gaan Guy voort, “maar met dieselfde doel.” 

“Ja.  Om  heel  anderkant  uit  te  kom.”  Lana  is  al  weer  so sarkasties soos altyd. 

Guy lag. “Onthou net om dit te geniet. Spane in!” 

Noudat  die  stroomversnelling  soos  ’n  kokende  stoompot  voor hulle lê, voel dit vir Vivian of haar braafheid van vanoggend in daardie  mis  verdwyn.  Die  stroomversnelling  is  baie  groter  as wat sy gedink het dit gaan wees. Baie gevaarliker. 

Van waar sy sit, lyk dit asof die kalm rivier binne sekondes in  ’n  onstuimige  see  verander  het:  Daar  is  wit  skuim  en  groot golwe  en  ’n  enorme  dreuning,  asof  hulle  enige  tyd  by  ’n waterval gaan afroei. 

Wat máák sy hier? Was sy mal om saam te kom? 

Die  ander  roei  gekoördineerd  saam,  hulle  hale  sterk  en ritmies, maar haar arms voel so bewerig dat sy skaars die spaan in die lug kan hou. 

“Hard vorentoe!” skree Guy, en dan is hulle in die kolkende wit massa. 

Is hulle links in? wonder Vivian paniekerig met die deeltjie van  haar  brein  wat  nog  hoegenaamd  kan  dink.  Guy  het  gesê hulle moet links in, maar met al die water wat so spat, is sy nie seker of hulle dit reggekry het nie. Wat as hulle die verkeerde lyn gevat het? Sy’s juis nie ’n sterk swemmer nie en alles gaan so flippen vinnig! Daar is berge water aan alle kante, water in haar gesig, water in haar oë, water oral. 

O liewe hemel. Vandag verdrink sy nog in hierdie rivier. 

“Whoooo!”  skree  Guy  uitgelate  toe  die  boot  deur  die  lug skiet en met ’n massiewe slag weer op die water te lande kom. 

Hy geniet hom duidelik gate uit, maar dit laat Vivian glad nie beter voel nie. Party mense is mos maar net so. 

Die oomblik toe die boot weer die lug in vlieg, begewe haar moed haar heeltemal. Waarom het sy ooit gedink sy sal so iets kan doen? Sy’s g’n Amasone nie, sy’s ’n data-analis! Die vrees stuur  ’n  golf  van  verlamming  deur  haar  en  sy  voel  hoe  die spaan deur haar vingers begin glip. 

“Hou aan roei!” skree Guy. 

Sy  woorde  maak  geen  verskil  nie.  Die  situasie  is  so onbeheerbaar,  so  angswekkend,  so  absoluut  oorweldigend,  dat sy niks kan doen behalwe om oor te gee aan haar paniek, haar spaan in te trek en plat op die bootjie se bodem te duik nie. 

“Vivian, jy ook!” 

Maar sy is magteloos teen die vrees: haar oë styf toegeknyp, haar spiere verlam, haar lyf in ’n bondeltjie opgerol. 

Hier onder op die bodem skud dit nóg meer, en die dreuning en stampe is selfs erger as toe sy regop gesit het. Maar Vivian gee nie om nie. Dis wat mens doen as die lewe te veel raak, die enigste ware coping skill wat sy ken: Jy maak jouself klein. Jy kruip  weg.  Jy  neem  so  min  plek  op  as  moontlik  en  jy  hoop iemand sal jou red. 

Die boot tref ’n klip en tol in die rondte, soos ’n rubbereendjie vasgevang  in  die  suigkrag  van  ’n  bad  wat  uitloop.  Lana  voel hoe  haar  hart  teen  haar  ribbes  slaan,  hoe  haar  asemhaling vervlak  en  haar  lippe  terugtrek  in  ’n  onwillekeurige  glimlag. 

Dis verbasend lekker om ’n slag weer iets fisiek uitdagends aan te pak. Sy’t al vergeet dat daar vorms van opwinding buite die operasieteater is. 

“Regs vorentoe! Links terug!” 

Lana en Nixie roei vorentoe, Diona en Adrie roei terug. Die spanwerk kry hulle los uit die sleurgat en die volgende oomblik word  hulle  weer  al  bonsend  deur  die  bruisende  stroom meegevoer. 

Hulle het dit gedoen! 

Lana  vee  vinnig  die  water  uit  haar  gesig  voordat  ’n  nuwe golf  witwater  oor  hulle  breek  –  en  net  daar  verdwyn  elke kriesel plesier wat sy pas beleef het. 

Nee. Kan nie wees nie. 

Haar hande is weer besig om te bewe. 

Dammit. Sy klou die spaan stywer vas, kners op haar tande. 

“Saam vorentoe!” 

Hulle  roei  so  hard  as  wat  hulle  kan,  maar  die  boot  skud  en ruk  so  woes  dat  dit  nie  vir  Lana  duidelik  is  of  hulle  enige vordering maak nie. 

Meteens verdwyn die rivier voor hulle. 

“Hard vorentoe!” 

Nog ’n paar hale en dan skiet die boot met soveel geweld oor

’n afgrond dat Lana nie mooi weet wat bo en wat onder is nie. 

“Aaaaarrrggghhh!”  Vir  haar  klink  die  geluide  wat  uit  die ander  se  kele  ontsnap  nader  aan  oorlogskrete  as  vroulike gilletjies. 

Die boot kom met ’n slag te lande, en omdat haar hande so bewe, verloor Lana vir ’n sekonde haar greep. Daar is niks wat sy kan doen nie: Sy trek deur die lug, voel hoe sy uit die boot –

Op  die  laaste  oomblik  gryp  Guy  haar  aan  haar  baadjie  en trek haar terug. 

“Heel aan die ander kant!” verklaar hy. 

Sy snak na haar asem, probeer haar ewewig terugkry. 

Dis waar. Hulle ís aan die ander kant. 

Nog  ’n  paar  lang  hale  en  die  rivier  strek  weer  kalm  voor

hulle uit. 

Diona, Nixie en Adrie begin spontaan te juig, maar Lana juig nie  saam  nie.  Haar  hande  bewe  teen  hierdie  tyd  so  erg  dat  sy sukkel om dit weg te steek. 

Dammit.  Dit  moet  die  adrenalien  wees  –  haar  verraderlike liggaam  se  nuwe  reaksie  op  enige  stresvolle  situasie.  Die probleem  is  selfs  groter  as  wat  sy  gedink  het.  Sy  bal  haar vuiste,  vasberade  om  die  geruk  onder  beheer  te  kry  voordat enigiemand iets agterkom. 

Op die bodem van die boot lê Vivian steeds met haar hande om haar kop geslaan. 

“Jy  kan  maar  weer  jou  oë  oopmaak,  Vivian,”  sê  Guy tergend. 

Toe  Vivian  orent  kom,  is  dit  vir  Lana  duidelik  dat  sy  wens die aarde wil haar insluk. Haar gesig is bloedrooi van skaamte en  sy  vermy  almal  se  oë  toe  sy  weer  gaan  sit  en  lusteloos verder roei. 

Laatmiddag

Die  son  het  al  die  meeste  van  sy  gif  verloor  toe  hulle uiteindelik  die  boot  op  die  oewer  trek.  Guy  het  dit  gestuur  in die rigting van ’n groot, oop kol sand omring deur gladde rotse, amper  soos  ’n  stukkie  strand  langs  die  rivier.  Na  die  lang  dag se  roei  is  almal  se  spiere  seer  en  hulle  bene  so  lam  dat  hulle maar wankelrig aan wal gaan. 

“Rivier-bene,”  glimlag  Guy  toe  Adrie  amper  neerploeg, maar verder kry hulle geen simpatie nie. Toe die vroue een vir een op die sand gaan sit en hulle reddingsbaadjies begin uittrek, grawe  hy  sy  rugsak  en  visstok  uit  die  boot  uit.  “Om  in  die donker kamp op te slaan, is nie maklik nie,” waarsku hy vrolik voor hy koers kry en om ’n draai verdwyn. 

Dit  is  later  Nixie  wat  eerste  haar  tent  opslaan.  Na  al  die kampeernaweke  met  haar  pa  kan  sy  dit  omtrent  in  haar  slaap doen,  en  sy  is  binne  ’n  paar  minute  klaar.  Sy  oorweeg  dit vlugtig  om  haar  ma  te  gaan  help,  maar  besluit  op  die  ou  end daarteen. Die dag op die rivier was eintlik lekkerder as wat sy verwag  het,  maar  dit  beteken  nie  dat  hulle  twee  skielik  in  die Gilmore Girls verander het nie. Tussen hulle lê daar te veel jare se seerkry. 

Te veel teleurstellings. Te veel woorde wat nooit gesê is nie. 

Te veel geheime. 

Sy  kyk  hoe  almal  besig  is  om  hulle  tente  op  te  slaan,  loop dan na die vrou wat die meeste sukkel. “Kan ek help?” vra sy vir  Vivian,  wat  met  ’n  verwarde  uitdrukking  ’n  instruksieblad sit en lees. 

“Ek  weet  hoe!”  Vivian  moet  nog  skaam  voel  oor  hoe  sy vroeër  uitgefreak  het,  want  sy  kan  Nixie  skaars  in  die  oë  kyk. 

“Dis net … dis ’n nuwe tent, dis al.” 

Wel, as sy te trots is om vir hulp te vra, gaan Nixie haar nou ook  nie  dwing  nie.  Sy  kyk  rond  en  stap  dan  na  Adrie,  wat  ’n paar  meter  van  haar  ma  af  tent  opslaan.  Nie  dat  Adrie  sukkel nie  –  dis  vir  Nixie  duidelik  dat  dié  vrou  se  hande  vir  niks verkeerd  staan  nie  –  maar  sy  probeer  ’n  enorme  gesinstent alleen oprig en die pale is eenvoudig te lank vir een persoon om op haar eie te hanteer. 

Nixie gryp net betyds een kant van ’n ellelange paal voor dit weer uit Adrie se hand kan val. 

“Dankie.” Die ander vrou gee haar ’n waarderende kyk. 

“Is julle kampers?” vra Nixie vriendelik. 

Adrie rol haar oë. “Een groot kampfamilie.” 

Toe  sy  afbuk  om  nog  ’n  paal  op  te  tel,  rek  Nixie  stilletjies haar oë. Well, excuse me for asking. 

Maar  Adrie  moet  besef  het  sy’t  vreemd  gereageer,  want  sy begin verskoning maak. “Jammer. Dit was die plan.” Sy trek ’n effense  gesig  terwyl  sy  een  deel  van  die  paal  in  die  ander probeer  opdwing.  “Met  Sebastiaan  se  geboorte  het  my  man deur  ’n  Bear  Grylls-fase  gegaan.  Messe,  kamptoerusting, hierdie  donnerse  ‘gesinstent’  –  you  name  it.  Maar  na  drie kinders …” Sy haal haar skouers op. 

Vir ’n oomblik is Nixie so oorweldig deur emosie dat sy wil dubbel  vou  van  pyn.  Haar  pa  het  ook  met  haar  geboorte  ’n gesinstent  gekoop.  Hulle  het  jare  lank  daarin  gekamp,  so  ’n lelike pers-en-oranje affêre wat ure geneem het om op te slaan. 

Sy kan nog onthou hoe sy hom altyd moes help om die pale uit te sorteer – kortes by kortes en langes by langes. Dan het haar ma solank die kampstoele uitgepak en die seil …

Sy pers haar lippe saam, kyk dan stip na die tent voor haar. 

Sy gaan nie nou begin huil nie. Nie voor dié klomp nie. 

Toe Adrie se tent oplaas staan, glimlag sy vir Nixie. “Ek het jou onderskat.” 

Nixie glimlag skeef terug. “My pa was permanent in ’n Bear Grylls-fase.” 

Agter  haar  klink  haar  ma  se  lag  op;  dis  duidelik  dat  sy  die Bear Grylls-opmerking gehoor het. 

Nixie swaai om en gee haar ma ’n kyk. 

Wat is fóút met die vrou? Hoekom moet sy maak asof alles fun en games is, en meanwhile is hulle hier vir die hartseerste rede in die wêreld? 

Toe  haar  ma  ophou  lag,  draai  Nixie  terug  na  Adrie.  “Julle moet gaan kamp,” sê sy kortaf. “Voor dit te laat is.” Dan loop sy rivier toe om stilletjies haar trane te gaan wegsluk. 

Diona wou Nixie gevra het om met haar tent ook te help, maar na haar ontydige lagbui begewe haar moed haar. Ai tog. Dis so maklik om skeef te trap met dié dogter van haar. 

Somtyds  weet  sy  regtig  nie  meer  wát  om  te  doen  nie.  Sy probeer  so  hard  om  positief  te  bly  vir  Nixie  se  onthalwe,  om sterk te wees, iemand op wie haar dogter kan steun. ’n Kind het veiligheid nodig, veral na so ’n verskriklike tragedie, en David en Nixie se band was hegter as die meeste pa’s en dogters s’n. 

Sy  sug.  Sy  weet  hoe  stukkend  haar  dogter  is,  en  sy  probeer haar bes om nou daar te wees vir haar, maar dis asof alles wat sy  doen  Nixie  net  verder  en  verder  van  haar  af  wegstoot. 

Vanoggend  op  die  boot  het  sy  amper  gevoel  hulle  begin vordering  maak,  maar  nou  is  sy  nie  meer  so  seker  nie.  As David net hier was. As hy net …

Nee. 

Sy kan haarself nie sulke gedagtes toelaat nie. As sy eers by

die paadjie van selfbejammering begin afloop, mag sy dalk net inmekaarstort,  en  hoe  gaan  sy  dan  hierdie  uitstappie  vir  Nixie spesiaal maak? 

Sy sukkel ’n rukkie alleen met haar tent, totdat sy iets êrens verkeerd indruk en die hele spul inmekaar –

Op die laaste oomblik gryp iemand ’n paal, trek die tent weer regop en slaan die pen behendig in. 

Lana. 

Diona glimlag haar dankie, ’n bietjie styf. Sy kan die ander vrou regtig nie kleinkry nie. Daar is iets vreemd ontwykend aan die mooi jong chirurg, en haar uiterste terughoudendheid begin stadigaan  ál  meer  na  arrogansie  lyk.  Maar  Diona  is  te  diep vasgevang in haar eie probleme om haar oor Lana te verknies. 

Ten minste kan die vrou ’n tent opslaan. 

Nadat  almal  hulle  goed  reggekry  het  vir  die  aand,  werk Diona  saam  met  Adrie,  Nixie  en  Lana  om  die  boot  op  die oewer te trek en na die kosvoorraad te soek. (Vivian, siestog, is steeds  besig  om  eenkant  met  haar  tent  te  stoei.)  Hulle  kry  ’n verskeidenheid  blikkies,  ’n  paar  pakke  rys  en  pasta,  ’n kleinerige  pannetjie,  ’n  pot,  ’n  groot  mes  en  basiese kampeermessegoed. 

Teen  hierdie  tyd  is  Diona  al  lekker  honger,  maar  Adrie  sug toe sy die kos sien. 

“Net  carbs.”  Sy  sê  die  woord  asof  dit  ’n  eufemisme  vir heroïen is. 

“Ons gaan ’n vuur nodig hê.” Vivian het langs hulle verskyn en lyk so ingenome met haarself dat Diona nuuskierig omdraai. 

Agter Vivian staan die mees patetiese, lendelam verskoning vir ’n ou tentjie wat sy al ooit gesien het, maar die arme meisie lyk so trots op wat sy vermag het dat Diona nie die hart het om iets daaroor te sê nie. 

Daar is tye wanneer mens ’n ander vrou se tent kritiseer, en

tye  wanneer  jy  bloot  knik,  omdraai  en  ewe  gedwee  gaan  hout soek. 

Hulle  is  al  so  ’n  halfuur  besig  om  droë  stokke  en  takkies bymekaar  te  maak,  toe  daar  in  die  verte  ’n  bloedstollende  gil opklink. 

Nixie!  Die  vrees  is  soos  ’n  versmorende  hand  om  Diona  se keel.  Sy  laat  die  stokke  val  en  hardloop  blindelings  in  die rigting  van  haar  kind  se  stem,  Adrie  en  Lana  kort  op  haar hakke. 

Hulle  kry  Nixie  saam  met  Vivian  onder  ’n  boom,  ’n  nare bloedsmeer oor haar dogter se wang. 

“Jy bloei?” Lana kom nader om Nixie beter te bekyk terwyl Diona,  meteens  narerig  en  heeltemal  lam  in  die  knieë,  net geskok na haar dogter kan staar. 

“Ek’s fine. Nixie stop Lana met ’n vinnige gebaar. “Dit het uit die boom geval.” Langs haar lê ’n stuk karkas: ’n bloederige gemors van pels en been en verrotte vlees. 

“Luiperd.” 

Almal wip van die skrik toe Guy se stem agter hulle opklink. 

Hy  stap  nader  met  ’n  paar  visse  in  een  hand,  en  wys  na  die luiperd  se  krapmerke  teen  die  stam.  “Hulle  hou  gewoonlik hulle afstand. Hiënas, aan die ander kant, is cheeky genoeg om te kom hallo sê.” 

Dis die tipe gedagte wat Diona gewoonlik koue rillings sou gee,  maar  vanaand  hou  die  gedagte  aan  honger  roofdiere  vir haar  geen  vrees  in  nie.  Iets  het  gebeur  toe  sy  daardie bloedstreep  op  haar  dogter  se  wang  sien.  Iets  is  in  haar losgeskud, ’n vrees so oorweldigend dat daar vir niks anders in haar gedagtes meer plek is nie. 

O liewe Vader. 

Wat as Nixie iets moet oorkom? Wat as sy haar dogter ook moet verloor? 

Die gedagte is so verskriklik dat sy drie maal tot twintig en terug  moet  tel  voordat  sy  kan  seker  wees  haar  masker  van bevoegde  volwassenheid  is  weer  op  sy  plek  en  sy  die  ander kalm in die gesig kan gaan kyk. 

Toe  die  son  begin  sak,  gaan  soek  Vivian  saam  met  Nixie  ’n paar rivierklippe vir om die kampvuur pak. 

Diona se dogter lyk heel nice, dink Vivian mismoedig, maar na haar kinderagtige optrede in die boot vandag voel sy nog so selfbewus dat sy sukkel om normaal teenoor haar op te tree. 

Watter tipe mens gaan lê soos ’n kleuter op die bodem van ’n boot?  Wat  is  fóút  met  haar?  Dis  juis  daardie  tipe  gedrag  wat Phillip  so  teen  die  mure  uitgedryf  het.  Hy’t  haar  neuroties genoem. Histeries en kinderagtig en pateties. 

Dis  baie  sleg  om  te  besef  dat  hy  miskien  nie  verkeerd  was nie. 

Terug  by  die  kamp  pak  hulle  die  klippe  in  ’n  netjiese  kring terwyl  Guy  ’n  vuur  aan  die  brand  probeer  kry  deur  ’n  stuk rooskwarts teen ’n klip te kap. Vivian kyk die proses ’n rukkie fronsend  aan.  “Ek  het  vuurhoutjies,”  sê  sy  toe  sy  dit  nie  meer kan hou nie. 

Guy  glimlag.  “Waar’s  die  fun  in  dít?”  Sy  oë  vonkel  stout, maar  op  so  ’n  warm,  aanvaardende  manier  dat  sy  nie  vir  ’n oomblik voel asof hy vir haar lag nie. 

Sy  glimlag  skaam  terug.  Dit  lyk  darem  nie  asof  hy vanmiddag  se  lafhartigheid  op  die  boot  teen  haar  hou  nie. 

Skielik  voel  die  verleentheid  wat  sedertdien  soos  ’n  stuk  lood in haar ingewande rus heelwat ligter. 

As ’n mooi man eers só vir jou glimlag, voel niks meer te erg

nie. 

Toe Nixie die ander gaan help kosmaak, wys Guy vir Vivian hoe  jy  vuur  kan  maak  met  ’n  stuk  rooskwarts.  Dis  nogal fassinerend:  Al  wat  jy  hoef  te  doen,  is  om  die  klip  baie  hard teen jou mes se lem te slaan, en dan begin die vonke spat. 

Guy het dit maklik laat lyk, maar toe Vivian probeer, wil dit net  nie  werk  nie.  Teen  die  derde  probeerslag  slaan  sy  so  ver mis dat die mes haar vinger prik. 

“Eina!” 

Guy neem haar hand in syne. “Laat ek sien.” 

Die oomblik toe sy sterk, manlike hand om haar vingers vou, voel  Vivian  hoe  haar  lyf  vlamvat.  Dis  asof  sy  aanraking  ’n elektriese  stroom  deur  haar  stuur,  en  skielik  is  haar  mond droog, haar knieë lam, haar hart wild in haar borskas. Eers is sy te  bang  om  op  te  kyk,  maar  toe  haar  oë  syne  ontmoet,  kan  sy sien  dat  hy  ook  iets  voel.  Die  intensiteit  van  daardie  kyk.  Die manier hoe sy oë stadig oor haar gly …

Sy  weet  die  oomblik  toe  hy  die  letsels  op  haar  gewrig gewaar. Daar kom ’n spanning in sy lyf, ’n gewaarwording op sy gesig. Sy neem selfbewus haar hand uit syne en trek haastig haar mou oor haar pols. 

Dis  dan  seker  dit,  ten  spyte  van  daai  kyk  tussen  hulle.  Sy weet maar alte goed sy’s damaged goods. 

“Hou die drukking vir so ’n klein bietjie. Dit bloei nie te erg nie.” 

Sy egalige stemtoon laat haar weer opkyk, en toe sy blik hare ontmoet,  is  sy  glimlag  nog  net  so  warm  en  sy  uitdrukking sonder enige sweem van oordeel of jammerte. Boonop verstaan hy  duidelik  genoeg  van  wat  sy  voel  dat  hy  die  oomblik  in  ’n meer lighartige rigting stuur. “Ons beter die vuur aan die gang kry voor julle my manlikheid bevraagteken.” 

Vir  ’n  sekonde  huiwer  Vivian,  onseker,  voordat  sy  skaam

terug  glimlag.  Wie  weet,  miskien  is  die  ou  tog  nie  soos  al  die ander nie. 

Lana  is  besig  om  saam  met  Adrie  en  Diona  die  vis  wat  Guy gevang  het  skoon  te  maak,  toe  Nixie  daar  aankom.  “Kan  ek hier help met iets?” 

Adrie gee haar ’n blikkie soetmielies om oop te maak terwyl Nixie tergend in Vivian en Guy se rigting knik. “Die sparks is te veel aan daai kant.” 

Lana  kyk  op,  sien  hoe  rustig  Guy  toekyk  terwyl  die  arme Vivian  onbehendig  ’n  klip  teen  haar  mes  probeer  slaan.  Die riviergids  se  geduld  met  die  ander  vrou  laat  onmiddellik  Lana se respek vir hom die hoogte in skiet. Sy kon sien dat Vivian na die  stroomversnelling  regtig  swaargekry  het,  maar  ten  spyte van die simpatie wat sy teenoor haar gevoel het, het sy net nie geweet hoe om na haar uit te reik nie. 

Dis ook maar goed almal in die wêreld is nie so emosioneel geslote soos sy nie. 

Sy begin weer versigtig aan die vis kerf. Adrie lag. “Dis nie

’n operasie nie, dokter Marais. Wil jy hom red of skoonmaak?” 

Lana  kyk  half  geïrriteerd  op.  Adrie  se  eie  vis,  sien  sy,  is hardhandig  oopgevlek,  en  die  vrou  lig  ’n  spottende  wenkbrou in  haar  rigting  terwyl  sy  die  binnegoed  met  ’n  vinnige, flambojante gebaar verwyder. 

Dis klaarblyklik te veel vir Diona om te hanteer, want sy sit haar  mes  neer,  haar  gesig  vertrek  in  afgryse.  “Ek  sou  nooit  ’n dokter kon word nie,” verklaar sy rillend. Voor haar lê haar vis nog onaangeraak. 

Langs  Diona  kyk  Nixie  geïnteresseerd  na  Lana  se  netjies gedissekteerde vis. “Wat is die moeilikste deel van jou werk?” 

Die  vraag  vang  Lana  onkant.  Vir  ’n  oomblik  is  sy  terug  in

die hospitaal met Nixie se pa se bloed op haar bewende hande, te ontsteld om die slegte nuus aan sy gesin te gaan oordra. 

Toe  sy  nie  onmiddellik  antwoord  nie,  glimlag  Diona verskonend.  “Dis  die  prokureurbloed  in  haar  wat  so  reguit praat.” Sy kan egter nie die trots in haar stem wegsteek nie. 

Nixie frons. “Ek’s nie ’n prokureur nie.” 

“Nog nie.” 

Die skielike konflik tussen ma en dogter gee Lana kans om tot verhaal te kom. Sy gaan hulle móét vertel. Maar hoe doen ’n mens so iets? Sy behoort al weke gelede vir Diona te gesê het wie sy is, maar die oomblik was nooit reg nie, en nou is beide ma  en  dogter  hier  om  hulle  geliefde  pa  en  man  se  as  te  kom strooi. Dit kom van uitstel, hoe de joos kan sy hulle nóú vertel? 

Elke  keer  as  sy  sien  hoe  liefderik  Diona  daardie  army-waterbottel  met  haar  man  se  as  vashou,  wil  haar  keel  skoon toetrek. 

Haar  malende  gedagtes  word  onderbreek  deur  Guy  se uitroep: “Vuur!” 

Lana kyk na waar die ander twee sit. Vivian het dit einde ten laaste reggekry om ’n hopie droë gras aan die brand te steek. 

Sy sit dit versigtig op die takke neer en saam blaas sy en Guy die vlamme ál hoër en hoër. 

Aand

Daar is niks beter as om vars vis te braai in die buitelug terwyl die  son  se  laaste  strale  agter  die  berge  verdwyn  en  die  lug stadigaan  pastelskakerings  van  oranje  en  pienk  en  pers aanneem nie. Praat van vrede. Praat van saligheid. 

Adrie  weet  dat  die  visgereg  wat  sy  oor  die  kole  berei  het sappig  en  heerlik  is,  maar  sy  laat  haarself  slegs  een  happie daarvan  toe.  ’n  Kok  mag  mos  maar  proe  –  solank  dit  by  proe bly. Almal weet mens kroek nie op ’n dieet as jy net één happie

…

Mmmm. 

Liewe donner. As dit net nie so vrek lekker was nie. 

Toe  die  ander  entoesiasties  aan  haar  vis-en-soetmieliegereg begin weglê, maak Adrie maar van die Christine-koolsop in ’n potjie oor die kole warm en begin langtand daaraan eet. 

Ja  wel.  Eintlik  smaak  die  sop  glad  nie  so  sleg  soos  almal maak nie; dis maar net dat dit nie baie lekker ruik nie, veral as jy  vir  die  eerste  keer  daai  Tupperware  oopmaak.  Dit  lyk  ook nie  baie  lekker  nie,  toegegee,  maar  solank  jy  net  nie  aan  kots dink terwyl jy daarna kyk nie, is dit heeltemal eetbaar. 

Sy haal diep asem, vat nog ’n happie. 

Vet weet, Melissa beter reg wees oor daai sewe kilo’s. 

Toe sy langs haar kom sit, ruik-ruik Diona in die rigting van Adrie se bakkie. “Ek is bly ek deel nie vanaand ’n tent met jou nie.” 

“Lag maar. Daai sweetcorn gaan reguit heupe toe.” 

Maar  ten  spyte  van  haar  woorde  laat  die  reuk  van  Diona  se

volgestapelde  bord  kos  Adrie  se  mond  skoon  water.  Al  die oefening in die vars lug het haar rasend honger gemaak – sy sal vanaand  maar  nog  van  daardie  pille  moet  drink  as  sy  nie  van haar kop af wil raak nie. 

Toe hulle klaar geëet het, bring Guy ’n lemoen van êrens te voorskyn en gooi dit in Nixie se rigting. 

Sy  vang  dit  behendig.  “Dankie?”  Sy  gee  hom  ’n  vraende kyk. 

“Die een wat die lemoen het, moet deel,” verduidelik Diona die proses aan haar. 

Adrie sien hoe Nixie se greep daarop verstyf. “Ek’s nie hier om  te  ‘Kumbaya’  nie.  Ek  is  hier  vir  my  pa.”  Sy  gooi  die lemoen hard terug. 

Guy vang dit en knik, sy oë vir ’n slag sonder enige humor. 

“Dankie dat jy gedeel het.” 

Toe  sy  niks  daarop  antwoord  nie,  gee  hy  die  lemoen  vir Lana. 

Lana  huiwer  nie  eens  ’n  sekonde  voor  sy  dit  vir  hom teruggee nie. 

Hy gee dit weer vir haar. Sy gee dit weer terug. 

Hy wag ’n oomblik. Gee dit dan ’n derde keer. 

“Lana  deel  nie.  Sy  voel  dis  ’n  mors  van  tyd,”  verduidelik Adrie aan Guy voor Lana die lemoen wéér kan teruggee. 

“Dankie,  Adrie.”  Lana  se  stem  drup  van  die  sarkasme. 

“Dankie dat jy gedeel het.” 

“Jammer,  maar  dis  duidelik  wat  jy  voel.”  Adrie  is  nie  van plan  om  verskoning  te  vra  omdat  sy  die  waarheid  gepraat  het nie. Sy kyk na Vivian en Diona vir bevestiging. 

“Wat  ék  voel?”  Daar  is  ’n  noot  in  Lana  se  stem  wat  Adrie nog  nooit  gehoor  het  nie,  en  nou  kan  jy  die  atmosfeer  met  ’n mes sny. “Jy weet nie …” Lana stop in die middel van haar sin en  staan  op,  haar  gesig  bleek  van  ontsteltenis.  “Ek  het  nie

hierdie nodig nie.” 

Guy  keer  haar  voor  sy  kan  wegstap.  “Lana.  Sê  wat  jy  wil sê.” 

Sy  swaai  om,  meteens  driftig.  “Julle  weet  nie  wat  ek  voel nie.” 

“Jy’s reg,” sê Diona gedemp. “Nie een van ons weet nie.” 

“Week  na  week  is  óns  bereid  om  te  deel  …”  Adrie  kan  nie die verwyt uit haar stem hou nie. 

Maar  mens  moet  duidelik  nie  vir  Lana  in  ’n  hoek  dryf  en dink jy gaan lig daarvan afkom nie. “Wat deel julle?” Haar oë blits  in  Adrie  se  rigting.  “Wat  Judy  sê,  of  Melissa,  of  een  van jou wonderlike vriendinne wat jou so amazing oor jouself laat voel?” 

“Ten  minste  deel  ons  en  ons  oordeel  nie.”  Daar  is  staal  in Diona se stem en Adrie flits haar ’n vinnige, dankbare kyk. 

“Deel jy met Nixie? Of praat jy net oor haar?” 

Nou  is  dit  Nixie  se  beurt  om  ontsteld  te  raak.  “You  discuss me at therapy?” 

“I share.” 

Nixie gluur haar ma aan voordat sy opspring en na haar tent toe storm. 

“Nixie?”  Diona  staan  vinnig  op  en  loop  agterna,  maar  nie voordat sy Lana ’n verwytende kyk gegee het nie. 

In  die  ongemaklike  stilte  wat  volg,  wag  almal  vir  Lana  om iets te sê. 

“As jy nie oopmaak nie, gaan dit sweer,” probeer Adrie haar aanmoedig. 

Lana gooi die lemoen vir Vivian, wat dit taamlik onbeholpe gevang kry. Dan draai sy haar rug op hulle en verdwyn sonder

’n woord. 

Diona  het  vir  Nixie  ingehaal  en  keer  haar  net  voordat  sy  by haar tent kan ingaan. “Kan ons asseblief praat?” 

“Waaroor?” 

“Pa. Londen. Alles.” 

“Alles waarvoor Ma nou tyd het?” 

Diona onderdruk ’n sug. Al weer die ou argument. Ja, sy het foute  gemaak,  maar  sy  het  ook  altyd  haar  bes  vir  haar  gesin gedoen. Méér as haar bes. “Nixie, I have worked my entire life to provide for our family.” 

“At what cost, Mom? Just leave me out of your issues!” Sy rits  die  tentflap  agter  haar  toe  op  ’n  manier  wat  dit  duidelik maak sy wens dit was ’n deur wat sy kon toeslaan. 

Op  daardie  oomblik  kom  Lana  verbygeloop,  en  toe  sy  die vrou  se  oog  vang,  voel  Diona  die  ergernis  teen  haar  hals opstoot.  Was  dit  nou  regtig  nodig  vir  Lana  om  Nixie  so  te ontstel?  Sy  het  só  gehoop  dat  hierdie  paar  dae  in  die  natuur haar nader aan haar dogter sal bring, en nou begin dinge al op die eerste aand skeefloop. 

“As jy nie hier wil wees nie, hoekom het jy dan gekom?” vra sy skerp. 

Lana  maak  haar  mond  oop,  maar  voor  sy  iets  kan  sê,  klink Nixie se stem uit die tent uit op: “Really? Ek het nie veel van ’n keuse gehad nie, het ek?” 

Die woedende verwyt in haar dogter se stem sny deur Diona. 

Sy  het  goed  geweet  dat  Nixie  nie  té  entoesiasties  oor  hierdie trip  was  nie,  maar  het  tog  gehoop  sy’t  uiteindelik  saamgekom omdat  sy  ook  graag  hulle  verhouding  wil  herbou.  Om  nou  te hoor  dat  sy  al  weer  voel  sy’s  in  iets  ingedwing,  laat  ’n  bitter smaak in Diona se mond. 

Om die vuur is dit stil. Vivian sit steeds met die lemoen in haar

hand. 

Adrie  staan  eerste  op.  “Goeie  sessie,”  sê  sy  met  ’n  wrang glimlag. “Lekker aand vir julle.” 

Sy het skaars die donkerte in verdwyn toe Vivian se tent met

’n dowwe slag inmekaarval. 

Selfs  in  die  pikstikdonker,  met  ’n  klein  flitsie  as  die  enigste bron van lig, kry Guy dit reg om binne ’n paar minute Vivian se tent op te slaan. Is daar enigiets meer indrukwekkends as ’n handige man? wonder Vivian terwyl sy dromerig na hom staar. 

In die dowwe lig kan sy nie haar oë van sy sterk hande afhou nie, en die manier waarop sy voorarmspiere bult terwyl hy elke beweging  so  akkuraat  en  vol  selfvertroue  uitvoer,  maak  haar knieë heeltemal lam. 

“Dankie,” sê sy toe die tent staan, so stewig dat nie eens ’n stormwind  dit  sal  kan  omwaai  nie.  In  haar  eie  ore  klink  haar stem dieper as gewoonlik. Verleidelik. “Weet jy dalk hoe om ’n kraan reg te maak?” 

Hy  gee  ’n  tree  nader  aan  haar.  Nog  nader.  Dan  bring  hy  sy groot, manlike lyf tot amper reg teen hare. Vivian voel hoe haar hart  vinniger  begin  klop.  Elke  sel  in  haar  liggaam  smag  na hierdie man. Na die troos wat hy sal kan bring. Die veiligheid. 

Die opwinding. 

En tog, toe hy oorleun om haar te soen, skok dit haar tot in haar  siel.  Die  bogger!  En  sy’t  juis  gedink  hy’s  nie  soos  die ander nie. 

Toe  sy  hom  deur  die  gesig  klap,  is  hulle  eers  ewe verbouereerd. 

“Jammer …” Vivian kan nie glo wat sy pas gedoen het nie. 

“Ek  wou  net  …”  Guy  leun  weer  nader,  en  hierdie  keer  is daar  geen  veglus  in  Vivian  oor  nie.  As  die  man  haar  dan  ten

spyte van die klap nog steeds wil soen, gaan sy ook nie langer stry teen die oorweldigende aantrekkingskrag tussen hulle nie. 

Dié keer neem sy die leiding: Sy maak haar oë toe, gryp hom vas en druk haar lippe hard teen syne. 

Dis hemels. 

Vir ’n sekonde verloor sy haarself in die sensualiteit van sy warm  mond,  die  wonderlike  gevoel  van  sy  gespierde  lyf  teen hare. 

Maar net vir ’n sekonde. 

Dan breek hy weg van haar, sy hande in die lug. “Wag, wow. 

Askies.”  Selfs  in  die  donker  kan  Vivian  die  skrik  op  sy  gesig uitmaak. 

“Ek wou net die lemoen …” Hy hou verslae die vrug wat hy uit  haar  hand  geneem  het  in  die  lug  op.  “Jammer.  Dit  …  ehh, hierdie is onprofessioneel.” 

Nee. Ag nee. 

Vivian  voel  half  naar  toe  sy  besef  hoe  sy  haarself  al  weer verneder  het.  Hy  het  haar  nooit  probeer  soen  nie.  Obviously nie.  Wat  het  sy  gedink?  Dat  iemand  soos  hy  ooit  in  háár  sou belangstel? 

In  die  donker  gloei  haar  gesig  van  verleentheid.  Die  arme man wou maar net die lemoen by haar neem en hier gaan staan en  maak  sy  van  hom  haar  eie  Mills  &  Boon-held.  ’n  Prins  só oorrompel deur haar sjarme dat hy haar op sy wit perd gaan red van haarself en haar patetiese ou lewetjie. 

Praat  van  delusional.  Praat  van  onnosel.  Praat  van  ’n absolute gat maak van jouself. 

“Jy doen dit altyd,” sis sy binnensmonds, moedeloos. 

“Nee.”  Guy  se  stem  klink  benoud.  “Ek  sweer.  Dit  het  nog nooit met my gebeur nie.” 

Sy  voel  nóg  slegter  toe  sy  besef  hy  dink  sy  beskuldig  hom van iets. “Nee,” sug sy. “Ek praat van myself.” 

Nie  een  van  hulle  weet  wat  om  te  sê  nie.  En  geen  wonder nie, dink Vivian; daar is niks te redde aan dié gemors nie. Die arme man. Sy kan net dink hoe hy moet voel. As sy nie reeds soveel keer hierdie tipe vernedering ervaar het nie, het sy haar nou letterlik dóódgeskaam. 

Guy maak sy keel skoon. “Daar wag ’n lang dag môre …” 

“Ja. Lekker slaap.” 

Toe  hy  wegloop  sonder  om  verder  aan  die  saak  te  karring, slaak Vivian ’n sug van verligting. Maar dan draai hy om. 

“Probeer om volgende keer jou oë oop te hou.” 

Vernedering op vernedering. 

Maar Guy moet iets van haar gesigsuitdrukking kan uitmaak, want hy besef sy woorde het verkeerd uitgekom. “Ek bedoel op die rapid.” 

Vivian knik vinnig. Verdwyn dan by haar tent in. 

Die dag moet asseblief tog nou net einde kry. 

Daardie aand sukkel almal om hulle eie redes om aan die slaap te raak. 

Nixie probeer haarself kalmeer deur patrone teen die dak van haar tent te maak, maar sonder haar pa het die skadufigure niks van hulle gewone towerkrag nie. 

Hoe  dúrf  haar  ma  haar  met  ander  mense  bespreek?  Asof  sý die  probleem  is?  Dis  nie  haar  skuld  dat  haar  ma  nie  weet  hoe om  soos  ’n  normale  mens  oor  haar  pa  te  treur  nie!  Trust  nou maar haar ma om al weer te maak asof sy wat Nixie is die issue is.  Dis  mos  baie  makliker  om  op  jou  moeilike  dogter  te  fokus as om te erken dat jy vir eens in jou freaking lewe nie ’n clue het hoe om met jou eintlike probleem te deal nie. 

Sy staar gefrustreerd na die skadu’s teen die dak. 

O,  en  hierdie  besorgde-moedertjie-rol  wat  sy  nou  probeer

speel?  Please!  Dis  soos  om  te  kyk  hoe  ’n  tier  haarself  as  ’n huiskat  probeer  vermom.  Somtyds  maak  haar  ma  haar  regtig mál. 

Diona  se  gedagtes  tol  net  so  wild  deur  haar  kop.  Waarom verstoot Nixie haar die hele tyd so? Waar kom al hierdie woede vandaan? 

Gaan  die  kind  haar  ooit  sien  vir  wie  sy  is,  in  plaas  van  ’n onnatuurlike  monster  wat  haar  loopbaan  bo  haar  gesin  gekies het?  David  het  haar  altyd  gerusgestel  dat  die  waarheid  nie  so eenvoudig is nie, en dat haar dogter nog altyd baie waardering het vir wat sy doen. Maar David is nie nou hier nie. 

Sy staar met kurkdroë oë na die leë plek langs haar. 

Adrie sluk twee dieetpille terwyl sy fronsend na die bos hare kyk wat pas in haar hand uitgeval het. Great – nou kan sy dik én kaalkop wees. 

Soos  PW  Botha.  Of  Jacob  Zuma.  Of  die  blerrie  Oros-mannetjie. Almal baie sexy volksfigure. 

En die ergste is dat sy nog stééds honger is. 

In  haar  tent  rol  Vivian  heen  en  weer  in  haar  slaapsak,  so verleë en moedeloos dat sy nie tot ruste kan kom nie. Hoekom is  sy  tog  so  ’n  hopelose  loser?  Wat  is  fout  met  haar?  Toe  sy weer  omrol,  voel  sy  iets  in  haar  slaapsak  wriemel,  en  met  ’n klein, hoë gilletjie spring sy omtrent ’n meter in die lug op. 

Dis  net  ’n  insek,  sien  sy  toe  sy  bedaar.  ’n  Kriek  of  ’n kakkerlak  of  ’n  sprinkaan  of  ’n  ding.  Iets  met  pote  en  voelers waarvoor net ’n hopelose loser ooit sal skrik. 

Sy sit haar flits af, staar miserabel voor haar uit. 

Lank nadat die ander tente om haar donker raak, veg Lana nog steeds hard teen die slaap deur haar flitslig aan en af te sit. 

Aan en af. Aan en af. Aan en …

 ’n Dogtertjie hardloop deur ’n hospitaal se eindelose gange. Sy moet  haar  pappa  kry!  Haar  wange  is  nat  van  die  trane,  maar sy  weet  nie  dat  sy  huil  nie.  Daar  is  nie  tyd  om  te  huil  nie,  sy moet …

Lana skrik wakker, die vrees soos ’n dier wat sy tande in haar inslaan.  Sy  kan  nie  weer  aan  die  slaap  raak  nie.  Kan  nie  ’n oomblik langer hier bly lê nie. 

Sy moet uit. Weg. 

Toe  sy  buite  kom,  sien  sy  helderrooi  vonke  die  swart  nag inskiet.  Guy  is  ook  nog  wakker  en  het  ’n  stomp  op  die  vuur gegooi. 

“Skuldige gewete?” vra hy droogweg toe sy nader stap. 

Sy lig ’n wenkbrou. “Ek kan vir jou dieselfde vra.” 

“Sukkel maar soms met die stem in my kop. Vanaand is hy langer wakker, veral met daai luiperd daar buite.” 

“Gaaf van jou.” Sy glimlag sarkasties. “Ons eie held.” 

Hy  lig  ’n  skouer,  duidelik  min  gepla  deur  haar  stemtoon. 

“Julle ken net nie die klanke en gevare wat wel hier rond skuil nie.” 

Lana vervies haar: Sy kan mos sien as iemand haar probeer bangpraat.  En  die   Veldfokus-persona  wat  Guy  permanent  aan hulle probeer verkoop, raak ook al goed afgesaag. 

“So gaan jy my nou waarsku dat dit veiliger is by die vuur?” 

Hy  antwoord  haar  nie  direk  nie.  “Jy  moet  slaap.”  In  die bietjie lig van die vuur is sy oë onleesbaar. 

“Ek slaap genoeg.” 

“Jou oë vertel ’n ander storie.” 

Sy loop kopskuddend weg, die duisternis in. Wie is hy in elk geval om vir haar te sê wat sy moet doen? 

“Dit ís veiliger by die vuur …” Sy stem is so mymerend dat

dit  amper  klink  asof  hy  met  homself  praat.  “Maar  dis  in  die donker waar jy die sterre die helderste gaan vind.” 

Lana loop nog dieper die nag in, haar rug hardkoppig op die vuur gekeer. Sy woorde laat haar egter tog opkyk. 

Bo  haar  sit  die  sterre  asemrowend  uitgesprei,  mooier  en helderder  as  wat  sy  dit  al  ooit  gesien  het.  Maar  dis  ’n  koue skoonheid, ’n onpersoonlike grootsheid, en vanaand is daar vir haar geen troos daarin te vinde nie. 



Die tweede dag

Oggend

Toe Adrie haar tentflap oopmaak, trek sy die varsheid van die oggend  diep  in  haar  longe  en  verlustig  haar  in  die vreedsaamheid om haar. 

Bliksem, maar dis lekker. 

As jy gewoond is daaraan om wakker te word in ’n malhuis van  gille  en  doeke  en  trane  en  teddiebere  en  drukkies  en  vrae en  soene  en  klagtes,  is  ’n  oggend  gevul  met  slegs  die  getjirp van  voëls  en  die  ruisende  klank  van  water  amper  soos  ’n wonderwerk. Sy lê behaaglik terug en geniet vir ’n oomblik die uitsig  –  maar  dan  onthou  sy  gisteraand  se  drama  en  ’n  frons keep haar voorkop. Hoekom moet sommige mense tog alles vir almal bederf? 

Na  ’n  rukkie  begin  die  ander  ook  stadigaan  opstaan  en regmaak, maar dis vir Adrie selfs van hier af duidelik dat daar van gistermiddag se gemaklike kameraderie nie veel oor is nie. 

By  die  vuur  sit  Diona  in  die  as  en  krap  terwyl  sy  wag  vir  die ketel om te kook. Haar skouers hang en haar gesig lyk soos ’n donderwolk.  Vivian  rol  haar  tent  op  sonder  om  op  te  kyk, blykbaar al weer doodskaam oor iets, en Guy pak die boot met

’n  vreemde,  ongemaklike  glimlag  op  sy  gesig.  Lana  was  haar gesig in die rivierwater. Nixie pak haar goed op. 

Dis  ooglopend  dat  niemand  juis  iets  vir  die  ander  te  sê  het nie. 

Ja, wel. 

Op  die  ou  end  staan  Adrie  maar  op  en  begin  met  ’n onderdrukte  sug  haar  tent  afslaan.  Sy  kan  netsowel  aan  die

gang kom. Dit lyk asof dit ’n lang dag gaan wees. 

Nadat  almal  iets  te  ete  gehad  het,  klim  hulle  in  die  boot  en Guy stoot hulle van die oewer af weg. 

Anders as gister daal daar egter selfs na ’n hele paar uur op die rivier geen gevoel van vrede op hulle neer nie. En dis ook geen wonder nie, dink Adrie wrang. Na gisteraand se bakleiery is daar soveel sware emosies saam vasgevang op hierdie klein opblaasbootjie dat dit ’n wonder is hulle het nie dadelik begin sink nie. 

Die  arme  Guy  probeer  in  ’n  stadium  die  situasie  beredder deur vir elkeen ’n lemoen te gee. “Wanneer julle gereed is, laat die pitte saam met die stroom wegspoel,” moedig hy hulle aan. 

Maar vir Adrie lyk dit of net mooi niemand al reg is om hulle issues  saam  met  die  pitte  in  die  water  agter  te  laat  nie:  Sy  en Lana vermy nog heeloggend mekaar se oë, Nixie probeer haar bes  om  nooit  in  Diona  se  rigting  te  kyk  nie,  en  om  die  een  of ander rede maak Guy en Vivian ook nie oogkontak nie. 

Genade.  Hoe  moet  so  ’n  klomp  mense  nou  saam  probeer roei? 

“Waar  is  die  ritme  van  gister?”  frons  Guy  ’n  paar  minute later, en vir ’n rukkie probeer almal halfhartig hulle ritme vind, maar  Adrie  sien  alte  goed  dat  hulle  net  nie  meer  tot  gister  se gemaklike spanwerk in staat is nie. 

En dis alles daai Lana se skuld. 

Soos die atmosfeer op die boot ál meer ongemaklik raak, word die  landskap  waardeur  hulle  beweeg  ál  meer  onherbergsaam. 

Op hierdie stuk van die roete het die Oranjerivier oor die eeue heen  ’n  diep  ravyn  deur  die  kranse  oopgekerf,  en  die  gladde rivieroewer word stadigaan al steiler en steiler totdat gevaarlike skerp kranse aan albei kante bo hulle uittoring. 

’n Halfuur se roei later kan hulle in die verte ’n ligte sproei uitmaak.  Namate  die  stroom  onder  hulle  versnel,  word  die gedawer van water ook ál harder. 

“Big Bunny,” verduidelik Guy toe hulle vraend na hom kyk. 

“Sy  is  nie  so  mak  soos  haar  naam  nie.”  Dan  stuur  hy  hulle oewer  toe  sodat  hulle  die  stroomversnelling  van  bo  af  kan aanskou. 

Vanaf die uitkykpunt bo teen die krans is die dreuning van die water  by  die  stroomversnelling  oorverdowend.  Onder  hulle slaan die rivier met ontsaglike krag teen die rotse, die stroom se geweld  soos  ’n  reusebrander  wat  oor  en  oor  in  die  dieptes breek. 

Diona  kyk  daarna  sonder  om  dit  regtig  raak  te  sien.  Binne haar  woed  ’n  storm,  ’n  orkaan  van  emosies  só  oorweldigend dat sy skaars bewus is van haar omgewing. 

Sy’s besig om alles te verloor. 

Álles. As sy nie reeds het nie. 

“Ek  en  jy  gaan  moet  praat,”  sê  sy  vir  Nixie,  haar  stem  sag maar dringend. 

“Dis nie nou die tyd nie, Ma.” 

Diona gee nie meer om wat die regte tyd is nie. Sy haal diep asem  in  ’n  poging  om  haarself  te  kalmeer,  tel  tot  twintig  en terug,  maar  vanoggend  werk  die  ou  truuk  nie  so  goed  soos gewoonlik nie. 

O liewe Vader. Wat nou? 

Gisteraand,  alleen  in  haar  tent,  het  sy  vir  die  eerste  keer begin  wonder  of  alles  wat  sy  vir  Nixie  probeer  doen  nie miskien tevergeefs is nie. 

Wat  as  haar  kind  haar  lankal  afgeskryf  het?  Wat  as  Nixie haar  jare  lank  al  net  om  David  se  onthalwe  verduur,  en  daar

glad nie meer ’n verhouding óór is om te red nie? 

Sy staar afgetrokke na die stroomversnelling, die witwater so onstuimig en gevaarlik soos die storm in haar gemoed. 

Die geraas van die water galm so deur die kloof dat Vivian se maag  op  ’n  knop  trek.  Sy  kyk  hoe  die  kolkende  water  slaan teen  die  rotse,  die  sproei  ’n  waas  in  die  lug,  en  wonder  die honderdste keer hoe op aarde sy hier beland het. 

“Daai  eerste  rots,”  Guy  wys  na  ’n  grote  wat  bo  die  water uitsteek,  “sien  julle  hom?”  Toe  almal  kyk  waarna  hy  beduie, gaan hy voort: “Moet ons linksom of regsom?” 

Vivian kan nie glo dat hy dit aan hulle wil oorlaat nie. “Nie een van ons weet genoeg om so ’n besluit te neem nie!” Sy gee hom ’n verwytende kyk. Oukei, ja, sy het die arme man teen sy wil gesoen,  maar dit  beteken darem  nie sy  moet nou  met  haar lewe daarvoor boet nie! 

“Ek  weet.”  Guy  bly  so  onverstoorbaar  soos  altyd.  “Maar julle moet êrens leer.” 

Lana vernou  haar oë.  “Links,” sê  sy dan,  haar stem  koel  en beslis, en Vivian kan nie help om so bietjie jaloers te wees nie. 

Dit moet seker lekker wees om so vinnig besluite te kan neem. 

Geen wonder die vrou is ’n ER-chirurg nie. 

“Nee.”  Adrie  gee  Lana  ’n  kyk.  “Die  spasie  is  te  min;  ons gaan die rotse aan die kant tref.” 

“As  ons  regs  gaan,  is  die  kans  goed  dat  ons  die  middelste rots gaan tref.” 

Die  manier  waarop  die  twee  met  mekaar  praat,  maak  dit duidelik dat gisteraand se harde woorde nog lank nie vergete is nie. 

Jinne. Asof dit nou die tyd is vir baklei. Sién die mense nie wat op hulle wag nie? 

In die middel van die stroomversnelling steek ’n yslike skerp rots die lug in op, soos iets uit ’n nagmerrie. “As ons daai rots tref, flip die boot?” vra Diona vir Guy. 

“Die kans is goed, ja.” 

Vivian sluk benoud. “Maak nie saak watter kant ons kies nie, dis ewe gevaarlik.” 

Guy knik. Sê niks. 

Maar … Maar …

Hy  kan  tog  nie  régtig  die  besluit  aan  hulle  wil  oorlaat  nie? 

Wat weet hulle van rapids en sulke dinge? Is die man heeltemal gek? Waarom het hulle in elk geval ’n gids as hy op sulke tye net  gaan  terugstaan?  Hulle  gaan  nog  morsdood  verdrink  op hierdie rivier …

Nixie  se  kalm  stem  onderbreek  haar  paniekerige  gedagtes. 

“As ons links ingaan en ons roei oor na die regterkant toe, mis ons  die  rots.  Hopelik  stoot  die  stroom  ons  aan  die  kant  uit  en dan …” 

“Daar’s nie ’n manier nie!” val Diona haar in die rede. 

Almal kyk na Guy. “Dit kan werk,” sê hy stadig. “Maar dit beteken ons gaan dubbeld so hard saam moet roei.” 

Diona se oë gly tussen Guy en Nixie voordat sy knik. 

O liewe hemel tog. Hulle gaan dit actually doen. 

Vivian voel hoe haar hart in haar borskas begin dawer. Daar skiet  al  klaar  naalde  en  spelde  deur  haar  hande  en  die spanningstrane  sit  dik  agter  in  haar  keel.  Hoe  gaan  sy  selfs  ’n spaan kan vashou? 

Maar wat kan sy doen? Dis te laat vir omdraai. Hulle sal haar met  ’n  helikopter  hier  moet  uitvlieg,  en  vir  daai  klas verleentheid sien sy amper net so min kans as vir die rapid daar onder. 

Sy forseer haarself om te knik. “Ek’s in.” 

Dis seker beter om dit net verby te kry. 

Adrie  lig  haar  skouers  gelate.  “Wat  is  die  ergste  wat  kan gebeur?” 

En  met  dié  bemoedigende  woorde  begin  hulle  weer  by  die steil krans afklim. 

Op  pad  ondertoe,  toe  Nixie  vir  die  soveelste  keer  by  haar verbyskarrel sonder om eens in haar rigting te kyk, neem Diona

’n besluit. 

Genoeg is genoeg. 

Sy het reeds haar man verloor; sy is wragtag nie van plan om haar  dogter  ook  te  verloor  nie.  Sy  kyk  die  kind  met  vernoude oë  agterna.  Nixie  het  geen  idee  hoe  hard  sy  bereid  is  om  vir hulle verhouding te baklei nie. 

En as Diona Jacobs eers baklei, dan baklei sy om te wen. 

Terug op die rivier, is die arme Guy steeds oortuig dat hulle weer  gister  se  ritme  sal  kan  vind.  “Vorentoe  drie,”  moedig  hy hulle aan. “Vivian, oë oop.” 

Asof  die  verskrikte  dingetjie  ooit  in  haar  lewe  sal  kan navigeer. 

“Saam!” probeer Guy weer die pas aangee. “Een ritme. Hard vorentoe.” 

Langs Diona vermy haar dogter steeds haar oë. 

Big  Bunny  kom  nou  so  vinnig  nader  dat  die  gedreun  voor hulle meer soos ’n waterval as ’n stroomversnelling klink. Dis die oomblik waarop Diona gewag het. Sy kyk na Nixie. 

“Wat het in Londen gebeur?” 

Toe  haar  kind  haar  aanhou  ignoreer,  sit  sy  doelbewus  haar spaan neer. 

Nixie frons. “I don’t want to talk about it.” 

“Fokus op die rivier!” beveel Guy. 

Maar  Diona  weet  hoe  effektief  ’n  bietjie  druk  tydens  ’n

moeilike onderhandeling kan wees. “Wanneer sal ’n goeie tyd wees?” vra sy vir Nixie, haar spaan steeds uit die water. 

Toe sy geen antwoord kry nie, klink Adrie se stem van agter op. “Nixie, dis jou ma.” 

“Bly uit dit uit, Adrie.” Lana se stem is ysig. 

“Moenie vir my sê wat ek moet doen nie.” Uit die hoek van haar oog sien Diona dat Adrie ook ophou roei het. 

“Dames, nou is nie die tyd nie.” 


“Net  omdat  jy  gemaklik  is  om  al  jou  issues  voor  vreemde mense te deel, beteken nie ander mense voel dieselfde nie.” 

Diona hoor hoe die twee vroue agter haar begin vassit, maar sy  het  net  oë  vir  Nixie.  “Hoekom  sou  jy  twee  jaar  net weggooi?” 

“Ek kan nie stuur as julle nie roei nie!” 

“Julle!  Luister!”  Vivian  se  stem  klink  paniekerig  op.  “Sit julle spane in die water!” 

“Spane in die water!” eggo Guy. “Ons sorteer dit later uit.” 

Dis  die  redelike  ding  om  te  doen,  natuurlik.  Hulle  is  reeds besig  om  oor  ’n  paar  kleiner  stroomversnellings  te  skud,  die grote  gaan  nou  enige  tyd  op  hulle  wees.  Maar  Diona  word gedryf deur emosies wat veel dieper brand as blote redelikheid. 

Toe  haar  dogter  haar  spaan  terug  in  die  water  sit,  hou  sy  haar eie steeds hardkoppig uit. 

Vader weet, sy’t nie gekom waar sy in die lewe is sonder om te leer dobbel nie. 

Sy gee Nixie haar mees onverbiddelike kyk. “Ek roei nêrens tot sy met my eerlik is nie.” 

Die  stroomversnelling  is  nou  reg  voor  hulle,  ’n  kolkende geweld van witwater en rotse en sproei en spoed. 

“Vorentoe en roei!” skree Guy. “Diona! Nixie!” 

Nixie  gluur  haar  ’n  paar  sekondes  langer  aan  voordat  sy ingee. “Fine!” sis sy. “I got married.” 

En dan is hulle binne-in die stroomversnelling. 

“Shit!” vloek Guy. “Ons is in die verkeerde lyn!” 

“Ons gaan doodgaan!” skree Vivian. 

Guy  probeer  met  al  sy  mag  om  hulle  in  die  regte  rigting  te stuur,  maar  die  stroom  is  eenvoudig  te  sterk.  Almal  roei  nou desperaat,  maar  die  boot  is  aan  die  verkeerde  kant  van  die stroom  in  en  daar  is  niks  wat  hulle  daaraan  kan  doen  nie. 

Vivian  koes  angsbevange  en  knyp  haar  oë  styf  toe.  Nixie verloor haar spaan. Die res word soos poppe in die boot geskud deur die krag van die water. 

“Roei!” skree Guy. “Roei regs!” 

Maar  dis  te  laat.  Die  boot  slaan  hard  teen  ’n  halfversteekte rots en begin in die rondte tol. ’n Golf water tref Diona in die gesig en sy verloor haar vastrapplek. Guy sien dat hulle reguit op die skerp rots in die middel van die rivier afstuur. 

“Hou vas!” skree hy. 

Hulle het skaars tyd om die naaste beste ding te probeer gryp voordat die boot die rots met ’n slag tref en sy neus hoog in die lug in stoot. 

Diona en Nixie trek soos vrot velle deur die lug. Hulle word in verskillende rigtings geslinger en verdwyn in die stroom. Die ander  klou  vir  al  wat  hulle  werd  is,  maar  dis  verniet:  ’n  Paar sekondes  later  tref  Adrie  en  Lana  ook  die  water.  Aan  die voorkant van die boot verloor Vivian haar greep en sy val terug teen Guy, wat deur die impak uit die boot gegooi word. Vivian volg ’n sekonde later. 

Guy se kop slaan teen ’n rots. 

Die boot, nou onbeman, val terug en word meegesleur deur die  krag  van  die  stroom:  Dit  kap  teen  ander  skerp, halfversteekte rotse, tol wild deur sleurgate en skiet nou en dan soos  ’n  kinderspeelding  die  lug  in  op  voordat  dit  stroomaf verdwyn. 

In die kolkende dieptes onder die oppervlak veg Lana, Adrie en  Diona  naarstiglik  teen  die  mag  van  die  water,  hulle  spiere gespan,  hulle  hale  desperaat,  hulle  gesigte  vertrek  van inspanning. 

’n Entjie verder word Vivian heen en weer getol en op en af geslinger, hulpeloos teen die krag van die stroom. Met elke slag word lug uit haar longe gedryf. Sy rek haar oë en kyk op na die lig terwyl die donkerte haar al dieper intrek. 

Die  rivier  het  ook  Guy  se  stil  liggaam  beet,  en  hy  word stroomaf meegesleur. 

Vir ’n paar oomblikke lyk dit of daar geen hoop is nie. Die stroom is te sterk; die mense te nietig. Maar dan breek ’n hand deur die oppervlak. 

Bebloed. Sterk. Vroulik. 

Lana klou haar pad oop na bo en hyg na asem, haar longe soos vuur,  haar  spiere  lam.  Dis  net  adrenalien  wat  haar  tot  op  die oewer  kry.  Sy  trek  haarself  bewend  uit  die  water,  haar  lyf  vol skrape en seerplekke. 

Terwyl  sy  sukkel  om  haar  asem  terug  te  kry,  sien  sy  hoe Adrie  in  die  skuimende  water  rondgetol  word,  maar  gelukkig kry die ander vrou dit reg om uit die maalkolk te ontsnap. Toe sy bo kom, veg sy vir asem, maar met elke diep, desperate teug sluk  sy  soveel  water  dat  dit  vir  Lana  duidelik  is  dat  sy  dit  nie gaan maak nie. 

Lana  dwing  haarself  orent  en  strompel  bewerig  terug  die water  in.  Na  ’n  kort  gesukkel  kry  sy  ’n  houvas  op  Adrie  se reddingsbaadjie  en  sleep  haar  teen  die  oewer  uit,  waar  Adrie hoesend en proesend haar asem probeer terugkry. 

’n  Paar  meter  weg  het  Diona  dit  ook  reggekry  om  haarself uit die water te trek. “Nixie!” skree sy histeries. “Nixie!” Dan

duik  sy  die  water  in,  en  toe  sy  opkom,  sien  Lana  dat  sy  ’n donker skadu na die oppervlak trek. 

Dis Vivian se lewelose liggaam. 

Doodsbleek. Verdrink. 

Lana hardloop so vinnig as wat sy kan nader, en help Diona om  Vivian  se  liggaam  op  die  oewer  te  kry.  Die  oomblik  toe hulle  haar  neersit,  hardloop  Diona  weer  vervaard  terug. 

“Nixie!” 

Teen  die  tyd  dat  Adrie  by  haar  aankom,  is  Lana  volkome terug in die rol wat sy die beste ken. Sy het Vivian op haar rug gedraai  en  is  besig  om  metodies  vir  enige  tekens  van  lewe  te toets. 

Sy  hou  haar  mond  styf  teen  Vivian  se  oor,  luister  fyn  vir asemhaling. 

Niks. 

Sy skuif haar mou op, soek na ’n polsslag onder die growwe litteken. 

Niks. 

Dan  kyk  sy  op  in  Adrie  se  oë.  “Ons  moet  haar  life-jacket afkry.” 

Dis eers toe sy die reddingsbaadjie probeer afhaal, dat Lana besef haar hande het weer begin bewe. Sy probeer dit ignoreer, maar  op  die  ou  end  moet  Adrie  die  meeste  van  die  knippe losmaak. Toe die baadjie af is, kantel Lana Vivian se kop terug en  trek  haar  ken  vorentoe  om  haar  lugweg  oop  te  maak.  Dan plaas  sy  haar  hande  op  haar  sternum,  gereed  om  met kardiopulmonêre resussitasie te begin. 

Nee. 

Nie nou nie. 

Vir ’n aaklige oomblik bewe Lana se hande so erg dat sy nie seker  is  of  sy  sal  kan  voortgaan  nie.  Maar  sy  aarsel  net  ’n sekonde voordat haar ysere wil haar liggaam eenvoudig dwíng

om voort te gaan, of dit nou wíl saamspeel of nie. 

“Een, twee, drie, vier, vyf …” 

Ver  op  die  agtergrond  hoor  hulle  Diona  se  angstige  gille. 

“Nixie! Nixie!” 

Lana druk Vivian se neus toe en begin om lug in haar longe in  te  blaas.  Haar  bors  swel  dadelik,  maar  daar  is  steeds  geen teken  van  lewe  nie.  Lana  skud  haar  kop,  begin  dan  weer  met die ritmiese kompressies. 

Niks. 

Weer. 

Niks. 

En weer. 

Niks. 

“Asseblief,” hoor sy Adrie saggies langs haar pleit. 

Lana hou nie op nie. “Drie, vier, vyf …” 

Skielik  gooi  Vivian  ’n  stroom  water  op,  hygend  na  asem, rukkend en bewerig. Lana help haar om op haar sy te draai, en hou vir die volgende paar minute Vivian se hare uit haar gesig terwyl  sy  oor  en  oor  naar  word.  “Haal  asem,”  paai  sy  terwyl Vivian aanhou opgooi. 

Diona kom uitasem nader gedraf. “Ek kry nie vir Nixie nie!” 

“En Guy?” vra Adrie. 

“Ook nie.” 

“Kom!” 

Terwyl  Lana  by  Vivian  waghou,  soek  Adrie  en  Diona  verder stroomaf. 

“Guy! Nixie!” roep Adrie. 

“Nixie!” Diona se stem is al hees. “Nixie!” 

Hier vloei die rivier nóg vinniger. Adrie forseer haarself om kalm  te  bly,  skreef  haar  oë  en  deursoek  die  omgewing

metodies, sentimeter vir sentimeter, soos sy altyd maak as een van die kinders se Lego-mannetjies weg is. 

“Daar!” 

Sy wys na die ander kant van die rivier, ’n entjie aan. Nixie staan hygend op die wal, haar helm in haar hande. 

“Nixie!” Diona se stem is skoon bewerig van verligting. “Is jy oukei?” 

Maar die meisie kan nog nie praat nie en hyg net na asem. 

Adrie  draai  om,  hardloop  terug  na  Lana-hulle.  Toe  sy  daar aankom, het Lana Vivian reeds op haar voete. 

“Ons het haar gekry.” 

“En Guy?” 

Adrie skud haar kop. “Is jy oukei?” vra sy vir Vivian. 

“Nee,”  antwoord  Vivian  grootoog.  “Ek  het  die  water gedrink.” 

Lana glimlag skeef. “Sy gaan oukei wees.” 

Dan  neem  Lana  en  Adrie  elk  een  van  Vivian  se  arms  en begin haar stadig oor die klippe help. 

Op die oorkantste wal is Nixie bewerig-moeg. Sy weet nou nog nie hoe sy dit tot hier gemaak het nie; die stroom was so sterk dat sy in ’n stadium regtig gedink het sy gaan verdrink. 

“Het jy seergekry?” roep haar ma van die ander kant af. Ja, want nóú is sy bekommerd. 

Sy skud hygend haar kop. Woedend. 

Toe Lana, Vivian en Adrie by Diona aankom, roep haar ma weer oor die water: “Die rivier vloei hier nie te sterk nie. Sal jy kan oorswem?” 

“Nee!”  Nixie  se  stem  is  skerp,  al  snak  sy  nog  na  asem.  Sy kyk om haar rond, probeer besluit watter kant toe om te gaan. 

“Ek  spandeer  nie  nog  ’n  sekonde  saam  met  julle  mal  mense

nie!” Sy kies koers stroomaf, weg van die spul. 

“Waarheen gaan jy?” 

“Vir Guy soek.” 

As  sy  kon,  sou  Nixie  woedend  weggestorm  het.  Maar  die rotse  is  so  glibberig  dat  sy  stadig  en  versigtig  moet  trap  as  sy nie wil gly nie. 

“Nixie! Stop!” 

Sy ignoreer haar ma se bevel. Kyk nie eens om nie. 

“You’re angry now, but it’s not safe.” 

Vir Nixie is dit die laaste strooi. Sy swaai om, skree kliphard op  haar  ma:  “Safe?  What  would  you  know  about  keeping  me safe?” 

Toe  sy  weer  begin  loop,  kook  die  woede  witwarm  in  haar. 

Please! Na daai stunt van haar ma in die rapids gaan sy nou aan oor  veiligheid?  Sy  het  hulle  almal  se  lewens  in  gevaar  gestel met  haar  siek  obsessie  om  altyd  haar  sin  te  kry,  en  as  iemand vandag hier doodgaan, sal dit haar –

Die rots waarop sy trap, is so glad dat haar voet onder haar uitgly sonder dat sy kan keer. Sy slaan hard neer, en dan is sy net bewus van ’n verblindende pyn in haar kop voor die water weer yskoud om haar vou. 

Aan die ander kant van die rivier gil Diona verskrik toe sy sien hoe haar dogter val en weer deur die stroom meegesleur word. 

Sy duik in die water sonder om twee keer te dink, en die vrees wat  haar  voortdryf  moet  sterker  wees  as  haar  moegheid,  want sy bereik Nixie met ’n paar hale. 

“You’re going to be okay, Nix.” 

Sy  slaan  haar  arms  om  haar  kind,  help  haar  om  bo  te  bly. 

Nixie  is  darem  nie  bewusteloos  nie,  maar  sy’s  baie  swak  en duidelik in groot pyn. “Haar kop bloei!” skree sy vir Lana. 

Die ander vrou, dankie tog, duik dadelik in om te help, en na

’n  lang  gespook  kry  hulle  dit  reg  om  Nixie  aan  hulle  kant  uit die water te trek. Nixie se voorkop is vol bloed en haar lyf wieg heen en weer toe Lana haar probeer kry om regop te sit. 

“Hou haar regop en hou drukking op die wond.” Lana druk Diona se hand teen die sny aan Nixie se kop en trek vinnig haar reddingbaadjie  uit,  terwyl  Diona  nog  hyg  om  haar  asem  terug te kry. 

Toe haar baadjie uit is, byt Lana ’n gat aan die onderkant van haar hemp en skeur ’n strook daarvan af. Daarna lig sy Diona se hand – rooi van die bloed – van die wond af en druk die stuk materiaal hard teen die sny. 

Nixie skree, die geluid soos ’n vlam wat deur Diona brand. 

O liewe Here. Asseblief. Laat die kind tog net oukei wees. 

Asseblief. 

Ten spyte van hoe hard sy teen die wond druk, wil die bloed nie  ophou  loop  nie,  en  binne  ’n  paar  minute  is  die  stuk materiaal deurdrenk. 

“Dit wil nie ophou nie.” 

“Hou die drukking.” Lana kyk rond, duidelik op soek na iets wat  hulle  kan  help,  maar  hulle  staan  daar  met  letterlik  net  die klere aan hulle lywe. 

Dan rus haar oë op Vivian. “Gee my jou mes.” 

O,  natuurlik.  Vivian,  besef  Diona,  het  nog  heeltyd  ’n  mes vasgeknip aan ’n tipe gordel om haar middel. 

“Hou stil.” Lana gryp ’n mou van Vivian se rash vest stewig vas. 

“Wat maak jy?” vra Vivian benoud. 

“Hou net stil.” Lana sny albei die moue af. Dan knik sy vir Diona om die bebloede stuk materiaal vinnig van Nixie se kop af  weg  te  lig  sodat  sy  die  afgesnyde  moue  om  die  wond  kan bind. Diona merk dat Lana se hande liggies bewe, van die koue

of  die  uitputting,  sy  is  nie  seker  nie.  Maar  sy  kry  nogtans  die selfgemaakte verband vinnig om Nixie se kop gedraai, al kreun Nixie ook hardop van die pyn. 

“Dit  sal  help  vir  nou,”  sê  Lana  toe  sy  klaar  is.  “Maar  ons gaan die medical kit moet kry.” 

“Dis  op  die  boot,”  sê  Vivian.  Sy  draai  na  Adrie.  “Ek  en  jy kan gaan terwyl Lana by hulle wag.” 

“Wat as Guy ons soek en ons is nie hier nie?” 

“Guy is dalk by die boot.” 

“Dalk? Ek sê ons wag.” 

Diona  kyk  na  die  jong  dokter  vir  wie  sy  in  die  laaste  paar minute ’n ontsaglike respek ontwikkel het. “Lana, wat sê jy?” 

Lana  is  besig  om  na  haar  bewende  hande  te  staar,  maar Diona kry self nog yskoud na haar laaste swem, so sy weet hoe sy voel. “Lana?” 

Die  ander  vrou  bal  haar  vuiste.  “Ons  is  sterker  en  veiliger saam,” sê sy. “Ek sê ons soek.” Sy gee Adrie ’n sardoniese kyk. 

“Wat is die ergste wat kan gebeur?” 

Hulle  volg  haar  leiding  sonder  argument.  Saam  help  Diona en  Lana  vir  Nixie  op  haar  voete.  “Ons  gaan  dit  stadig  vat, Nixie,” belowe Lana. “As jy moet rus, moet jy sê.” 

Diona  merk  op  dat  Vivian  aanhou  terugkyk,  seker  in  die hoop om Guy te sien. 

Dan begin hulle stap. 

Middag

Dis nie maklik nie. 

Daar  is  geen  sandbank  om  op  te  loop  nie,  geen  breë rivieroewer  meer  nie.  Hulle  is  nou  in  die  middel  van  ’n  diep kloof,  en  as  hulle  nie  teen  die  omliggende  kranse  wil  uitklim nie,  het  hulle  geen  ander  keuse  as  om  oor  die  onegalige  rotse langs die rivier voort te sukkel nie. 

Vivian  en  Adrie  loop  ’n  entjie  vooruit.  Hulle  het  hulle reddingbaadjies uitgetrek en hulle helms afgehaal, en dra twee uitgespoelde  spane.  Nou  en  dan  roep  hulle  hard  die  wildernis in. “Guy! Guy!” 

Lana en Diona kom stadiger agterna, want hulle ondersteun vir Nixie wat uitgeput tussen hulle strompel. Die pyn wys met elke  tree  op  haar  gesig  –  as  sy  nie  aan  weerskante  vasgehou was nie, sou sy sekerlik ineengestort het. 

“Jy  kan  dit  doen,  Nix.”  Soos  hulle  verder  loop,  probeer Diona  haar  dogter  saggies  moed  inpraat.  “We  need  to  get  to Dad.”  Maar  met  elke  kilometer  wat  hulle  stap,  word  die  hitte erger.  Die  rotsagtige  terrein  maak  die  tog  ook  baie  moeiliker: Daar  is  oral  los  klippies,  gladde  oppervlaktes,  skerp  gate.  Dis so ontsettend maklik om te gly; so maklik om te val. 

En as jy hiér val, maak jy dit dalk nooit weer hier uit nie. 

Dít is vir almal duidelik. 

Na  omtrent  ’n  uur  begin  elke  tree  vir  Diona  voel  soos  ’n wilsbesluit. Sy moet eenvoudig voort, maar haar uitgeputte lyf is  stadig  besig  om  haar  in  die  steek  te  laat.  Nixie  se  gewig  is

soos  ’n  sementblok  aan  haar  arm,  haar  bene  voel  soos  jellie onder  haar,  haar  asem  jaag  en  haar  voete  hou  aan  gly  oor  die los klippe. Sy struikel effens, herwin haar balans, struikel weer. 

“Ek sal oorneem?” bied Adrie aan. 

“Nee, ek’s oukei.” 

Sy moet hier wees vir Nixie. Al kos dit wat. 

Lana  gee  Diona  een  kyk.  Dan  skud  sy  haar  kop  en  toe  sy begin  praat,  maak  haar  stemtoon  dit  duidelik  dat  sy  geen teenspraak  gaan  duld  nie.  “Die  adrenalien  is  besig  om  uit  te werk. Pyn en moegheid gaan begin inskop en dan gaan jy niks vir Nixie kan beteken nie.” 

Haar woorde bring Diona tot stilstand. Het sy al ooit iets vir haar dogter beteken? 

Sy  staan  moedeloos  eenkant  toe  sodat  Adrie  by  haar  kan oorneem.  Lana  is  reg.  Sy  kan  nie  meer  haar  dogter  veilig  hou nie. Kon miskien nog nooit nie. 

 What would you know about keeping me safe? 

Terwyl  hulle  moeisaam  verder  loop,  galm  Nixie  se  woorde oor en oor in Diona se moeë brein, en met elke tree wat sy gee, hou sy minder van die antwoord wat sy kry. 

Soos  die  dag  verbysleep  sonder  enige  teken  van  hulp  of redding,  word  die  vroue  ál  stiller.  Eintlik  kan  niemand  regtig glo  wat  gebeur  het  nie,  ten  spyte  van  al  die  onteenseglike bewyse: die snye en skrape. Die genadelose son. Die moegheid in  hulle  spiere.  Die  honger  in  hulle  lywe.  Die  vrees  in  hulle harte. 

Hulle  loop  voort  soos  mense  in  ’n  toestand  van  skok: gedisoriënteerd en stadig van begrip en heeltemal oorbluf. 

Kan  dit  wees?  Is  dit  regtig  ’n  tragedie  dié?  Het  die  boot regtig weggespoel en is Guy miskien …

Maar nie een kan haarself kry om só ver te dink nie. 

Dis moeilik genoeg om net aan te hou om een voet voor die ander  te  sit.  Om  die  son  te  verduur  wat  so  gewelddadig neerbak, om regop te bly op die rotse wat pal dreig om jou óf in flarde te skeur óf in die rivier te laat tuimel. 

Daar  is  ’n  oomblik  van  hoop.  Vivian  gewaar  nog  ’n  spaan wat in die rotse vassit. Is die boot dalk ook naby? Of – asseblief tog! – Guy? 

Maar nee. Daar is niks nie. 

Soos  hulle  verder  stap  sonder  enige  teken  van  lewe,  word hulle gemoedere ál swaarder, hulle treë ál stadiger. 

Dis  Nixie  wat  hulle  uiteindelik  tot  stilstand  bring.  Sy  maak

’n geluid soos ’n dier in pyn. “Ek voel siek,” prewel sy voordat sy op haar knieë neerval. Dan leun sy vooroor en begin opgooi, oor en oor, sodat haar hele lyf ruk. 

Diona haas haar paniekerig nader. 

“Dis  ’n  normale  reaksie  vir  iemand  met  ’n  kopwond,” 

probeer Lana haar gerusstel. 

Teen  dié  tyd  kan  niks  Diona  egter  meer  gerusstel  nie.  Haar dogter  probeer  die  verband  met  lomp  vingers  aftrek,  die  rou pyn  op  haar  gesig  ’n  bitter  aanklag,  maar  Lana  stop  haar voordat sy die ding kan afkry. 

“Dit maak haar seer,” sê Diona verontwaardig, die prokureur in haar onmiddellik reg om haar kind te verdedig. 

Maar hulle is nie nou in die hof nie. 

“Dit bloei nog.” Lana se stem is ferm. “Dis die beste wat ons nou vir haar kan doen.” 

Na ’n oomblik knik Diona traag. Sy weet eintlik daar is geen alternatief nie, en sy het die laaste paar uur geleer om Lana se oordeel  te  vertrou.  Maar  dis  hel  om  so  magteloos  te  voel.  So nutteloos. 

So ontsettend skuldig. 

Almal  behalwe  Vivian  sak  op  die  rotse  neer,  moedeloos moeg. 

“Ons kan nie nou sit nie,” keer Vivian ontsteld. 

“Net vyf minute,” sê Adrie. “My bene voel soos lood.” 

“Dit kan vyf minute te laat wees!” 

“Ons  moet  aanhou  beweeg.”  Lana  stem  saam  met  Vivian, maar  dan  lees  sy  die  ongeloof  op  Diona  se  gesig  en  knik  in Nixie  se  rigting.  “Hoe  gouer  ons  haar  uit  die  son  kry,  hoe beter.” 

Met ’n gekreun en ’n gesteun dwing hulle hulself om verder te loop. Koponderstebo. Een voet voor die ander. 

“Guy!”  Vivian  hou  nie  op  roep  nie.  In  hierdie  godverlate kloof  is  dit  egter  net  die  eggo  van  haar  stem  wat  elke  nou  en dan  antwoord.  Voor  hulle  kronkel  die  rivier  eindeloos  voort. 

Langs hulle is daar niks behalwe kranse nie. Bo hulle brand die son soos ’n vuurkool. Onder hulle is die klippe skerp en glad en gevaarlik. 

Dis  nie  lank  nie  of  Nixie  begin  struikel.  “Ek  kan  nie  meer nie.” 

Eintlik kan niemand meer nie. 

Dis  Adrie  wat  die  grot  gewaar.  “Kyk!”  Sy  beduie  na  die rotsformasie ’n entjie verder rivieraf. 

Van  ver  af  lyk  dit  bloot  na  ’n  donkerder  skadu  teen  die soliede grys klipmuur, maar as ’n mens mooi kyk, sien jy daar is  ’n  gat  in  die  krans.  Dis  ’n  opening  van  nie  breër  as  so  vyf, ses meter nie, ’n natuurlike holte in die rots wat ten minste ’n mate van skuiling teen die elemente sal bied. 

Hulle loop versigtig nader. Weens die skadu’s is dit moeilik om van buite te sien presies hoe diep die grot is, en Adrie dink benoud aan stories van roofdiere en slange en wie weet wat nog

alles  wat  in  die  donkertes  van  geheime  grotte  wegkruip. 

Brolloks 

en 

Bittergal. 

Shelob. 

Anjie 

Somers. 

Die

Goorgomgaai. 

Dan  tel  sy  ’n  klip  op  en  gooi  dit  so  hard  as  wat  sy  kan  die grot in. Hulle hoor dit hard teen rots slaan. Wag ’n rukkie. 

“Ek dink dis veilig.” Adrie klink minder seker van haar saak as wat sy wou. 

Maar  daar  is  letterlik  geen  ander  uitweg  nie,  en  saam  help hulle  Nixie  die  grot  binne.  Enigiets  is  beter  as  om  ’n  sekonde langer in die moordende son te moet staan. 

Diona  en  Lana  doen  hulle  bes  om  Nixie  gemaklik  te  maak, maar  daar  is  nie  eintlik  so  baie  wat  hulle  kan  doen  nie.  Ten minste is dit koeler hierso en met die lewensreddingsbaadjies in

’n hoop agter haar gestapel, kan sy darem teen iets rus. 

Vivian  kyk  angstig  hoe  die  son  agter  die  kranse  begin  sak. 

“Ons kan nie te lank rus nie.” 

“Nixie  kan  nie  verder  nie.”  Diona  se  stem  is  gedemp.  “Nie een van ons kan regtig verder na wat gebeur het nie.” 

Vivian  voel  ’n  magtelose  frustrasie  in  haar  opwel.  Sy  draai haar rug op die ander en begin wegloop. 

“Vivian?” Lana se stem is besorg. 

“Julle is dalk oukei daarmee om hom buite te los, ek gaan – ” 

“Niemand  wil  hom  daar  buite  los  nie,”  onderbreek  Adrie haar, “maar daar’s ’n kans dat hy …” 

In die stilte wat volg, hoop Vivian vuriglik dat Adrie dit nie hardop sal sê nie. 

“Waar hy ook al is …” begin Diona. 

“Is  ons  skuld!”  Vivian  kan  haar  gevoelens  nie  een  oomblik langer inhou nie. “As julle geluister het, as julle –” 

“Dis  niemand  se  skuld  nie,  Vivian,”  val  Adrie  haar  weer  in

die rede. 

“O, natuurlik.” Dis duidelik dat Lana ook nou genoeg gehad het.  Sy  krul  twee  vingers  soos  aanhalingstekens  in  die  lug. 

“Shit happens.” Onder die sarkasme is die dokter se magtelose woede  en  frustrasie  duidelik  hoorbaar.  “Dis  ons  eie  skuld  dat ons hier is!” 

Maar Vivian is ook kwaad. Kwaad en vasberade. “As daar ’n halwe kans is om dit reg te maak, gaan ek dit vat.” 

“Stop dit! Ons is almal moeg en seer.” Daar is soveel pyn in Nixie  se  stem  dat  Vivian  maar  die  woedende  verwyte  wat  op haar tong brand moet afsluk. 

Sy draai sonder ’n verdere woord om en loop by die grot uit. 

Toe sy buite kom, is sy eers nie mooi seker wat sy moet doen nie.  Die  eerlike  waarheid  is  dat  sy  net  so  gedaan  is  soos  die ander,  maar  terwyl  Guy  nog  weg  is,  is  daar  geen  tyd  om  te mors  nie.  Liewe  hemel,  die  blote  idee  dat  hy  iewers  vir  hulle wag,  beseer  en  alleen  en  bang,  laat  haar  hele  lyf  bruis  met  ’n skuldige energie wat haar geen rus gun nie. 

Na  ’n  paar  oomblikke  van  twyfel  besluit  sy  om  terug stroomop  te  loop.  Hulle  sal  almal  buitendien  môre  verder stroomaf  gaan  –  dis  miskien  beter  dat  sy  nou  seker  maak  dat hulle hom nie iewers langs die pad gemis het nie. 

“Guy!” Haar stem is al hees geskree, maar sy hou nie op nie. 

“Guy!” 

“Vivian, wag.” 

Toe  sy  omkyk,  is  sy  verras  om  te  sien  dat  Lana  agterna gekom het. 

Lana  kyk  haar  reguit  in  die  oë,  haar  blik  ernstig.  “Halwe kans.” 

Dankie tog. Die verligting wat deur Vivian spoel, is so groot dat die trane agter haar oë begin brand. As Lana haar help, sal hulle Guy definitief kry. 

Lana is nou maar eenmaal een van daardie mense. 

In die grot sukkel Diona om haar dogter wakker te hou. 

“Nixie?” 

Haar oë fladder vir ’n sekonde oop voor dit weer toeval. 

“Jy  moet  wakker  bly,  Nix.”  Diona  soek  naarstiglik  na  iets om te sê, maar dis verbasend moeilik om aan ’n onderwerp te dink  waaroor  sy  kan  gesels.  Hulle  praat  al  so  lank  nie  regtig meer met mekaar nie. Sy’t nooit eens geweet Nixie is getroud

…

Wag ’n bietjie. 

“Hoe het jou rok gelyk?” vra sy, versigtig dat haar stem niks behalwe ’n vrolike nuuskierigheid verklap nie. 

“Mooi.”  Nixie  sukkel  om  die  woorde  uit  te  kry:  “A  plain white  sundress.”  Sy  kry  dit  reg  om  liggies  te  glimlag.  “And  I had flowers in my hair. You would have liked it.” 

Die seer wat in haar opwel, laat Diona se keel styftrek. Sy’s seker  sy  sou  daarvan  gehou  het,  maar  sy  is  nooit  die  kans gegun  nie.  Want  sy  was  nie  daar  nie.  Sy  het  nooit  eens  ’n uitnodiging ontvang nie. 

Haar enigste kind se troue. 

Daar  is  soveel  verwyte  wat  sy  eens  op  ’n  tyd  sou  slinger. 

Soveel woedende woorde wat sy eens op ’n tyd sou kwytraak. 

Maar nou, in hierdie grot, met haar dogter so swak en in soveel pyn, is daar net een ding wat sy moontlik kan sê. 

“Sounds beautiful.” 

’n  Effense  glimlag,  en  dan  fladder  Nixie  se  oë  weer  stadig toe. 

“Nix?” 

“Ek’s wakker.” 

Maar vir hoe lank nog? 

Toe  Diona  bekommerd  opkyk,  ontmoet  haar  blik  Adrie  s’n. 

Die ander vrou sit by die grot se opening en waghou en sy moet elke woord kon gehoor het. Daar is simpatie in haar blik, en ’n hartseer  so  diep  dat  Diona  besef  sy  sit  en  dink  seker  nou  aan haar eie gesin. 

“Ons het probeer vir ’n dogtertjie,” sê Adrie na ’n rukkie. 

“Dis nie te laat nie.” 

“Oor  my  dooie  liggaam.”  Adrie  gee  ’n  flou  glimlag.  “Moet my nie verkeerd verstaan nie, hulle is my lewe. Maar soms wil ek hulle net toesluit, ’n glas rooiwyn skink en in vrede  This Is Us kyk.” Sy bars in trane uit. “Shit, ek mis hulle.” 

Op die rivieroewer is Lana en Vivian nog besig om te soek. 

“Guy!” skree Lana. 

“Guy?” Vir Vivian klink haar eie stem ál flouer. 

Toe  die  son  se  laaste  rooi  strale  agter  die  horison  verdwyn, kan Vivian nie verder nie. Sy stop in haar spore, haar liggaam totaal uitgeput, haar siel gestroop. 

Sy kon nie haar oë oophou nie. 

In  die  middel  van  die  stroomversnelling  het  sy  haar  oë  styf toegeknyp, ten spyte van al Guy se waarskuwings. 

Hy het haar vertrou, en nou is hy weg. 

Hulle gaan hom nooit kry nie. 

Sy  val  huilend  op  haar  knieë  neer  soos  die  dag  se  gebeure haar uiteindelik inhaal. Sy was ’n lafaard, pateties en bang, en nou is dit te laat. Guy gaan dit nie maak nie. Hulle ook nie. Die wêreld  hier  is  wreed  en  genadeloos  en  hulle  is  swak  en magteloos. Vyf stadsvroue wat niks van oorlewing weet nie. 

Dis ’n gemors. ’n Totale flippen gemors. En dit help nie sy blameer die ander daarvoor nie – sy het net so drooggemaak. 

Sy snik hulpeloos teen die grond, afgebreek tot niks. 

Gekonfronteer  met  Vivian  se  rou  emosionele  pyn,  voel  Lana hoe  die  ou  angs  haar  begin  beetpak.  Tog  draai  sy  nie  soos gewoonlik onmiddellik weg van die situasie nie. 

Daar is iets omtrent hierdie meisie wat haar al van die eerste keer wat hulle ontmoet het op ’n vreemde manier raak. ’n Tipe verlorenheid,  miskien.  ’n  Onbeholpenheid  en  ’n  weerloosheid en ’n inherente sagtheid wat beteken dat Vivian op ’n daaglikse basis  eintlik  baie  brawer  moet  wees  as  diegene  wat  sterk  en dapper gebore is. 

Lana  weet  sy  moet  uitreik  na  die  gebroke  vrou  voor  haar. 

Basiese menslikheid vereis dit. 

Sy huiwer ’n lang oomblik. 

Dan  loop  sy  nader,  kniel  langs  Vivian,  en  sit  ’n  lomp  hand op haar skouer. “Ons probeer môre weer.” 

Meer troos as dit kan sy nie gee nie. 

Vir ’n rukkie sit hulle nikssiende na die grond en staar. Ewe moeg en ewe moedeloos. Dan kom iets tog vir Lana in fokus:

’n  klein  sprietjie  groenigheid  op  die  rots  voor  hulle.  Sy  sien Vivian sit en kyk na dieselfde ding. 

“Braaf  soos  ’n  plant  wat  deur  ’n  kraak  groei  …”  Vivian  se stem is droër as wat Lana dit al ooit gehoor het. 

Hulle kyk vinnig na mekaar. 

Snork dan van die lag. 

Aand

Toe die son eers sak, word dit vinnig kouer in die grot. Diona probeer haar bes om Nixie se slapende liggaam met hare warm te  hou,  maar  al  hou  sy  haar  hóé  styf  vas,  wil  haar  dogter  nie ophou bewe nie. 

As  hulle  net  ’n  slaapsak  gehad  het,  dink  Diona.  ’n  Seil, miskien, of ’n jas of ’n trui – selfs ’n handdoek sou werk. Ai, as sy dink hoeveel luukses sy elke dag as vanselfsprekend aanvaar het,  wil  sy  huil.  Op  hierdie  oomblik  sal  sy  wragtag  haar bankrekening  én  pensioenfonds  leegmaak  vir  ’n  ordentlike noodhulptassie en ’n warm kombers. 

Toe  dit  begin  donker  word,  is  sy  eers  verlig  om  Lana  en Vivian  te  sien  terugkeer.  Hulle  het  tog  sekerlik  goeie  nuus  –

Guy kon nie net verdwyn het nie. 

Maar Lana skud haar kop, en haar moed sak in haar skoene. 

Dis haar skuld. 

O liewe Here. 

As daardie man dood is, is dit haar skuld. 

Lana  se  teken  is  ook  genoeg  om  Adrie,  wat  tot  nou  toe  nog geweier  het  om  regtig  die  erns  van  die  situasie  te  aanvaar,  se maag op ’n knop te laat trek. 

Guy is weg. Hy mag selfs dood wees. Daar is niemand wat hulle gaan red nie. 

Die boot is ook weg; daar is geen manier om vinnig hier uit te kom nie. 

En  hulle  is  weerloos  en  oorgelewer  aan  die  natuur  op  sy

wreedste. Heeltemal in hulle moer in. 

Sy  kyk  verslae  hoe  Vivian  en  Lana  ’n  paar  gedroogde takkies en twee stompe neersit om ’n vuur te bou. Vivian het ’n stuk  kwarts  opgetel  en  probeer  nou  ’n  vonk  daaruit  optower deur dit teen haar mes se lem te slaan. 

Asof dít ooit gaan werk. 

Die  proses  lyk  so  hopeloos  dat  Adrie  ’n  lang  ruk  niks  doen behalwe om afgetrokke na die gedoente te staar nie. Wat is tog die punt? Daar is nie ’n manier dat Vivian, van alle mense, dit ooit sal …

Toe die eerste vonke uit die kwarts spat, snak Adrie na haar asem.  Teen  die  grot  se  koue  donkerte  lyk  elke  vonkie  soos  ’n hele vuurwerk van hoop. 

Maar  dis  nie  só  maklik  om  ’n  vuur  uit  niks  te  maak  nie. 

Sommige vonke val op die droë takkies wat hulle versamel het, maar  dit  brand  gou  uit  en  elke  keer  moet  Vivian  van  voor  af begin. 

Sy probeer weer. En weer. 

Met elke probeerslag skiet daar ’n paar vonke die lug in op, maar dis nie genoeg om die takkies aan die brand te kry nie. Na

’n ruk sit sy terug, moedeloos. 

“Probeer  weer.”  Adrie  is  nie  seker  hoekom  dit  vir  haar  so belangrik is nie. “Asseblief.” 

Vivian  gee  haar  ’n  vinnige  kyk  en  begin  dan  van  voor  af, vasberade. Sy slaan weer. En weer. En weer. En weer. 

Wéér. 

Toe  die  eerste  takkie  vlamvat,  hou  almal  asem  op.  Vivian leun versigtig vorentoe om saggies daarop te blaas, en toe nog

’n  droë  takkie  begin  brand,  blaas  sy  ’n  bietjie  harder.  Die vlammetjie word  ’n vlam,  en dan  raak ’n  groter stuk  hout  aan die brand en hulle begin spontaan juig. 

Lig in die donker! Warmte in die koue! 

Hulle verligting is egter van korte duur. 

Diona besef meteens dat iets verkeerd is. Daar is ’n taaiheid teen haar hand. 

’n Nattigheid. 

“Lana!”  Sy  steek  haar  hand  na  die  vlamme  uit  om  beter  te kan sien. In die dowwe geel vuurlig is haar hand swart van die bloed.  Almal  se  oë  draai  gelyk  na  Nixie.  Die  bloed  het  deur haar verband gesypel en loop nou in ’n donker stroom teen haar wang af. 

Na  ’n  vinnige  ondersoek  trek  Lana  vir  Diona  eenkant  toe. 

Toe  die  jong  chirurg  haar  vertel  wat  sy  wil  doen,  kan  Diona eers nie haar ore glo nie. 

Liewe Vader tog. Dis middeleeus! 

Maar  Lana  verduidelik  dat  daar  met  die  karige  middele  tot haar  beskikking  net  een  pad  vorentoe  is.  “Die  hitte  sal  die bloedselle stol,” verduidelik sy saggies. “Maar as ons dit doen, vergroot ons die kans van infeksie.” 

“En as die bloeding nie ophou nie?” 

Lana se stilte sê meer as wat woorde kan. 

“Doen  dit.”  Agter  hulle  klink  Nixie  se  stem  op.  Flou  en bewerig, maar beslis. 

Diona  kyk  vinnig  na  haar  dogter.  Dis  vir  haar  moeilik  om beheer van die situasie oor te gee – baie moeilik – maar vandag se moordende tog oor die klippe met haar beseerde dogter het haar geleer dat Nixie baie sterker en dapperder is as wat sy ooit besef het. 

As  Nixie  hiervoor  kans  sien,  gaan  sy  nie  stry  nie.  Sy  knik haar  toestemming  en  wens  dat  sy  enige  ander  plek  op  aarde was, net nie hier nie. 

Terwyl  Lana  Vivian  se  knipmeslem  in  die  vlam  verhit,  vertel

sy haarself dat sy glad nie haar bedenkinge het oor wat sy nou gaan  doen  nie.  ’n  Traumachirurg  in  ’n  land  soos  Suid-Afrika leer vinnig dat mens doen wat ook al die situasie vereis, maak nie saak hoe moeilik dit is nie. 

Sy doen dit al jare lank. 

Toegegee,  sy  sou  meer  gerus  gewees  het  as  sy  die  een  of ander  ontsmetmiddel  byderhand  gehand  het.  Of  lokale verdowing. Pynstillers. Antibiotika. Verbande. 

Sy skud  vererg haar  kop toe  die lysie  al langer  begin  word. 

As  sy  toegang  gehad  het  tot  selfs  die  mees  basiese noodhulpmedikasie,  sou  sy  in  die  eerste  plek  nie  hierdie prosedure  uitgevoer  het  nie,  so  dit  help  nie  om  nou  vir  die maan  te  wens  nie.  Die  situasie  is  nie  ideaal  nie,  maar  sy  weet wat sy doen en sy maak nie foute nie. 

Veral nie as dit by dié gesin kom nie. Sy skuld hulle genoeg. 

Sy  neem  ’n  diep,  kalmerende  asemteug  en  begin  dan  stadig die  “verband”  van  Nixie  se  kop  afhaal.  Langs  haar  hou  Diona haar  dogter  se  hande  vas  terwyl  Nixie  op  ’n  reddingsbaadjie byt, haar oë groot en bang. 

Toe  die  steeds  bloeiende  wond  heeltemal  oop  is,  kyk  Lana na Vivian. “Water.” 

Vivian  gooi  versigtig  ’n  dun  stroompie  water  uit  haar hydration pack op die wond uit. 

“You  are  my  sunshine,  my  only  sunshine  …”  Diona  begin saggies sing terwyl Lana gereedmaak. Sy het seker gehoop dat die ou liedjie Nixie sal troos, maar Lana kan die naakte vrees in die ander vrou se stem hoor. 

Toe sy seker is dat die wond skoon is, trek Lana die mes uit die  vuur.  Die  lem  is  rooiwarm.  Sy  haal  weer  diep  asem  en vertel  haarself  dat  haar  hand  glad  nie  bewe  nie.  Hierdie  ligte fladdering is sommer niks. 

Alles is onder beheer. 

Sy gryp die mes stywer vas, haar wil so sterk en suiwer soos

’n vlam. 

Toe Lana nader kom, knyp Nixie haar oë toe. 

“Hou  haar  styf  vas,”  beveel  Lana  vir  Adrie  en  Vivian.  Sy versterk  haar  greep  op  die  mes.  Vee  vinnig  die  ergste  bloed weg. Druk die vuurwarm lem teen die sny. 

Nixie byt eers hard op die reddingsbaadjie en dan gil sy van die  pyn:  ’n  hoë,  dierlike  kreet.  Vir  ’n  aaklige  oomblik  is  daar die  onmiskenbare  reuk  van  braaivleis  in  die  lug,  en  dan, genadiglik, verloor Nixie haar bewussyn. 

Nadat Lana doodseker gemaak het dat die wond geseël is, sit sy kalm die mes eenkant om die area deeglik te bekyk. 

Dit  lyk  oukei.  Nie  fantasties  nie  –  die  sny  is  rou  en  rooi  en opgehewe en sonder twyfel besonder vatbaar vir infeksie. Maar die bloeding het darem gestop. 

Nixie het ’n kans. Vir die eerste keer in ’n halfuur laat Lana haarself toe om behoorlik asem te haal. 

“Dankie.”  Diona  trek  haar  dogter  se  bewustelose  liggaam stywer teen haar vas. 

Lana knik, verlig dat die prosedure verby is. En dat niemand gesien het hoe erg haar hand gebewe het nie. 

Die  minute  tik  stadig  verby.  In  die  grot  word  dit  ál  stiller,  ál kouer, ál donkerder. Nixie is die enigste een wat slaap. Haar ma se  been  dien  as  ’n  kussing,  en  elke  keer  dat  sy  klein pyngeluidjies  maak,  vertrek  Diona  se  gesig  asof  sy  die  een  is wat seerkry. 

Die ander vroue is almal uitgeput en oorweldig deur die dag se gebeure, maar ten spyte van hulle moegheid, kry niemand dit reg om aan die slaap te raak nie. Soos die vuur al flouer begin brand, spartel elkeen met haar rol in vandag se fiasko. 

Hoe het hulle hier beland? Wat het hulle tog besiel? En wat gaan hulle nou doen? 

Op ’n stadium laat ’n skarrelgeluid by die grot se bek Vivian na haar mes gryp. In die doodse stilte wat volg, staar almal stip na  die  ingang,  angsbevange.  Dan  brand  ’n  stomp  uit  en  dit word merkbaar donkerder. 

Niemand sê ’n woord nie. Hulle wag. 

Nog ’n skarrelgeluid. Harder dié keer. 

Die  ander  begin  stadig  agter  Vivian  inbeweeg,  totdat  dit amper lyk asof hulle agter haar wegkruip. Sy wys dreigend met die mes die donkerte in. 

Nog  ’n  stomp  gaan  dood.  Daar  is  nou  net  ’n  baie  klein vlammetjie oor. 

In  die  verte  klink  die  gelag  van  ’n  trop  hiënas  op.  Dis  ’n nagmerrie-agtige klank: wild en wreed en rou. 

Hulle kyk bekommerd na die bebloede stuk lap op die grond. 

Sou die hiënas dit kon ruik? Selfs op ’n groot afstand? 

Niemand  beweeg  nie,  versteen  deur  ’n  vrees  so  diep  dat hulle  skaars  kan  asemhaal.  Selfs  al  het  jy  jou  lewe  lank  in  ’n stad  gewoon,  herken  jy  onmiddellik  die  klank  van  ’n  roofdier as jy jou alleen in die wildernis bevind. 

Hulle  wag  in  spanning,  hulle  harte  dawerend,  hulle asemhaling vlak. 

Dis Vivian wat eerste begin lag. 

Hoe  kan  sy  nie?  Dis  situasie  is  so  absurd,  so  totaal surrealisties dat daar niks anders is wat sy kan doen nie. 

Wat op aarde máák sy hier? ’n Data-analis wat in haar lewe nog  niks  gewaag  het  behalwe  om  haar  hare  rooi  te  kleur  nie? 

Wie  sou  ooit  kon  dink  dat  vervelige,  vaal  ou  Vivian  haar  hiér sou bevind, omring deur bloed en vrees en pyn en wilde diere, 

sonder kos of water, in die middel van die wildste deel van die wildste land op aarde? 

En wat doen sy? 

Sy hou ’n mes vas en swaai dreigend daarmee die donkerte in! 

En wat doen die ander? 

Hulle kruip agter haar weg! 

Haar lag raak al wilder, al harder, al meer histeries. 

Die laaste vlam gaan dood. 

Adrie  is  volgende  om  te  begin  lag.  Dan  Lana.  Selfs  Diona maak  ’n  paar  hees  laggeluide.  Dis  ’n  aardige  klank,  amper  ’n weeklaag.  Maar  dis  ’n  wilde  klank  ook,  so  wild  soos  dié  van die hiënas daar buite. 

Miskien, dink Vivian, is dit hoe vroue in hulle diepste wese klink, as alles anders van hulle gestroop is. 

Of  miskien  is  dit  eerder  die  geluid  van  vroue  wat  só  ver verby  hulle  normale  grense  gedryf  is,  dat  hulle  vir  die  eerste keer begin vermoed dat daardie grense nooit regtig bestaan het nie. 

 In  die  eindelose  gange  van  ’n  hospitaal  hardloop  ’n  klein dogtertjie  huilend  op  en  af.  Sy  moet  haar  pappa  kry!  Sy  moet hom help! As sy net geweet het waar hy is! As sy net …

Lana  skrik  wakker,  nat  van  die  sweet.  Haar  lyf  is  seer  en  styf geslaap, en teen haar een heup steek ’n skerp klippie. Sy skuif, probeer ’n gemakliker lêplek vind. Teen dié tyd is die vuur se laaste  kole  lankal  dood  en  is  dit  yskoud  in  die  grot,  maar  die ander slaap almal vas. Ongelooflik hoe die liggaam aandring op wat dit nodig het. 



In die dowwe maanlig kan sy sien dat Nixie se kop steeds op haar ma se been rus. Haar lyf is roerloos. Heeltemal stil. 

Lana  leun  nader.  Staar  stip.  Dankie  tog.  Nixie  haal  asem. 

Sterk en egalig. 

Sy lê terug. Maak haar oë toe. 

Dankie tog. 


* * *

Die maanlig ’n verblindende wit streep op die stil water. 

Die pyn in sy sy soos ’n brandende pyl. 

Hy kan nie slaap nie. Kan nie wakker bly nie. 

Elke asemteug ’n marteling. 

As hy net kon beweeg, maar sy been …

O God. 

Die pyn elke oomblik meer verblindend. Vernietigend. 

As  hulle  hom  nie  vinnig  kry  nie,  gaan  hy  hier  vrek. 

Heeltemal alleen, met ’n hele lewe wat nog voor hom lê. 

Hulle moet hom kry. 

Iemand moet hom help. 

Pyn



Die derde dag

Lana grawe ’n gat in die modderige grond van die rivieroewer. 

Sy plaas die bebloede moue van Vivian se rash vest daarin en begin dit versigtig toegooi. 

“Wat maak jy?” 

Die  stem  laat  haar  wip  van  die  skrik.  Toe  sy  omdraai, glimlag Nixie ’n verskoning. 

“Jammer.” 

“Die  hiënas  ruik  die  bloed,”  verduidelik  Lana,  verlig  om  te sien hoeveel beter Nixie vanoggend lyk. Haar oë is helder, haar spraak duidelik, haar vel minder grys. 

Terwyl sy die bloederige materiaal begrawe, hou die jonger vrou haar met onverbloemde nuuskierigheid dop. “Jy’t my nog nie geantwoord nie?” 

Lana frons effens, nie seker waarvan sy praat nie. 

“Die moeilikste deel van dokter wees?” herinner Nixie haar aan hulle vorige gesprek. 

Dit is die oomblik waarop sy gewag het, besef Lana met ’n hol  kol  op  haar  maag.  Dis  die  ideale  kans  om  alles  teenoor Nixie  te  erken.  Dat  sy  die  dokter  aan  diens  was  toe  haar  pa gesterf het. Dat dit sy was wat hom nie kon red nie. Dat dit sy was  wat  hulle  gefaal  het,  en  toe  nie  eens  die  moed  gehad  het om die slegte nuus oor te dra nie. 

Sy  is  op  die  punt  om  haar  mond  oop  te  maak,  toe  Diona verskyn. “Hoe voel jy, Nix?” Agter haar kom Adrie en Vivian ook by die grot uit. 

Nixie  gee  Lana  ’n  lang,  nadenkende  kyk  voordat  sy antwoord:  “My  kop  is  nog  seer,  en  ek  is  ’n  bietjie  van  balans af, but I’ll make it.” 

Maar nie as hulle heeldag hier rondstaan nie. 

Dis vir Lana duidelik wat hulle moet doen. Op die oomblik is hulle vasgevang in ’n diep kloof en die kranse wat aan albei kante bo hulle uittoring, maak dit onmoontlik om verder te sien

as  die  rivier  se  volgende  draai.  Sy  kyk  op  na  ’n  visarend  wat stadig sy sirkels teen die blou lug gooi. 

“As  ons  hoër  klim,  gaan  ons  die  boot  en  Guy  makliker  kan sien.” 

Dit  maak  tog  net  sin,  so  sy  weet  regtig  nie  waarom  Adrie nou haar oë so rol nie. 

Na omtrent ’n halfuur se gesukkel kyk Lana sugtend op. Hulle kan tog nie meer so ver van die kruin af wees nie, maar al wat sy kan sien, is ’n muur van klip wat nog steeds bo haar uitrys. 

Onder  haar  sukkel  die  ander  om  by  te  hou,  veral  omdat  hulle Nixie moet help. ’n Oomblik weifel sy. Moes hulle iets anders probeer  het?  Miskien  verder  rivieraf  geloop  het  tot  by  ’n  plek waar  die  krans  nie  heeltemal  so  hoog  is  nie?  Het  sy  die  regte besluit geneem? Moes hulle eerder …

Sy stop haar gedagtes voordat dit verder uitkring. 

Daar  is  vandag  nie  tyd  vir  vrees  of  swakheid  nie;  sy  moet sterk  wees  namens  al  die  ander.  Hulle  vertrou  haar  nou,  soos mense  altyd  dokters  vertrou  wat  lewens  red.  Dis  haar verantwoordelikheid en sy is nie van plan om iemand teleur te stel nie. 

Sy byt op haar tande. Neem die volgende stap. 

Na  ’n  rukkie  hoor  sy  hoe  iemand  haar  begin  inhaal.  Toe  sy omkyk, is Adrie direk agter haar, rooi in die gesig en heeltemal uitasem. 

Lana lig ’n wenkbrou. “Dis nie ’n kompetisie nie.” 

“Ons  kan  die  prys  deel.”  Adrie  hyg  haar  woorde  uit,  maar verslap nie haar pas nie. 

“Jy weet ek deel nie.” 

Haar grappie lok nie eens ’n flou glimlag uit nie. Adrie klim vasberade voort, kennelik onwillig om haar langer die voortou

te laat neem. Lana skud haar kop en versnel ook stilletjies haar pas. Wat probeer die vrou in elk geval bewys? 

Dis  asof  Adrie  haar  gedagtes  gelees  het.  “Jy  dink  ons  is pateties,” kom dit beskuldigend van agter. 

“Ek het dit nooit gesê nie.” 

“Jy het nie nodig gehad om dit te sê nie.” 

Sy’s op die punt om te stry toe ’n stuk rots onder haar voet afbreek  en  die  diepte  in  tuimel.  Sy  voel  hoe  sy  gly,  gryp  na niks, die afgrond soos gapende kake onder haar. 

Dis Adrie se sterk hand wat haar val keer. Adrie se stewige greep  wat  haar  help  om  haar  balans  te  herwin.  Adrie  se blougroen oë wat haar spottend uitdaag. “Behalwe vir ’n kilo of twintig is ons nie so verskillend nie.” 

Haar stem is so skerp dat Lana vir die eerste keer wonder of dit  vir  Adrie  hier  gaan  om  meer  as  blote  kinderagtige wedywering.  Kan  dit  wees  dat  sy  minder  selfversekerd  is  as wat  sy  voorkom,  en  op  ’n  manier  bedreig  voel  deur  haar leierskap? 

Lana kyk na die ander vrou se sterk lyf, haar regop houding, haar helder oë en haar breë glimlag. Nee wat, besluit sy dan. Sy moes haar verbeel het. Adrie was nog nooit deur iets of iemand geïntimideer nie – daarvan is sy doodseker. 

“Is  alles  oukei  hier?”  Diona  het  hulle  eindelik  ingehaal. 

Vivian en Nixie staan hygend agter haar. 

Adrie gee Lana ’n laaste sardoniese kyk voordat sy na Diona toe draai. “Geniet net die view.” 

Saam  staar  hulle  na  die  ongelooflike  uitsig.  Die  grootsheid daarvan:  rots  en  rivier  en  krans  en  leegte.  Blou,  blou  lug  wat uitstrek na alle kante toe. Die natuur in al sy ongerepte glorie. 

Maar  Lana  is  nie  hier  om  na  mooi  prentjies  te  kyk  nie.  Sy draai om en klim verder. 

Dis  eers  toe  hulle  bo  kom  dat  hulle  regtig  die  erns  van  die situasie besef. 

Toe  daar  geen  berg  meer  oor  is  om  te  klim  nie,  help  hulle Nixie  oor  die  laaste  randjie  en  sak  dan  uitgeput  neer. 

Natgesweet  en  bewerig  en  heeltemal  uitasem  kyk  hulle  stadig om hulle heen, eers hoopvol en dan, stadigaan, verslae. 

Daar’s niks nie. 

So ver as wat die oog kan sien, is daar amper niks behalwe harde  rots  en  warm  sand  nie.  ’n  Handjievol  verdroogte doringbome hier en daar gespikkel. ’n Paar bossies en geharde grasplante. Die rivier doer onder aan die ander kant. En dis dit. 

Vivian stuur haar hydration pack in die rondte en almal neem

’n slukkie. Die oomblik toe Lana haar beurt gehad het, staan sy wankelrig op en klim teen ’n klein hoogtetjie uit. 

“Niks.” 

Vivian  probeer  nog  ’n  slukkie  water  neem,  maar  die hydration pack is leeg. Sy druk dit in elk geval teen haar mond uit. Probeer elke laaste druppel uitkry. 

“Ek sien niks nie.” 

Die  wanhoop  in  Lana  se  stem  is  genoeg  om  almal  weer  op hulle voete te kry. Vivian dwing haar moeë lyf om op te staan, skreef  haar  oë  teen  die  brandende  son  en  deursoek  elke  meter van  die  omgewing  wat  so  eindeloos  voor  haar  uitstrek,  maar daar is geen teken van Guy of die boot nie. 

Net kilometers en kilometers niks. 

Lana  loop  ’n  entjie  van  hulle  af  weg.  Eers  hoop  Vivian  dis omdat sy iets raakgesien het, maar dan skree Lana kliphard die niks in. “Aaaaaa!” 

Die  klank  van  Lana  se  woedende  frustrasie  laat  Vivian  se angsvlakke die hoogte in skiet. O flip. As Lana eers haar lappie begin verloor, is hulle regtig in die moeilikheid. 

“Wat doen ons nou? Wat doen ons as ons hom nie kry nie?” 

Niemand antwoord haar nie. 

“Ons  het  niks  om  te  drink  nie.”  Adrie  begin  hardop  met haarself  praat.  “Niks  om  te  eet  nie.  En  Guy  is  tien  teen  een dood.” 

“Kalmeer,” sê Diona. “Ons weet dit nie.” 

“Niemand  verwag  ons  vir  nog  twee  dae  nie.”  Vivian  is  nou heeltemal  oorweldig.  “Teen  dan  is  dit  te  laat.  Wie  gaan  ons help?” 

Nixie  het  nog  heeltyd  stil  na  die  ander  geluister,  so  toe  sy ontplof,  skrik  Vivian  haar  amper  dood.  “Ons  moet  onssélf help!”  bars  sy  uit.  “Hierdie  is  mos  ’n  selfhelpgroep,”  voeg  sy smalend by toe almal geskok na haar staar. 

“Nix,” waarsku Diona sag. 

“Wat stel jy voor doen ons dan?” vra Adrie. 

“Ek  weet  nie.”  Nixie  gooi  haar  hande  in  die  lug.  “As  julle wil  gaan  lê  en  opgee,  is  julle  meer  as  welkom.”  Haar uitdagende kyk sluit die hele groep in. “Julle wou ’n avontuur gehad het, nou’t julle gekry waarvoor julle betaal het.” 

Meer  as  waarvoor  hulle  betaal  het.  Baie  meer.  En  wat  de joos is hulle veronderstel om nou te doen? 

“Ons stap.” 

Lana  lê  haar  plan  in  twee  eenvoudige  woorde  uit,  so selfversekerd soos ’n oorlogsgeneraal. 

“Wat?” vra Adrie. 

“Noord. Guy het gesê daar’s boere in die noorde.” 

Vivian staar Lana oopmond aan. Sy kan tog nie ernstig wees nie? 

“Ja.” Diona frons. “Maar hoe ver noord?” Dit kan honderde kilometers wees! 

“Sonder kos of water?” Adrie klink net so skepties as wat sy lyk. 

“Hoe weet ons waar is noord?” vra Diona. 

Dit  wil-wil  lyk  of  Lana  se  selfversekerdheid  gaan  wankel, maar  dan  besef  Vivian  dat  sy  weet  hoe  om  daardie  vraag  te beantwoord. 

“YouTube.” 

Die ander draai na haar, so verward dat mens sou sweer sy’t skielik  Grieks  begin  praat.  Maar  jissie,  sy’t  darem  ook  nie verniet soveel tyd op internet-oorlewingskursusse spandeer nie. 

Oor die volgende uur wys sy hulle stap vir stap hoe jy in die wildernis  rigting  kan  bepaal  met  behulp  van  niks  meer  as  die son, sand, ’n paar stokkies en skaduwees nie. 

Dis  eintlik  nogal  eenvoudig.  Al  wat  jy  moet  doen,  is  om  ’n langerige, dun stokkie in die sand te druk sodat hy ’n skaduwee kan  gooi.  Dan  plaas  jy  ’n  kleiner  stokkie  aan  die  punt  van daardie skaduwee en wag vyftien minute. Teen daardie tyd sal die  son  al  geskuif  het,  en  die  lang  skaduwee  op  ’n  ander  plek val.  Sit  nou  weer  ’n  klein  stokkie  aan  die  punt  van  daardie skaduwee  en  wag  ’n  verdere  vyftien  minute.  So  hou  jy  aan totdat  jy  vier  stokkies  in  die  grond  het,  en  dan  trek  jy  ’n  lyn tussen hulle. 

“Dis  dan  oos,  dis  wes.  Dit  beteken  …”  Sy  beduie  in  ’n rigting. “Dit is noord.” 

Al weer daai kyk van die ander. Asof sy Grieks praat. Maar sy weet sy’s reg, of hulle haar nou wil glo of nie. 

Dis ’n mal plan, natuurlik. Absoluut waansinnig. Lana is egter so  seker  van  haar  saak,  en  Vivian  se  YouTube-truuk  met  die stokkies  so  onverwags  indrukwekkend,  dat  Adrie  haar  laat ompraat. 

Vet weet, sy sien buitendien nie kans om verder oor daardie gladde rotse langs die rivier voort te sukkel nie. Na gister weet sy presies hoe gevaarlik dit kan wees, en om eerlik te wees wil

sy  eintlik  net  van  daardie  donnerse  rivier  af  wegkom.  Hoe verder hoe beter. 

Hulle  los  die  reddingsbaadjies  net  daar  in  die  sand.  Dis  te warm en swaar om saam te dra. Die helms ook. Twee van die spane  word  ook  agtergelaat,  maar  Adrie  neem  die  derde  een saam as ’n wandelstok. Dis ook al wat hulle saamneem, buiten die klere aan hulle lywe. 

Hulle het nie kos nie. Nie water nie. Niks om onder te skuil nie. 

Toe  hulle  koers  kry,  is  Adrie  nie  meer  so  oortuig  dat  dit  ’n vreeslik  blink  plan  is  nie.  Maar  aangesien  daar  geen  ander voorstelle op die tafel is nie, begin sy maar stap. 

Dis absolute hel. 

Bo  hulle  koppe  bak  die  son  vuurwarm  en  genadeloos,  en binne die eerste halfuur is almal papnat gesweet en ongemaklik warm  en  smagtend  dors.  Dit  lyk  ook  nie  asof  dinge  gou  gaan verbeter nie. So ver as wat die oog kan sien, is daar geen koelte of  skadu  nie.  Ook  nie  water,  groenigheid  of  enige  teken  van lafenis nie. Net sand en bossies en rotse en vlieë. 

Hulle  loop  in  stilte  ál  verder  die  wildernis  in,  met  elke  tree meer  onseker  of  hulle  die  regte  ding  doen.  Vir  kilometers aaneen  is  daar  amper  niks  wat  lewe  nie  –  buiten  ’n  paar verskrompelde bossies, uitgedroogde grasplante en ’n verdorde boom  hier  en  daar,  kon  hulle  netsowel  op  die  oppervlak  van Mars gewees het. Dis ’n landskap sonder enige toegewings: ’n plek wat van alle sagtheid en skuilte gestroop is totdat net die oopte  en  die  leegte  en  ’n  oorweldigende,  skrikwekkende skoonheid oorgebly het. 

Dis ’n plek waar net die sterkstes oorleef. 

En die vlieë. 

Die minute gaan stadig verby. Die ure nog stadiger. En met elke tree word die landskap meer genadeloos: bar en droog en totaal  ongenaakbaar.  Na  ’n  ruk  sien  jy  nie  meer  die nimmereindige ruimte om jou raak nie. Die oordaad, die stilte en die geweld daarvan raak eenvoudig te veel. 

Jy laat sak jou kop. Kyk vlak na die klipperige grond. 

Jy  sien  hoe  die  stof  met  elke  voetstap  plof.  Hoe  die  sweet vuil  patrone  by  jou  bene  af  maak,  nie  so  verskillend  van  die lyne en patrone wat op die sand voor jou lê nie. Jy vermy die riwwe  en  slote,  trap  versigtig.  Jy  voel  hoe  jou  voete  en kuitspiere stadig moeër raak. Hoe jou rug begin pyn. Jou hande begin swel. 

Jy voel hoe die son ál warmer word soos hy hoër in die lug in  klim,  totdat  dit  is  asof  selfs  die  bossies  en  klippe  op  die grond begin gloei. Jou nek gloei ook. Jou gesig. Jou skouers. 

Na ’n ruk is dit asof die dorheid en die hitte in jou lyf kom lê, totdat jy self begin bak soos ’n oond. Jy kan nie meer sluk nie, jou spoeg is te dik en jou mond te stowwerig. 

Jou oë brand. Alles brand. 

Die skril geraas van die sonbesies oorverdowend in jou ore. 

Jy sit een voet voor die ander. 

Jy hou aan loop, want jy weet nie wat anders om te doen nie. 

Aanhou en uithou. 

Ure lank sê niemand ’n woord nie. Dan klink Vivian se stem op. 

“Navorsing  sê  die  vier  mees  algemene  oorsake  van  sterftes in die wildernis is, een, verdrink. Twee is val. Drie is bere.” ’n Kort  pouse.  “Ons  hoef  ons  darem  nie  daaroor  te  bekommer nie.” 

Voor sy by die vierde oorsaak kan uitkom, sak Nixie op haar knieë  neer.  Maar  daar  is  nie  tyd  vir  rus  nie:  As  jy  in  hierdie hitte  eers  gaan  lê,  kom  jy  nooit  weer  op  nie.  Diona  en  Lana

help  haar  terug  op  haar  voete,  en  met  behulp  van  Adrie  se spaan sukkel sy moeisaam verder. 

Sand en bossies en klip. 

Hittegolwe wat uit die stof opslaan. 

Aanhou en uithou. 

Soms lyk dit asof daar iets in die dynserige verte mag wees. 

Die  buitelyne  van  ’n  plaashuis,  miskien.  ’n  Skuur.  ’n  Bakkie. 

Maar dis blote illusies opgetoor deur hulle moeë breine en hulle moeë oë. Sinsbedrog en lugspieëlings. 

Een voet voor die ander. 

Die sonbesies ’n skril suising in jou kop. 

Sweet wat in jou oë brand. 

’n  Dier  se  geraamte  half  begrawe  in  die  sand.  Die  wit, verdorde bene die enigste teken dat hier ooit lewe was. 

Gebarste lippe. 

Die son soos ’n vuur in die lug net bo jou. 

Skaafplekke en blase. 

Aanhou. 

Toe  die  son  uiteindelik  begin  ondergaan,  kyk  Vivian  vir  ’n oomblik terug. 

“Stop!” 

Die ontsteltenis in haar stem laat hulle almal omdraai om te sien waarna sy beduie. Agter hulle lê die voetspore in ’n lang, skewe draai. 

Dis duidelik dat hulle lankal van koers af is. 

Toe niemand meer verder kan gaan nie, besluit hulle om langs

’n  groterige  rots  te  stop  vir  die  nag.  Dit  bied  nie  veel  skuiling nie,  maar  in  die  wrede  leegte  is  dit  seker  beter  as  niks  nie. 

Hulle  is  ook  dankbaar  vir  die  bietjie  skadu  wat  dit  bied:  Teen hulle  oorsensitiewe,  gaar  gebrande  velle  voel  selfs  die  flou

laatmiddagson ondraaglik warm. 

Daar is nie juis iets om mee kamp op te slaan nie, maar hulle het gisteraand die mag van ’n vuur ontdek en almal begin saam na hout soek. 

Niemand praat nie. Daar is buitendien niks om te sê nie. 

As Guy regtig iewers wag op hulle hulp, het hulle pas nog ’n dag gemors. En as hy nie op hulle wag nie …

Wel. 

Daar is niks om te sê nie. 

Lana  is  besig  om  stokkies  bymekaar  te  maak,  toe  Vivian meteens  langs  haar  dubbeld  vou.  Sy  slaan  haar  arms  om  haar maag, haar gesig vertrek van die pyn. 

“Wat is fout?” 

“Ek dink dis al die spanning.” 

Lana frons, onbegrypend. 

“Ek  het  nog  nie  …”  sy  vermy  Lana  se  oë.  “Kamer  verlaat vandat ek by die huis weg is nie.” 

O. So dis wat aangaan. 

Met  ’n  mengsel  van  saaklike  advies  en  subtiele aanmoediging  kry  Lana  haar  oplaas  so  ver  om  agter  ’n  rots  te hurk. 

“Ek kan gaan as jy wil?” Sy staan ’n paar treë weg met haar rug na Vivian gedraai. 

“Nee. Gee kans.” 

Lana wag ongeduldig, nie seker wat sy nou eintlik hier maak nie. Daar is net iets aan Vivian wat maak dat sy nie vir haar kan nee –

“Lana.” 

Vivian  se  hees  fluisterstem  is  so  vol  paniek  dat  Lana onmiddellik omswaai. 

“Lana, help my …” 

“O kak!” 

“Ek weet.” 

Tussen  hulle  rys  ’n  kort,  dik  slang  die  lug  in  op.  Sy driehoekige kop is dreigend gelig en sy koue kraaloë staar hulle stip  aan  terwyl  sy  lyf  lui  sirkelbewegings  uitvoer.  Toe  hy  sy bek  oopmaak  en  aggressief  begin  sis,  kan  Lana  duidelik  die chevron-patrone op sy glimmende skubbe uitmaak. 

Pofadder. 

Dis  net  ’n  leeftyd  se  selfbeheersing  wat  keer  dat  Lana histeries aan die gil gaan. Sy dwing haarself om doodstil te bly staan. Hou heeltemal op asemhaal. Sy’t iewers gelees dat mens geen  vinnige  bewegings  moet  maak  as  jy  naby  ’n  slang  kom nie. 

Of was dit ’n leeu? 

Moet sy doodstil hier bly staan of laat spaander? 

“Wat  sê  jou  navorsing  van  so  ’n  situasie?”  vra  sy,  so versigtig dat haar lippe skaars beweeg. 

Vivian se gesig is wasbleek. “Hy’s banger vir jou as –” 

’n Roeispaan kom met ’n slag op die slang neer. Só hard dat die skerp kant van die spaan sy kop morsaf sny. 

In  die  lang,  onwerklike  oomblik  wat  volg,  staar  Lana  en Vivian  verstom  na  Adrie  wat  uit  die  niet  verskyn  het.  Sy  bly staan met die spaan in haar hand, haar oë wild in haar kop en haar gesig vertrek in ’n moorddadige grynslag. 

Mens dink nooit dat jy ’n pofadder sal eet nie, dink Vivian. Ten minste  nie  totdat  jy  een  aand  half  dood  van  die  honger  in  ’n flippen woestyn om ’n vuur sit en kyk hoe lekker daardie slang op die spit begin lyk nie. 

Adrie  braai  die  slang  stadig  oor  die  kole.  Sy  het  vroeër  die

vel  met  Vivian  se  mes  afgeslag  en  die  lyf  netjies  om  ’n  stok gedraai,  en  nou  maak  sy  die  vleis  gaar  met  al  die  selfvertroue van ’n  Kom ons braai-wenner. 

Jinne, dink Vivian. Dis nou ’n kok daai. En om te dink dat sy self gewoonlik nie eens heeltemal seker is hoe om ’n Slimmer’s Choice-gereg van Woolies warm te kry nie. 

Toe Adrie die gebraaide slang van die vuur af haal, sny elke vrou  vir  haar  ’n  stukkie  vleis  af.  Maar  toe  hulle  eers  die slangvleis in hulle hande het, lyk dit asof selfs Adrie nie meer die moed het om die eerste hap te vat nie. 

Vivian kyk na die stukkie slang in haar hand. Haar navorsing het haar geleer dat ’n pofadder se gifkliere net agter sy kop sit en die res van sy lyf geen gif bevat nie, so dit behoort heeltemal veilig te wees om die ding te eet. Sy weet ook dat hulle almal na ’n dag soos vandag enige vorm van proteïen broodnodig het. 

As sy haarself nou net so ver kan kry om die aaklige ding te sluk. 

“Mash en gravy met oondtjoppies.” Vivian maak haar oë toe en probeer haarself oortuig dat dit nie slangvleis is wat sy nou gaan  eet  nie.  Positiewe  visualisasie,  het  sy  gelees,  is  ’n  baie effektiewe  tegniek  wanneer  jy  goed  soos  sprinkane  of  wurms moet eet om te oorleef. 

Sy vat langtand ’n piepklein happie. 

Toe  sy  nie  onmiddellik  dood  omkap  nie,  volg  Diona versigtig haar voorbeeld. “Dad’s chicken tikka masala.” 

Nixie is volgende om dit te waag. “Pixie pancakes with extra syrup.” 

“Custard en jelly. Die hospitaal se custard en jelly.” Lana lyk asof sy nie kan glo wat sy besig is om te doen nie. 

“Red  velvet  cake.”  Adrie  sug.  “Vir  my  sal  dit  altyd  red velvet cake wees.” Sy haal diep asem. Vat ’n hap. 

Vir  ’n  rukkie  kou  almal  in  stilte.  Dan  glimlag  Adrie  skeef. 

“Proe soos hoender … maar tog nie.” 

Dis die eerste keer ooit dat hulle almal saam lag. 

Dit raak vinnig koel. 

Eers  is  hulle  verlig:  Die  koue  naglug  is  ’n  welkome  lafenis vir  hulle  seer,  verskroeide  velle.  Maar  dan  begin  hulle  een  vir een  te  bibber,  tot  hulle  tande  lateraan  klap.  Hulle  skuif  nader aan die vuur. Nader aan mekaar. 

Weg  van  die  rivier  se  geruis  is  die  nagstilte  oorweldigend. 

Dis so stil dat jy elke stomp in die vuur kan hoor knetter, elke liewe  vonk  kan  hoor  spat.  Hulle  sit  sonder  om  te  praat.  Soms laat een van hulle haar blik hoog verby die vuur gly, maar die uitspansel is so nimmereindigend dat dit jou eintlik bang maak. 

’n  Sterrenag  so  helder  soos  ’n  droom.  Die  ganse  heelal  aan die  brand  met  die  maan  se  koue  vuur,  die  melkweg  soos  ’n witgesmeerde vlek teen die nag se swart fluweel. 

Dit  neem  nie  lank  voordat  hulle  een  vir  een  aan  die  slaap raak  nie.  Ware  uitputting  sal  doen  wat  selfs  die  beste  slaappil nie kan regkry nie. 

Dis net Lana wat aanhou om teen die slaap te veg. 

Sy kan nie slaap nie. Maak nie saak hoe moeg sy is nie. 

Haar  drome  put  haar  gewoonlik  meer  uit  as  selfs  die  mees slapelose nag, en na ’n dag soos vandag sien sy net nie kans om weer …

 In die eindelose gange van ’n hospitaal hardloop ’n dogtertjie desperaat op en af. Sy moet haar pappa kry voor dit te laat is! 

 Sy moet hom kry! 

 Die swaaideure van die noodteater doem onverbiddelik voor haar op. 

 Hy’s daar! Aan die ander kant! 

 Maar  in  haar  binneste  is  daar  geen  hoop  nie.  Net  ’n onheilspellende sekerheid dat iets verskrikliks in daardie kamer op haar wag. 

 Sy stoot die deure met al haar mag oop. Steek dan vas. Haar pa  lê  bleek  en  stil  op  die  operasietafel.  Langs  hom  staan  ’n dokter  met  oë  soos  gate  in  sy  gesig,  en  op  die  masjien  langs hulle  trek  die  monitor  ’n  lang  plat  streep  terwyl  die oorverdowende beeeeeeeeeeep …

“Lana?” 

Lana  skrik  in  ’n  koue  sweet  wakker,  haar  liggaam  verlam deur die ou vrees. 

Adrie  leun  besorgd  oor  haar.  “Is  jy  oukei?”  fluister  sy saggies, versigtig om nie die ander wakker te maak nie. 

Lana knik. Vermy Adrie se blik. Forseer haarself om egalig asem te haal. 

In en uit. 

In en uit. 

Toe die ergste spanning haar lyf verlaat het, kyk sy op na die sterrenag, vasbeslote om nie ’n woord te sê nie. Sy hoef niks te verduidelik nie, maak nie saak hóé die ander vrou aanhou nie. 

Maar  Adrie  is  doodstil,  haar  teenwoordigheid  vir  ’n verandering niks behalwe kalm en gerusstellend nie. 

Dis die stilte wat Lana uiteindelik so ver kry om te praat. 

“Ek kan deel tot daar niks van my oor is nie.” Haar stem is gelate eerder as bedroef. “En nog steeds gaan niemand my kan help nie.” 

Adrie  probeer  haar  nie  anders  oortuig  nie.  Dis  ’n  nag  vir stilte dié. 

Maar  vir  die  eerste  keer  vandat  sy  haar  ontmoet  het,  lees



Lana iets soos deernis in Adrie se blik. 



Die vierde dag

Oggend

Toe Lana wakker word, sit Nixie ’n paar treë van haar af. 

Sy  glimlag  droogweg.  “Lyk  my  kamp  bring  mense  regtig nader aan mekaar.” 

Lana  kyk  om  haar  rond,  en  besef  met  ’n  geamuseerde  tipe skok dat die nag se koue haar gedryf het om styf tussen Adrie en Vivian lepel te lê. 

“Waar’s  jou  ma?”  vra  sy  terwyl  sy  selfbewus  begin  om haarself  van  die  ander  twee  los  te  wriemel.  Nixie  se  stem  het hulle ook wakker gemaak en hulle begin slaperig oë uitvee en stywe spiere strek. 

Selfs  douvoordag  bak  die  son  al  fel  neer,  en  in  die  helder oggendlig  kan  Lana  nie  anders  as  om  te  merk  hoe  sleg  hulle almal  lyk  nie.  Behalwe  vir  hulle  klere,  wat  teen  hierdie  tyd  al vieslik smerig, stink en gekreukel is, het almal gekraakte lippe, verbrande velle, deurmekaar hare en vuil gesigte. As iemand só by  die  hospitaal  opdaag,  skryf  sy  gewoonlik  onmiddellik  ’n sielkundige evaluasie voor. 

Nixie beduie na ’n nabygeleë koppie waarvandaan Diona die wêreld  om  hulle  staan  en  betrag.  Daar  is  iets  aan  haar liggaamshouding  –  ’n  hang  van  haar  skouers,  ’n  sekere verslaentheid  –  wat  dit  duidelik  maak  waarom  Nixie  haar  nie ook soontoe gehaas het toe sy wakker word nie. 

Maar nou ja. Hulle kan ook nie net hier bly sit nie. 

Toe  hulle  by  Diona  uitkom,  is  die  nuus  selfs  slegter  as  wat Lana gevrees het. 

Daar’s nog. 

Nog  berge  om  geklim  te  word.  Baie  daarvan.  Eindelose hoeveelhede. Daar’s ook nog sand en bossies en klip. 

Niks anders nie. 

Die teleurstelling is amper te veel om te hanteer. 

“Dis my skuld.” Lana bal haar vuiste in magtelose frustrasie, die  selfverwyt  brandend  in  haar  bors.  “Ek  het  gesê  ons  moet opklim. Ek het gesê ons moet stap.” 

“Shit  happens.”  Diona  vang  vinnig  Lana  se  oog.  Maar  haar stemtoon is verslae eerder as verwytend. “So wat nou?” 

Niemand antwoord nie. 

Toe die stilte begin uitrek, is dit Lana wat moet sê wat almal dink.  “Ons  moet  terug.  Water  toe.”  Daar’s  nie  regtig  ’n  ander keuse nie. 

En  almal  besef  dit  seker,  want  hulle  draai  om  sonder  om  te stry en begin sleepvoet soek na hulle spore van gister. 

Dis  ’n  bitter,  uitmergelende  tog  oor  ’n  harde  land  sonder genade. 

Hulle  stap  koponderstebo  met  die  verbetenheid  van  mense wat weet dat hulle om oorlewing veg. Een voet voor die ander. 

Moenie opkyk nie. Moenie dink nie. Moenie voel nie. 

Nuwe  voetspore  op  die  oues.  Aanhou  en  uithou.  Oor  die klipperige  grond,  verbrand  deur  die  son  en  verlore  in  die nimmereindige kaal ruimte. 

Dis vreemd, maar na ’n ruk is daar amper ’n tipe vrede in so

’n  tog.  As  jou  brein  eers  ophou  veg  teen  die  swaarkry,  as  jy aanvaar dat hierdie tyd van marteling eenvoudig sal aanhou tot dit  ophou,  is  dit  asof  die  ontberinge  wat  jy  moet  verduur  ál minder saak maak. 

Die reis deur die woestyn word ’n reis in jouself in. Soos jy aanstap,  verder  en  verder  verby  die  punt  waar  jy  eens  sou

neerslaan, verbaas dit jou nie meer dat die son soveel hitte uit die  grond  kan  opslaan  nie.  Jy  is  lank  nie  meer  verras  oor  die dorheid  van  die  veld  of  die  totale  gebrek  aan  lafenis  nie.  Die wreedheid van die landskap raak jou ook nie meer nie. 

Al wat jou verbaas, is jou vermoë om aan te hou. Om verder te stap. Een voet voor die ander te bly sit. Jy raak bewus van ’n onvernietigbare  kern  diep  binne  jou.  ’n  Kern  wat  sterker  is  as die son se skrikwekkende hitte. Taaier as die sweet wat in jou nek prik. Suiwerder as die uitgebleikte landskap om jou. 

Dis die ontdekking van ’n onblusbare begeerte om te bly leef wat jou regtig skok. Wat jy alles sal doen om te lewe. 

Hoe ver jy sal gaan. 

“Wat was vier?” 

Toe  Diona  se  stem  uit  die  bloute  opklink,  is  dit  vir  Vivian disoriënterend.  Dis  die  eerste  keer  dat  iemand  iets  sê  vandat hulle begin loop het. 

“Wat?” 

“Jy’t nooit nommer vier genoem nie.” 

O  ja.  Die  mees  algemene  oorsake  van  sterftes  in  die wildernis. 

“Dehidrasie.”  Vivian  se  mond  is  so  droog  dat  sy  amper  nie kan  praat  nie.  Sy  sluk  hard,  maar  haar  spoeg  voel  taai  en gommerig. “Dit begin met hittekrampe.” 

“Dis omdat jy al die sodium in jou lyf uitsweet,” verduidelik Lana. 

Haar woorde is skaars koud toe Diona na asem snak en haar kuit gryp, amper asof sy wil demonstreer wat ’n hittekramp nou eintlik is. 

“Dit  tas  jou  sig  aan,  want  die  bloedtoevoer  na  jou  brein verswak.” 

Die oomblik toe Vivian die woorde sê, voel sy hoe dinge om haar vervaag. Sy vee die sweet uit haar oë en probeer om op die vae voetspore voor haar te fokus, maar dis asof die bossies en die klippe en die stof saamsmelt tot ’n geelbruin dryfsand wat haar met elke tree dieper in die grond in wil aftrek. 

“Jou metabolisme werk vyftig persent vinniger as in normale temperature.” 

Langs  haar  strompel  Nixie  skielik.  Sy  probeer  haar  balans vind,  gooi  dan  ’n  stroompie  gal  op  die  droë  sand  op.  Dit herinner Vivian aan nog ’n gevaar. 

“Jy gooi op. Hallusinasies. Jou lyf kook letterlik van binne af oor.” 

“Shut up, Vivian.” Adrie klink meer moeg as kwaad. 

Vivian  neem  dit  nie  persoonlik  op  nie.  Meestal  omdat  sy  te hard konsentreer op die figuur van ’n man in die verte. Die man lyk net soos Guy: sterk en gesond en reguit op pad na hulle toe. 

Sy tuur vir ’n lang ruk voordat sy haar kop skud. 

Nee. Só maklik sal dit nie wees nie. 

Sy maak haar oë toe, en toe sy weer kyk, is daar geen teken van  Guy  nie.  Voor  haar  lê  net  bossies  en  stof  en  klip  en  ’n bleekblou horison waarin sy geen hoop meer sien nie. 

Toe  hulle  uiteindelik  weer  by  die  reddingsbaadjies,  helms  en spane kom wat hulle gister sommer so in ’n hoop op die grond gelos  het,  is  niemand  juis  oorstelp  van  vreugde  nie.  Nou  is hulle presies waar hulle begin het, dink Diona. Net baie moeër en baie dorser en baie meer moedeloos. 

Hulle  kanse  om  Guy  lewendig  te  vind,  is  ook  baie  skraler, maar Diona laat haarself nie toe om nou daaraan te dink nie. As sy net vir ’n óómblik dink dat hy dalk …

Nee. 

Sy  kan  eenvoudig  nie.  As  sy  daaraan  dink,  gaan  sy  mal word, en dit gaan niemand help nie. 

Hulle  strompel  voort  tot  by  die  rand  van  die  krans,  kyk smagtend af na die water doer onder. 

“My sak!” 

Adrie gil so opgewonde dat Diona stop om te kyk waarna sy beduie. Dit neem ’n rukkie voordat sy dit kan uitmaak, maar ja

–  daar  is  definitief  iets.  Daardie  onaardse  geel  neonkleur  kom nie in die natuur voor nie. 

Dis wel Adrie se sak, vasgevang tussen rotse langs die rivier. 

Dis  ongelooflik  wat  ’n  bietjie  hoop  kan  doen,  dink  Diona terwyl  hulle  almal  van  êrens  die  krag  kry  om  gly-gly  by  die krans af te klouter. Adrie is eerste onder en hardloop dadelik na haar sak toe. Diona en die res val langs die rivier neer en begin naarstiglik  die  water  met  hulle  hande  opskep,  sluk  dit  in  hulle kele af, vee dit oor hulle vuil, warm gesigte. 

Genade! 

Die wonder van water. Die weelde daarvan. 

Die  plesier  is  ekstaties,  die  koel  verligting  soos  niks  wat Diona al ooit beleef het nie. Toe sy genoeg gedrink het, sit sy tevrede  terug.  Dan  glimlag  sy  wrang.  “Liewers  diarree  as dehidrasie.”  Vader  weet,  in  hierdie  lewe  gaan  alles  oor prioriteite. 

Vir ’n wonderlike minuut of wat sit sy net so. 

“Ek sien nie die boot nie.” Vivian se mismoedige stem bring haar terug aarde toe. “Ook nie vir Guy nie.” 

“Hulle moes nog verder afgespoel het,” probeer Lana troos, maar Diona kan sien dat selfs sy begin twyfel. 

O Here. Asseblief, laat Guy veilig wees. Asseblief. 

’n  Entjie  weg  het  Adrie  haar  sak  gevind.  Sy  maak  dit  met

bewende  hande  oop  en  glimlag  breed.  Vyf  dieetstafies  en  een lemoen. 

’n Fees! 

Voor hulle begin eet, vind hulle eers ’n skaduryke rusplek op

’n  rots  wat  oor  die  rivier  uitkyk.  Daar  is  amper  iets seremonieels  aan  die  plegtige  manier  waarop  Adrie  die dieetstafies  uitdeel,  die  versigtige  manier  waarop  elkeen  die omhulsel  aftrek.  Hulle  neem  die  eerste  happie  soos fynproewers  by  ’n  Michelin-ster-restaurant.  Kou  stadig  en dankbaar. Sluk gulsig maar versigtig. 

Dan  bekyk  Nixie  die  stafie  agterdogtig.  Diona  trek  ’n  suur gesig. Lana frons. 

“Ek dink ek verkies slang,” sê Vivian, heel ernstig. 

Adrie is al so gewoond aan die smaak dat sy stilletjies haar oë rol vir die ander se fiemies. Sy haal die botteltjie dieetpille uit haar sak en skud een in haar palm uit. 

“Hulle sê dit gee jou energie,” verduidelik sy in antwoord op Lana se vraende kyk. 

Lana neem die botteltjie by haar en bestudeer die inhoudslys. 

“Ja,”  sê  sy  skerp,  “want  dit  jaag  jou  hartklop  op,  wat  jou bloeddruk verhoog, wat beteken jy kan ’n hartaanval kry.” Dan versag haar stem. “Adrie, die produkte in hierdie pil veroorsaak mood  swings,  depressie,  irritasie  en  angs,  en  jou  hare  kan uitval.” 

Adrie sug. “Dit verduidelik baie.” 

Sy sit die pil terug. Skuif die botteltjie eenkant toe. 

Terwyl  sy  aan  haar  dieetstafie  kou,  dink  Adrie  oor  Lana  se woorde.  Die  moordende  tog  deur  die  woestyn  het  haar  diep bewus  gemaak  van  die  menslike  liggaam  se  broosheid,  en skielik  kan  sy  duidelik  insien  hoe  waansinnig  dit  is  om allerhande vreemde middels in jou lyf te pomp net om beter te lyk in die nuutste modes. 

Die  insig  is  so  helder  dat  sy  skoon  verbouereerd  voel.  Asof

’n lens voor haar oë ingeskuif het wat alles anders laat lyk. 

Sy  het  gewéét  die  pille  is  nie  goed  vir  haar  nie.  Lank  voor Lana  se  waarskuwing  kon  sy  voel  dat  die  goed  haar  sleg affekteer. En tog het sy aangehou. 

Waarom? Watter tipe mens doen dit aan haarself? 

Toe sy klaar is met haar dieetstafie, neem sy die lemoen en begin dit versigtig afskil. Dis vreemd, maar noudat sy daaraan dink,  het  sy  die  afgelope  paar  dae  stadigaan  begin  om  op  ’n ander  manier  na  haar  lyf  te  kyk.  Met  elke  nuwe  ontbering  het sy meer bewus daarvan geraak dat haar liggaam soveel meer is as  bloot  ’n  vleeslike  tronk  waarin  sy  hulpeloos  gekluister  is. 

Met  elke  tree  wat  sy  gegee  het,  met  elke  haal  wat  sy  geswem het, met elke krans wat sy moes uitklim en met elke slangkop wat  sy  vermorsel  het,  het  sy  meer  en  meer  besef  dat  hierdie gehate  lyf  van  haar  eintlik  ’n  kragtige  masjien  is:  ’n  sterk  en gesonde  hawe  vir  haar  siel  wat  haar  al  agt-en-dertig  jaar  lank getrou dien. 

Dis waar, dink sy toe sy vir elkeen ’n skyfie lemoen aangee

– sy was nog nooit ’n fyngeboude feetjie nie, en sy sal dit ook nooit  wees  nie.  Maar  is  dit  regtig  genoeg  rede  om  haar  te weerhou  van  alles  wat  sy  geniet?  Om  haarself  te  straf  en  te pynig in ’n vooraf gedoemde poging om net so maer te lyk soos haar ou skoolvriende op Instagram en Facebook? Wie besluit in elk geval hoe vet is te vet? En as haar man haar nog begeer en haar seuns haar liefhet net soos sy is, moet sy haar regtig steur aan wat mense “daar buite” van haar dink? 

Sy hap aan ’n skyfie lemoen. Na die chemiese droogheid van die dieetstafie smaak die vrug hemels. Soos regte kos. Vars en voedsaam  en  soet:  iets  wat  meer  as  net  die  liggaam  kan verkwik. 

Wat  sal  gebeur,  wonder  Adrie  rebels,  as  sy  net  aanvaar  dat

sy  nooit  rietskraal  gaan  wees  nie?  Wat  sal  gebeur  as  sy  na haarself  begin  omsien  met  dieselfde  sorg  as  wat  sy  aan  haar kinders  gee?  As  sy  haar  liggaam  regtig  begin  vóéd,  soos  jy iemand voed vir wie jy lief is? Waarom kasty sy haarself al so lank? Waar kom al hierdie selfhaat vandaan? Sy probeer al so lank iets wees wat sy nie is nie. En hoekom? Vir wie? 

Vir  daai  maer  klomp  tewe  wat  al  van  skooltyd  af  op  haar neersien? Ha! 

“Matriekafskeid 1998. Wat ’n kak tema.” 

Sy besef eers sy’t gepraat toe sy sien hoe die ander na haar staar. 

Sy  aarsel  ’n  sekonde,  maar  besef  dan  dat  sy  graag  haar gedagtes  met  hulle  wil  deel.  Miskien  is  dit  tyd  om  die  wond wat al soveel jare binne haar sweer oop te krap. 

“Ek en Charl is op die dansvloer,” begin sy, ’n veraf kyk in haar  oë  terwyl  sy  terugdink  aan  daardie  aand,  nou  amper twintig jaar gelede. “Hy dip my op ‘Truly Madly Deeply’ ”. 

“Wie?” vra Nixie onderlangs vir haar ma. 

“Savage Garden,” fluister Diona. 

“Toe  bars  my  rok.”  Adrie  se  skewe  glimlag  is  sonder  enige humor.  “Van  bo  tot  onder,  regdeur.”  Sy  onthou  nog  die  warm vlaag van vernedering wat deur haar gespoel het. Hoe weerloos sy gevoel het in haar groot panty wat haar maag moes inhou vir haar mooi, stywe matriekafskeidrok. “Judy het vir Melissa gesê en  Melissa  het  vir  Christine  gesê  en  toe  ek  weer  sien,  toe  lag almal terwyl Charl die saal plat hol op soek na sy baadjie.” 

Dit  was  ná  daardie  spottende  kyke  en  kwetsende aanmerkings dat sy die eerste keer teen haar lyf begin veg het. 

’n Lang en bloedige oorlog waarin sy nog elke liewe veldslag verloor het. 

Die  ander  vroue  luister  aandagtig,  maar  sy  vind  geen bejammering of vooroordeel op hulle gesigte nie. Dit gee haar

die moed om voort te gaan. Om heeltemal oop te maak. 

“Eet.”  Sy  voel  hoe  haar  stem  dik  raak  en  probeer  om  die styfheid  agter  in  haar  keel  weg  te  sluk.  As  sy  nou  begin  huil, gaan  sy  nie  kan  verder  praat  nie,  en  sy  het  nou  skielik  ’n brandende  behoefte  om  te  erken  watter  donker  houvas  kos  op haar  lewe  het.  “Dit  was  my  gunstelingding  om  te  doen  toe  ek swanger was. Om te eet sonder om skuldig te voel.” 

Skaapboud en gebraaide aartappels. Roomys en koek. Brood en  pasta  en  pizza.  Nadat  sy  haarself  soveel  jare  elke  plesier ontsê  het  –  net  om  later  alleen  in  haar  kamer  op  die  mees vernederende  manier  daarvoor  te  swig  –  was  dit  ’n  amper lighoofdige  vryheid  om  openlik  in  die  openbaar  ’n  hele  bord kos te kon geniet. 

“Na die kinders se geboorte was my verskoning weg.” 

Maar  die  lus  het  nooit  minder  geword  nie.  Sy  moes  dit doodsmoor met pille en selfkastyding en allerhande mal diëte. 

“En  nou  stoot  ek  my  man  weg.”  Want  hoe  kan  jy  op  ’n liefdevolle manier jou lyf aan iemand gee as jy dit self walglik vind? 

Die  trane  begin  oor  haar  wange  loop  toe  sy  besef  watter gedagtes  deur  haar  kop  gaan.  Dis  waar.  Sy  hét  haar  lyf  as walglik beskou. En nou, hier, gestroop van alles behálwe haar lyf, besef sy vir die eerste keer wat dit regtig beteken. Om jou lyf te haat is om jouself te haat. 

O Vader. Sy haat haarself al so lank. 

Diona,  wat  na  die  rivier  sit  en  staar  het  terwyl  sy  luister, staan op en loop tot by die rand van die rots waarop hulle sit. 

Toe  sy  na  die  ander  toe  draai,  is  daar  ’n  uitdrukking  op  haar gesig  wat  hulle  nog  nie  voorheen  gesien  het  nie.  ’n Roekeloosheid, miskien. ’n Speelsheid. 

“Na  Nixie  het  my  boobs  verdwyn  en  my  rekmerke  het gebly.”  Sy  gee  ’n  stoute  glimlag  voordat  sy  vinnig  haar  klere

uittrek en met haar stowwerige bra en panty in die water spring. 

Nixie glimlag, duidelik verras deur hierdie kant van haar ma. 

Dan  staan  Lana  op  en  loop  na  die  plek  van  waar  Diona gespring het. “Bunions,” erken sy met ’n sug. “Van ure en ure op my voete wees. Bunions en spatare.” Sy trek haar klere uit. 

Spring. 

Vivian  is  volgende.  “Ek  het  selluliet,”  bieg  sy  voor  sy uittrek. “Dis in my gene.” 

Toe  sy  ingespring  het,  staan  Nixie  op.  “Ek  het  my  ma  se heupe geërf,” sê sy tergend voordat haar klere waai. 

“Sies,  jou  klein  …”  begin  Diona,  maar  voordat  sy  haar  sin kan voltooi, tref Nixie die water met ’n lekker harde slag. 

Adrie  is  so  geraak  deur  die  ander  vroue  se  gebaar  van solidariteit  dat  die  trane  by  haar  wange  afstroom.  Hoe wonderlik  is  dit  nie  om  te  besef  dat  almal  hulle  eie  foute  en onsekerhede het nie! Hoe bevrydend is dit nie om ’n slag in ’n groep te wees waar almal nie net hulle beste, blinkste dele vir mekaar  wys  in  ’n  aanhoudende,  uitputtende,  ek-is-beter-as-jy-wedywering nie! 

Miskien hoef vriendskap ook nie ’n kompetisie te wees nie. 

Sy stap na die rand van die rots en trek haar klere stadig uit, verbaas  om  te  besef  dat  sy  glad  nie  skaam  voel  nie.  Tussen hierdie mense kan sy net wees wie sy is. Niks meer nie en niks minder nie. Sterk en gesond en oorgewig en nie eens naastenby perfek nie. 

’n Mens. 

Toe  sy  spring,  vou  die  koel  water  om  haar  lyf  soos  ’n  tipe genade. 

Middag

Dis  amazing,  dink  Nixie,  hoeveel  beter  mens  voel  as  jy  nie meer stadig doodgaan van die dors en die hitte nie. As jy eers afgekoel  het  en  jy’t  darem  so  iets  in  jou  maag,  lyk  die  hele wêreld  sommer  weer  beter.  Al  stap  jy  ook  verdwaald  rond  in die  middel  van  nêrens.  Oor  skerp,  gladde  klippe  in  ’n  kloof langs  ’n  rivier  wat  jou  enige  oomblik  kan  wegsleur  die ewigheid in. 

Hoe  lank  kan  hulle  realisties  so  aangaan?  wonder  sy bekommerd. Die kans is goed dat hulle baie siek gaan word van die water wat hulle gedrink het, en met elke uur wat verbygaan, raak dit onwaarskynliker dat hulle Guy lewend gaan vind. 

En hulle móét hom vind. 

The alternative is simply too horrible to contemplate. 

Die laaste paar dae was Nixie se kop so seer dat sy nie aan veel  anders  kon  dink  nie,  maar  noudat  sy  sterker  voel,  druk Guy  se  afwesigheid  soos  ’n  klip  op  haar  bors.  Niemand  praat eintlik daaroor nie, maar dis vir haar duidelik dat die ander net soos sy voel. Daar is ’n dringendheid in alles wat hulle doen, ’n gespanne  kyk  in  almal  se  oë,  ’n  stille  verbetenheid  in  die manier  waarop  hulle,  na  hulle  vinnige  swem,  amper  glad  nie meer rus nie. 

Daar  is  nie  tyd  om  te  mors  nie,  maar  die  probleem  is  dat hulle te stadig langs die rivier vorder. Terselfdertyd weet hulle nou dat dit nie regtig ’n opsie is om daarvan weg te beweeg nie, so wat is die antwoord? As haar pa net hier was. Hy sou geweet het wat om te doen. 

 You are my sunshine …

Eers  dink  sy  dat  sy  haar  moet  verbeel  het.  Maar  dan  gaan staan sy botstil. Sy spits haar ore, luister stip. 

“Dad!” 

Toe  sy  weer  die  musiek  hoor,  begin  sy  struikelend  in  die rigting  van  die  klank  hardloop,  oorweldig  deur  emosie.  Dit moet ’n teken wees! Sy gly oor gladde klippe, haar oë soekend vooruit, haar hart so vol dat sy voel dit gaan bars. 

Dis  nie  lank  voor  sy  die  boot  sien  nie.  Dis  taamlik weggesteek,  vasgespoel  tussen  twee  rotse  aan  die  ander  kant van die rivier, en duidelik nog in een stuk. 

“It’s Dad, Mom. He’s saving us!” Toe die ander vroue haar inhaal, is Nixie se wange nat van die trane. Sou sy ooit die boot raakgesien het as dit nie vir haar pa se liedjie was nie? Dit moet tog ’n teken wees dat hy steeds oor hulle waak. Dat hy nie vir ewig weg is nie. 

Toe  die  ander  die  boot  gewaar,  kyk  hulle  vervaard  rond, seker dat Guy naby moet wees. 

“Sien  julle  hom?”  vra  Vivian  na  ’n  rukkie  met  ’n  klein stemmetjie. 

Almal is stil. 

Adrie stap tot teenaan die water. Hier is die rivier nie baie diep nie,  maar  die  stroom  is  duidelik  ongelooflik  sterk,  en  dit  mag baie  dieper  raak  nader  aan  die  oorkantste  wal.  Sy  kyk bekommerd hoe die water wit teen die rotse slaan. As hulle tot by  die  boot  probeer  stap,  sal  die  stroom  hulle  sonder  twyfel meesleur. 

’n Minuut of wat staan sy doodstil en dink. 

Die enigste manier om veilig by die boot uit te kom, sal wees om ’n menslike ketting deur die rivier te maak sodat dié in die

vlakker water as ’n soort anker kan dien vir dié wat dieper die rivier in gaan. Sy kyk na die ander, maak vinnig ’n sommetjie. 

“Hoeveel meter skat julle is dit tot by die boot?” 

“Tien.” Lana haal haar skouers op. “Dalk twaalf?” 

Adrie  trek  ’n  gesig.  Dis  wat  sy  ook  gedink  het,  en  twaalf meter is heeltemal te ver. 

Hulle gaan ’n tou nodig hê. Of ten minste iets waaruit hulle

’n tou kan prakseer. 

’n Paar sekondes staar sy fronsend voor haar uit. Dan skiet ’n onverwagse beeld deur haar kop: Sebastiaan wat Ben gillend al om die koffietafel jaag. 

Sy glimlag. 

Lana kyk hoe Adrie treetjie vir treetjie dieper instap. 

Adrie  is  eerste  in  die  ry,  nou  al  amper  skouerhoogte  in  die rivier.  Sy  klou  styf  aan  ’n  tou  gemaak  van  vyf  bra’s  wat  aan mekaar vasgebind is. Lana hou die ander punt van die bra-tou vas.  Sy  is  heuphoogte  in  die  water.  Vivian  hou  aan  Lana  se ander hand vas. Dan is dit Nixie, en dan Diona. 

Hulle beur ’n pad deur die rivier, maar die stroom is so sterk dat dit ongelooflike inspanning verg net om op jou voete te bly. 

Een tree dieper. Stadig. Maak seker jy’s goed geanker. Dan nog ’n tree. 

Adrie  is  amper  by  die  boot  toe  Vivian  skielik  gly.  Sy  ruk hulle almal van balans af en toe Lana angstig weer haar voete probeer vind, glip Vivian se hand eers uit hare en toe uit Nixie s’n. 

Lana  sien  hoe  die  rivier  Vivian  begin  meesleur,  die  stroom so sterk dat haar eie knieë onder haar swik. Sy steek haar hand uit, maar die water …

Nét  voordat  Vivian  stroomaf  kan  verdwyn,  gryp  Lana  haar

hand.  Die  geweld  van  die  rukking  trek  Adrie  amper  weer  van balans af, maar wonder bo wonder kry sy dit reg om staande te bly. 

“Moenie laat gaan nie!” Vivian se oë is wyd van vrees. 

“Ek het jou!” Lana se stem is kalm, maar haar hand bewe so dat sy op haar tande moet kners om nie haar houvas te verloor nie. 

Nie nou nie. 

Asseblief nie nou nie. 

Sy weet nie waar sy die krag vandaan haal om Vivian weer op  haar  voete  te  kry  nie.  Sy  ignoreer  die  bewerigheid,  kners haar tande verby die kramp in haar hand. Sy sal nie laat los nie. 

Vivian vertrou op haar en sy sál nié los nie. 

Hulle  veg  saam  teen  die  mag  van  die  stroom.  Toe  Vivian weer hygend langs haar staan, lyk sy vreemd verleë. “Dankie! 

Ek het nog nie vir jou dankie gesê nie.” 

“Dis nie nodig nie.” 

“Nee.” Haar oë vind Lana s’n. “Vir die blomme. Dankie vir die blomme.” 

Dit  neem  Lana  ’n  oomblik  om  die  konneksie  te  maak. 

Natuurlik.  Dís  hoekom  iets  omtrent  Vivian  so  bekend  gevoel het. Sy onthou daardie dag in die hospitaal soos gister: Ophelia wat so bleek en weerloos in die hospitaalbed verdrink. 

G’n wonder sy’t nog heeltyd so ’n sagte plek vir Vivian nie. 

Nixie gryp Vivian se ander hand vas en met die ketting weer heel, kan Adrie dit al hoe dieper waag. Toe sy oplaas haar pad tot  by  die  boot  oopgeveg  het,  klouter  sy  ongrasieus  daarop  en grinnik,  uitgeput  maar  eufories.  Dan  trek  sy  Lana  versigtig nader en hulle help die ander een vir een op. 

Terug  in  die  boot  probeer  almal  vasstel  watter  van  hulle

besittings veilig is. 

Gelukkig  het  die  noodhulpkissie  nie  weggespoel  nie,  en nadat Lana vinnig die etikette op die botteltjies gelees het, haal sy ’n pil uit. “Nixie.” Sy oorhandig dit. “Antibiotika. Om veilig te wees.” 

Nadat  Nixie  die  pil  sluk,  begin  “You  Are  My  Sunshine” 

weer  speel.  Sy  grawe  deur  haar  rugsak,  haal  haar  foon  uit  en druk op die skerm om die liedjie te laat stop. 

“By  watter  netwerk  is  jy?”  vra  Vivian,  oopmond  van verbasing. “Ek verander môre as jy hier sein het.” 

Nixie skud haar kop. Daar is nie ’n druppel ontvangs op haar foon nie. “Dis my alarm. Dis gestel om elke uur af te gaan as mens dit nie in die oggend afskakel nie.” 

Intussen  is  Diona  besig  om  naarstiglik  na  die  army-waterbottel met David se as te soek. “Hy’s weg!” 

Dis  gou  vir  almal  behalwe  Diona  duidelik  dat  dit  oorboord gespoel het. Maar sy hou nie op soek nie. Sy kan nie. 

“Hy’s weg …” 

Dit moes nie so gebeur het nie. Sy’t ’n plan gehad. Alles was onder beheer. Dit moes nie so gebeur het nie! 

“Hy’s weg …” 

Wat  is  sy  nou  veronderstel  om  te  doen?  Hoe  is  sy veronderstel om voort te gaan? Hoe kan hy net weg wees? Dit moes nie so gebeur het nie! 

“Hy’s weg!” 

Sy probeer beheer oor haar emosies terugkry deur stadig tot twintig  te  tel,  maar  die  syfers  raak  skoon  deurmekaar  in  haar kop. Wat help dit tog? Wie probeer sy bluf? Hy is weg! 

Weg, weg, weg. 

En daar  is niks  wat sy  daaraan kan  doen nie.  Absoluut  niks nie! Sy kan al die terapiesessies in die wêreld bywoon, met elke rivier  in  Suid-Afrika  afvaar  en  pragtige  seremonies  beplan

totdat sy blou in die gesig is. Sy kan veg vir haar dogter of veg mét haar dogter. Sy kan werk toe gaan en haar kollegas kalm in die  oë  kyk,  of  sy  kan  by  die  huis  bly  en  haarself  in  daai verdomde tent toemaak. 

Niks gaan help nie. 

Die  pyn  van  David  se  dood  is  eensklaps  oorweldigend,  ’n golf  wat  haar  te  pletter  slaan  teen  die  realiteit  van  haar verskriklike verlies. 

“Hy’s weg!” 

Rou snikke ruk deur haar lyf, haar trane so oorvloedig dat dit voel  asof  dit  nooit  gaan  ophou  nie.  Sy  het  dae  se  huil opgebottel in haar lyf. Weke s’n. Maande. Jare. Hoekom sal sy óóit ophou huil? 

Hy is weg. 

Haar  man  is  weg  en  niks  wat  sy  doen,  kan  dit  ooit  beter maak  nie.  Waarom  moet  sy  aangaan  sonder  David?  Wat  sou die punt daarvan wees? 

Die  trane  rol  onophoudelik  by  haar  wange  af,  warm, brandend.  Sonder  David  maak  die  wêreld  nie  sin  nie.  Hy  was die  hoeksteen  waarop  sy  haar  hele  lewe  gebou  het.  Haar fondasie. Haar alles. 

Wat is al haar professionele sukses tog werd sonder David? 

Al  rede  waarom  sy  ooit  so  hoog  kon  vlieg,  was  omdat  sy geweet  het  dat  sy  ’n  stewige  anker  het  wat  haar  altyd  veilig huis toe kon lei. 

En nou? Wat nou? 

Nou  is  sy  ’n  verlore,  verskietende  ster  in  ’n  wrede  ruimte sonder einde. 

Sy’t  nooit  besef  hoe  koud  en  eensaam  die  heelal  eintlik  is nie. 

Dis  haar  dogter  se  arm  om  haar  skouers  wat  haar  saggies terug aarde toe trek. “Hy’t net solank vooruit gegaan,” sê Nixie

stilweg, terwyl sy haar styf vashou. En hoewel Diona nie seker is of sy dit meer kan glo nie, is daar tog iets in haar dogter se aanraking wat ’n bietjie troos bring. 

Ten  minste  het  sy  nog  ’n  stukkie  van  David  in  hierdie pragtige kind wat hulle saam gemaak het. 

O Here, hy’s wég. 

Maar ten minste het sy dít. 

Laatmiddag

Hulle  vind  geleidelik  nog  verlore  items.  Sodra  iemand  iets  in die  verte  gewaar,  roei  hulle  nader,  vis  dit  uit  die  rivier  uit  en laai dit op die boot. ’n Spaan. ’n Paar verdwaalde blikkies kos. 

Die  droogdrom  met  kos,  oopgekraak.  Hulle  hou  hulle  oë  wyd oop, angstig om niks te mis nie. 

Almal weet waarna hulle eintlik soek. 

Vir  die  eerste  paar  kilometer  is  die  water  redelik  mak  en sukkel hulle nie te veel om die boot te stuur nie. Maar net toe hulle begin ontspan, doem ’n eiland van rotse in die middel van die rivier op. 

Vivian  skreef  haar  oë,  probeer  dink  hoe  hulle  verby  gaan kom. Dan trek sy haar asem in. “Guy?” 

Op die eiland lê ’n figuur uitgespoel. “Dis Guy!” 

Nou  roei  hulle  soos  besetenes,  maar  dit  neem  nogtans  ’n rukkie voordat hulle dit regkry om die boot veilig op die eiland uit te trek. Die rotse is skerp en glad en teen die tyd dat hulle struikel-struikel by Guy se uitgestrekte liggaam kom, is Vivian al so gespanne dat sy skaars kan asemhaal. 

Asseblief, laat hy oukei wees! Asseblief. 

Dit  lyk  nie  goed  nie.  Guy  lê  bewegingloos  teen  ’n  rots,  sy hande  beskermend  gevou  oor  ’n  groot  wond  aan  sy  sy.  Die skerp stok wat dit veroorsaak het, steek steeds aan die kant van sy  maag  uit;  dit  lyk  asof  hy  heeltemal  deurboor  is.  Onder  die knie is sy regterbeen sleg gebreek: ’n bloederige kol waaronder die wit van die been duidelik sigbaar is. Bo sy stil lyf, en veral om sy rou, oop wonde, koek ’n spul vlieë dreunend saam. 

Vivian druk haar hand oor haar mond. Adrie sluk swaar. 

“Is ons te laat?” vra Nixie gedemp. 

Lana  sit  versigtig  haar  vingers  teen  Guy  se  keel.  Haar  hand bewe  so  dat  sy  niks  kan  voel  nie.  Sy  trek  dit  terug,  skud  dit hard. 

Asseblief tog. Net nie nou nie. 

Sodra sy haar hand onder beheer het, sit sy weer haar vingers teen  sy  keel,  maar  sy  kan  nog  steeds  niks  voel  nie.  Sy  maak haar oë toe. 

Toe Guy skielik hard na asem snak, spring sy omtrent die lug in van die skrik. 

“Lana?” Guy se stem is swak, maar hy’s darem nog genoeg by sy positiewe om te weet wie voor hom hurk. 

Dis ’n goeie teken. Lana is onmiddellik terug in die rol van traumachirurg.  Maar  vir  sy  eie  onthalwe  sou  dit  dalk  beter gewees  het  as  hy  die  volgende  rukkie  nie  heeltemal  so  helder was nie. 

Tog. Dit help nie sy stel uit nie. 

“Ek’s  jammer,”  sê  sy  voordat  sy  sy  enkel  stewig  vasvat  en die gebreekte been met een besliste haal terug in posisie trek. 

Guy brul van die pyn. Dan rol sy oë terug in sy kop en sy lyf raak stil. 

Lana  stoot  sy  hande  eenkant  toe  en  voel  versigtig  oor  sy abdomen.  Onder  die  wond  het  die  bloed  erg  opgebou.  Die prognose is nie goed nie. 

“Ons sal hom moet skuif,” sê sy saaklik. 

Asof  sy  totaal  in  beheer  van  die  situasie  is  en  glad  nie  oor haar vermoëns twyfel nie. 

Dit  neem  gelukkig  nie  lank  voordat  hulle  ’n  veilige  plek  vind om  aan  wal  te  gaan  nie.  Hulle  kom  af  op  ’n  ordentlike

sandoewer  met  genoeg  spasie  om  ’n  baie  primitiewe veldhospitaal  op  te  rig  met  die  bietjie  wat  hulle  het.  Uit  hulle reddingsbaadjies  prakseer  hulle  ’n  draagbaar  waarmee  hulle Guy versigtig uit die boot kry. Hulle werk so goed saam dat die proses amper seepglad verloop. 

Net  jammer  dis  nie  regtig  ’n  hospitaal  nie,  dink  Lana  toe hulle  klaar  is  en  sy  hulle  handewerk  opweeg.  Die  waarheid  is dat sy ’n lewensgevaarlike operasie in ’n onsteriele omgewing gaan  moet  uitvoer.  Met  ’n  hand  wat  sy  nie  vertrou  nie.  En  ’n knipmes. Sonder enige verdowing. 

Toe  Adrie  ’n  bottel  whiskey  van  nêrens  te  voorskyn  bring, lig  meer  as  ’n  paar  wenkbroue.  “Wat?”  skerm  sy.  “Ek  het gedink ons sou op die laaste aand wou celebrate.” 

“Met whiskey?” vra Diona. 

Adrie haal haar skouers op. “Minste kilojoules.” 

Lana  gee  die  bottel  ’n  nadenkende  kyk.  Alkohol  is  ’n uitstekende  steriliseringsmiddel,  en  whiskey  se  alkoholinhoud is  meestal  hoër  as  veertig  persent.  “Dis  die  laaste  opsie,  maar dis beter as niks.” 

Op  Lana  se  versoek  begin  Vivian  solank  ’n  vuur  aan  die gang kry. Teen hierdie tyd is sy al so goed daarmee dat dit nie te lank neem nie. Lana kyk hoe sy ’n billy-can vol water maak om  oor  die  vuur  te  kook  en  haar  mes,  ’n  naald  en  tweezers daarin  plaas.  Toe  sy  klaar  is,  draai  sy  behendig  ’n  hemp  om haar  hande  sodat  sy  hulle  nie  brand  nie,  en  dra  die  kokende kannetjie met instrumente na waar Guy op die reddingsbaadjies lê. 

Ongelooflik.  Om  te  dink  dat  dieselfde  vrou  ’n  paar  aande gelede nie eens ’n tent kon opslaan nie. 

Terwyl Nixie die noodhulpkissie oopmaak en alles wat Lana nodig  gaan  hê  netjies  in  ’n  ry  uitpak,  was  Lana  haar  hande  in die rivier. 

Miskien sal die koue water help. Sy bewe nog nie so erg nie. 

Sy sal dit betyds onder beheer kan kry. 

Sy sal dit doen, want sy móét. 

Vir ’n oomblik flits haar gedagtes terug na die eerste keer toe haar  hande  so  begin  bewe  het  –  daardie  verlammende  gevoel van  onmag,  daardie  verskriklike  vrees  vir  mislukking  –  maar dan  dwing  sy  haarself  terug  na  die  hede.  In  die  helder rivierwater bewe haar hande erger as ooit tevore. 

“Asseblief,” pleit sy saggies. “Nie nou nie.” 

Terug  by  die  kamp  laat  sy  weer  ’n  vinnige  oog  oor  al  die voorbereidings  gly.  Onder  die  omstandighede  het  almal  hulle bes gedoen – sy’s trots op hulle. Dit maak die wêreld se verskil as jy ’n span het waarop jy kan staatmaak. 

Dis nou nog net sy wat haar deel moet doen. 

Sy  haal  ’n  paar  chirurgiese  handskoene  uit  die noodhulpkissie en trek dit aan, maar al voel dit of sy haar tande tot poeier gaan kners, wil die bewing in haar hande nie bedaar nie. Toe sy die stomende, gesteriliseerde mes uit die kannetjie kookwater probeer lig, kan die ander dit nie meer miskyk nie. 

“Lana? Wat gaan aan?” vra Diona besorgd. 

Lana  antwoord  nie.  Sy  konsentreer.  Buig  haar  vingers agtertoe. Strek die spiere in haar hand. Haal diep asem. Fokus. 

Dan byt sy weer op haar tande en hou die mes bo Guy se been. 

Haar hand bewe nou nie meer nie; dit ruk wild heen en weer. 

Vir ’n oomblik is sy terug by daardie dag toe sy nie Nixie se pa kon red nie. Om haar vervaag die rivieroewer, die vroue se gesigte, die gewonde man voor haar, en sy is weer in die teater met  ’n  man  se  bebloede  bors  voor  haar  terwyl  sy  dogter buitekant wag. 

Dié  keer  was  sý  die  dokter  agter  die  masker  met  oë  soos gate. Dié keer was sy die dokter wat niks kon doen nie toe die monitor  sy  plat  streep  trek  en  die  harde  beeeeeeeeeep  begin

skree. 

“Lana? … Lana?” 

Adrie se bekommerde stem dwing haar terug na die hede. Sy kyk om haar rond terwyl sy die situasie vinnig opsom. 

Haar  hand  ruk  onbedaarlik.  Daar  is  geen  manier  dat  sy  ’n operasie sal kan uitvoer nie. Dinge is soos dit is, en nie soos sy wou hê dit moet wees nie. 

Dis tyd dat sy dit begin aanvaar. 

Sy laat die mes in die kannetjie val. “Hou julle hande uit.” 

Die  ander  loer  onderlangs  na  mekaar.  “Praat  met  ons,”  sê Adrie kalm. ’n Versoek eerder as ’n bevel. 

Lana maak haar oë vinnig toe voor sy antwoord. “Ek kan dit nie doen nie.” Sy weet dit moet vir almal duidelik wees hoeveel daardie woorde haar kos. “My hande bewe te veel.” Sy lig haar ken, haar stem nou weer vol gesag. “Hou julle hande uit!” 

Almal steek hulle hande uit sodat Lana dit kan inspekteer. Net Nixie  se  hand  is  heeltemal  stil,  haar  vingers  ten  volle bewegingloos.  Toe  haar  oë  Lana  s’n  ontmoet,  verstaan  sy onmiddellik wat die ander vrou van haar vra. 

“Wat as ek ’n fout maak?” 

“Ek gaan jou deur elke stap lei.” 

Nixie  voel  hoe  haar  hart  in  haar  borskas  begin  skop,  en  vir die eerste keer in jare kyk sy na haar ma vir leiding. 

Diona  knik.  “You  can  do  this.”  Daar  is  nie  ’n  sweempie twyfel op haar gesig nie. 

Nixie gee ’n senuagtige glimlaggie voordat sy terug na Lana toe  draai  en  knik.  Lana  gee  haar  die  noodhulpkissie  se  ekstra paar handskoene. 

“Dis  besig  om  te  sweer  en  die  infeksie  gaan  net  verder versprei. Ons gaan dit moet oopmaak.” 

“Welkom by terapie,” sê Adrie droogweg. 

Lana  glimlag  vinnig  voordat  haar  gesig  weer  ernstig  raak. 

“Tel die mes op, Nixie.” 

Vivian  se  mes  is  ’n  vrolike  helderblou,  en  lyk  na allesbehalwe ’n kliniese mediese instrument. Die feit dat sy nou

’n  “operasie”  daarmee  gaan  moet  doen,  laat  Nixie  skoon lighoofdig voel. 

Toe  sy  dit  in  haar  hand  het,  verstel  Lana  haar  greep  effens voordat sy tevrede knik. “Ons gaan moet sny. Die voorste punt van die stok is skuins in. As ons dit net uittrek, gaan die wond skeur en ons gaan dit nie kan toewerk nie. Is jy reg?” 

Nixie kry dit skaars reg om te knik. Die idee dat sy deur ’n lewende  man  se  vel  gaan  moet  sny,  maak  haar  so  naar  dat  sy die gedagte dadelik uit haar kop probeer sit. 

Moet net nie daaraan dink nie. Dink aan iets anders. Enigiets anders. 

Sy probeer sluk, maar haar mond is kurkdroog. 

“Jy  gaan  jou  eerste  sny  hier  maak.  Jy  gaan  moet  kalm  bly, want daar gaan baie bloed uitkom; dis net die bloed wat onder die vel opgehoop het. Dis ’n goeie ding – dit gaan die drukking verlig.” 

Eerste sny. Daar. Baie bloed. Onder die vel. Kalm bly. 

Oukei. Got it. 

Sy’s  op  die  punt  om  weer  te  knik  toe  haar  moed  haar begewe. 

Nee. Fokkit. There’s no  way. 

Hoe  de  hel  sny  mens  deur  ’n  man  se  maag?  Sy  kan  nooit eens ’n stuk brood mooi reguit sny nie! 

Sy’s op die punt om die mes neer te sit, toe die reuk van Guy se wonde in haar neus opslaan. Om die een of ander rede neem die  vreemd  metaalagtige  reuk  haar  terug  na  die  nag  toe  haar kop nie wou ophou bloei nie. Sy onthou die pyn wat sy verduur

het, maar meer as dit onthou sy die vrees. Hoe bang sy was dat sy dalk sou doodgaan. Hoe dankbaar sy was vir Lana se plan. 

Vir die ander vrou se guts. 

Sy  kyk  hoe  grys  en  hulpeloos  Guy  voor  haar  lê.  Wat  as  dit haar pa was wat nou hier gelê het? Wat as iemand dalk haar pa kon gered het, maar te bang was om eens te probeer? 

“Oukei.” Sy kyk na Lana en knik. 

“Haal asem. Stadig.” 

Nixie  probeer  doelbewus  stadiger  asemhaal,  maar  vir  haar eie ore klink dit steeds asof sy effens hyg. En geen wonder nie: Haar  hart  klop  al  so  vinnig,  jy  sou  sweer  sy’s  besig  om  ’n marathon te hardloop. 

Lana neem die tweezers en gaasverbande en hou dit na Adrie uit. “Sal jy ontsmet?” 

Nixie kyk hoe Adrie ’n diep sluk uit die bottel vat voordat sy versigtig  whiskey  op  die  verbande  uitgooi.  Voor  dié  presiese oomblik  was  Nixie  nog  nooit  in  haar  lewe  lus  om  whiskey  te drink nie, maar nou is daar ’n groot deel van haar wat sommer die helfte van daai bottel in haar keel af wil gooi. 

“Is jy reg?” vra Lana. 

Ís  sy  reg?  Kan  jy  ooit  vir  so  iets  reg  wees?  Wat  as  sy  iets verkeerd  doen  en  Guy  gaan  dood?  Sal  dit  van  haar  ’n moordenaar maak? 

Stop it, Nixie. Get a freaking grip. 

Sy  pers  haar  lippe  saam.  As  hulle  nie  nou  vinnig  iets  doen nie,  gaan  Guy  dit  buitendien  nie  maak  nie,  so  dit  help  nie  sy chicken uit nie. Wat het haar pa altyd gesê? 

 When the going gets tough, the tough get going. 

Dis nou haar beurt om te wys hoe tough sy is. 

Sy  kyk  na  Lana.  Knik  weer.  Dan  plaas  sy  sonder  verdere aarseling  die  mes  sekuur  teen  Guy  se  vel,  presies  soos  Lana haar gewys het, en begin sny. 

Die volgende oomblik is daar bloed oral. Soos in óral. 

Maar Lana het haar gewaarsku dit gaan gebeur, so sy forseer haarself om aan te hou asemhaal, al voel dit skielik asof sy in

’n horror movie speel. 

“Verwyder die stok. Stadig.” 

Oukei. Die stok. Verwyder die stok. 

Hoe moeilik kan dit wees? You can do this. 

Nixie trek versigtig aan die stok wat by die kant van Guy se maag  uitsteek.  Eers  is  daar  ’n  bietjie  weerstand  en  sy  moet haarself dwing om effens harder te trek. Nog harder …

Toe die weerstand verdwyn, gly die stok glad uit, saam met seker ’n halwe bad se bloed. Shit! Sy’t nie eens geweet ’n mens hét soveel bloed in jou lyf nie! 

Langs  haar  plaas  Lana  soveel  druk  as  wat  sy  kan  op  die wond,  en  binne  ’n  paar  minute  is  meer  as  die  helfte  van  die gaasverbande met rooi deurweek. 

Nixie vat ’n paar lang, reëlmatige asemteue terwyl sy al haar moed bymekaarskraap. 

Die ergste is nog nie verby nie. Nou kom die moeilike deel. 

Hulle gaan moet seker maak dat Guy nie binne die volgende paar uur doodbloei of ’n dodelike infeksie kry nie. 

En hoe de hel hulle dít gaan regkry, weet sy wragtag nie. 

Dis ’n moeisame, ingewikkelde, senutergende proses. 

Diona  kyk  met  haar  hart  in  haar  keel  hoe  Nixie  stappie  vir stappie  Lana  se  kalm  instruksies  uitvoer,  haar  dogter  se konsentrasie volkome gefokus op haar taak. 

Wie sou dit ooit kon dink? 

Van waar sy sit, lyk Nixie vir Diona soos iemand heel anders as  die  dogtertjie  wat  sy  en  David  grootgemaak  het.  Dis  ’n grootmens  wat  daardie  delikate  prosedures  so  bekwaam

uitvoer, ’n volwasse vrou wat duidelik oor vaardighede beskik wat nooit aan háár geskenk is nie. 

Sou sy wat Diona is ooit so beheersd met tweezers splinters uit  ’n  oop  wond  kon  verwyder?  Sou  sy  ooit  ’n  naald  deur lewende vlees kon steek, of ’n mes deur vel laat sny? 

So nooit as te nimmer nie. 

As  sy  moes  gedoen  het  wat  Nixie  nou  so  kalm  doen,  sou Lana  waarskynlik  twee  pasiënte  gehad  het,  want  sy  sou sweerlik net daar ’n beroerte of ’n hartaanval gekry het. 

En  kyk  wat  doen  haar  kind!  Kýk  net  daar.  Diona  voel  asof haar hart wil bars van die trots. 

Toe  die  lug  ’n  aandgloed  begin  aanneem,  sit  Nixie uiteindelik  die  laaste  steke  in.  Dan  bring  Vivian  ’n  pak  Kotex na  vore  en  haal  ’n  sanitêre  doekie  uit  sy  plastiekomhulsel voordat sy dit soos ’n groot pleister oor die wond neerlê. 

Daar’s hy, dink Diona. Al wat nou oorbly, is hoop en bid. 

Dis eers later, toe hulle by die rivier die tekens van die operasie van hulle lywe afwas, dat Nixie vra: “Het ons sy lewe gered?” 

“Vir  nou.”  Lana  wil  haar  nie  ontmoedig  nie;  sy  het  haar uitstekend van haar taak gekwyt. Terselfdertyd wil sy nie vals hoop skep nie. “Maar ons gaan hom moet monitor.” 

“Vir infeksie?” 

“Presies. Jy was great. Kalm. Gefokus. Jy’s ’n natural.” 

“Jy ook.” 

Hulle  glimlag  vir  mekaar,  voordat  Lana  wegkyk.  Dammit. 

Daar  gaan  nooit  ’n  beter  tyd  as  nou  wees  nie.  Sy  móét  haar vertel. Nou dadelik. 

Lana  maak  ongemaklik  keel  skoon.  “Die  moeilikste  deel  is ook die beste deel,” begin sy huiwerig. “Om vir ’n familielid te sê jy kon hulle geliefde red … of jy kon nie.” Sy bal haar vuiste

saam. “Nixie –” 

“Julle  was  ongelooflik!”  Diona  kom  nader,  haar  stem bruisend. 

Toe  sy  hulle  bereik,  lyk  Nixie  meteens  skaam,  soos  ’n skoolkind wat ’n prys gewen het. “Lana reken ek’s ’n natural.” 

“Ek reken sy’s reg.” 

Ma en dogter kyk na mekaar met glimlagte so breed, jy kan dit amper om hulle ore haak. 

Dan draai Nixie weer na Lana. “Jy wou nog sê?” 

“Ek … e … niks.” 

Die oomblik is verby. Sy draai om en stap terug kamp toe. 

Aand

Adrie het haar bes gedoen met die blikkieskos wat hulle uit die rivier  gevis  het,  en  as  daar  al  ooit  ’n  lekkerder  ete  was  as  ’n plastiekbord volgestapel met baked beans, macaroni en geblikte tuna,  sou  jy  dié  aand  ’n  sekere  groep  vroue  langs  die Oranjerivier nooit daarvan kon oortuig nie. 

Langs die vuur lê Guy onder Lana se wakende oog en slaap. 

Hy  het  sedert  die  operasie  nog  nie  sy  bewussyn  herwin  nie, maar hy het darem ook nie verder verswak nie. 

Noudat  die  ergste  spanning  van  die  dag  verby  is,  is  die atmosfeer om die vuur gemaklik. Na drie dae van ontberings en wanhoop  ervaar  hulle  in  die  sagte  lig  van  die  vuur  die samehorigheid  van  ’n  groep  mense  wat  werklik  saam  iets oorlééf het. 

Hulle sluit die ete af met ’n klein sopie van Adrie se whiskey en ’n lemoenskyfie. Beter kan ’n mens nie kry nie. 

Toe  Diona  haar  lemoenskyfie  optel,  dink  sy  aan  die  eerste aand,  toe  Guy  die  lemoen  ewe  niksvermoedend  in  die  rondte gestuur het sonder om te besef watter byenes hy gaan oopkrap. 

Die herinnering laat haar besef dat daar iets is wat sy nou eers reg is om met die ander te deel. Sy trek haar asem skerp in. 

“Die biblioteek op Matjiesfontein was my eerste liefde.” As mens iets baie pynliks moet sê, help dit soms om met ’n ompad te  begin.  “Ek  het  ’n  boek  ontdek  met  die  mooiste  voëls  in: Hulle was so helder en realisties, dit het letterlik gelyk of hulle van die bladsye af gaan vlieg.” 

Sy  glimlag  terwyl  sy  die  kosbare  herinnering  uit  haar  jeug

opdiep  en  afstof,  maar  voel  hoe  die  trane  agter  in  haar  keel begin opbou. “Ek wou nog nooit iets so graag gehad het nie.” 

Nixie  frons  effens,  lig  dan  haar  wenkbroue.  “Ons  het  nog steeds daai boek?” 

Diona knik. “Ek het jou pa daar ontmoet.” 

“Pa haat lees.” 

“Hy was nie daar vir die boeke nie.” 

Die  ander  sit  nou  en  glimlag,  en  dis  vir  Diona  duidelik  dat hulle haar storie geniet. Almal hou mos van ’n liefdesverhaal. 

Dis net jammer dat elke verhaal ’n einde het. 

Elke liewe een. 

Sy  forseer  haarself  om  die  woorde  hardop  te  sê.  “Vandag was die eerste keer wat ek gehuil het vandat ek my man verloor het.” 

Dan byt sy die stukkie lemoen. Sluk die soet af saam met die bitter. 

Niemand  bederf  die  oomblik  met  leë  woorde  of  lomp pogings om haar op te beur nie. Maar Diona vind tog ’n bietjie troos  in  die  meegevoel  wat  sy  op  die  gesigte  om  haar  lees  –

selfs al kyk Lana vinnig weg toe haar oë oor haar gly. 

Vivian  sit  langs  Diona.  Na  ’n  rukkie  hou  sy  ook  haar lemoenskyfie in die lug op voordat sy haar asem intrek. Almal wag in stilte, gereed vir nog ’n diep geheim. 

“Ek is nie regtig ’n rooikop nie.” 

Hulle  bars  almal  gelyk  uit  van  die  lag,  en  Diona  kyk  hoe Vivian haar verlustig in die warm, vrolike geluid. 

Adrie  is  volgende,  maar  toe  almal  vol  verwagting  na  haar draai,  is  sy  reeds  besig  om  entoesiasties  weg  te  lê  aan  haar skyfie  lemoen.  “Wat?”  Sy  lig  haar  skouers.  “Ek  het  klaar gedeel.” 

Nixie sit langs Adrie. Diona verwag nie regtig dat sy iets sal sê  nie,  maar  toe  sy  na  haar  kyk,  kyk  haar  dogter  nie  dadelik

weg nie. Sou dit beteken dat sy uiteindelik gereed is om oop te maak? Is dit nou die regte tyd om te vra? 

’n  Paar  dae  gelede  sou  Diona  nie  ’n  oomblik  gehuiwer  het nie.  Selfs  die  kleinste  toegewing  van  haar  kind  se  kant  af  sou haar  die  verskoning  gegee  het  om  Nixie  se  skanse  te  bestorm. 

Vanaand is dit egter nie meer moeilik om te onthou dat sy met haar dogter praat en nie ’n beskuldigde op die getuiebank nie. 

“Is jy nog steeds getroud?” vra sy saggies. Versigtig. 

Nixie  skud  haar  kop  voordat  sy  haar  ken  lig  en  haar  ma reguit in die oë kyk. “She cheated on me.” 

“She?” 

Dis eers toe die woord uit is, dat Diona besef hoe geskok sy klink.  Maar  genade!  Wie  kan  haar  blameer?  Sy’t  nooit  eens vermoed  Nixie  is  gay  nie!  Haar  eie  dogter!  Hoe  kon  Nixie  so lank  iets  so  belangrik  vir  haar  wegsteek?  En  waarom?  Om  te dink  dat  die  kind  nog  heeltyd  met  so  ’n  groot  geheim  in  haar binneste rondloop! Het David geweet? Hy moes …

Die  vloed  ontstelde  gedagtes  droog  onmiddellik  op  toe  sy aan haar man dink, want dit is amper asof sy sy waarskuwende hand op haar skouer kan voel. 

 Not tonight, please. 

Sy  byt  letterlik  op  haar  tong.  Probeer  dink  wat  David  sou gedoen het. 

David sou hom nie blind gestaar het teen Nixie se uitdagende liggaamshouding  nie.  Hy  sou  dieper  gekyk  het,  al  die  pad  tot by  die  weerlose,  afwagtende,  senuagtige  uitdrukking  in  haar dogter se oë. 

O liewe Vader. Sy ken daardie kyk. 

Dis dieselfde een wat Nixie as klein dogtertjie gehad het elke keer  as  sy  haar  ma  kom  vra  het  om  asseblief  nie  hierdie  keer weer  laat  te  wees  vir  die  konsert,  of  die  prysuitdeling,  of  die wedstryd, of die leerlingraadstoespraak nie. 

Sy  het  haar  kind  al  soveel  keer  teleurgestel.  Sy  gaan  dit wragtag  nie  vanaand  weer  doen  nie,  al  moet  sy  dan  ook  haar tong mórsaf byt. 

“She  …”  Sy  moet  tog  ’n  paar  keer  hard  sluk  voordat  sy  dit regkry om haar sin te voltooi: “Is an idiot for not realising how perfect you are.” 

Nixie  se  versigtige  glimlag  is  genoeg  beloning  vir  haar selfbeheersing.  Diona  glimlag  terug,  so  warm  en  aanvaardend as wat sy kan. 

Die lang gesprek kan wag tot later. 

Nou het almal ’n beurt gehad behalwe Lana. Maar hierdie keer probeer niemand haar dwing nie en die atmosfeer om die vuur is gemaklik. 

“Hi, my naam is Lana, en ek het vir jare aan posttraumatiese stresversteuring gely.” Toe sy eers begin praat, probeer sy soos gewoonlik agter die skerm van ironie wegkruip. Tog het sy oor die  afgelope  paar  dae  geleer  om  hierdie  mense  om  haar  te vertrou, en toe sy sien hoe aandagtig hulle luister, verloor haar stem enige teken van spot. 

“Nagmerries, 

spierbewegings, 

terugflitse, 

emosionele

afsluiting.  Die  lys  gaan  aan  en  aan.  Ek  het  geglo  ek  het  dit ontgroei,  maar  onlangs  het  ’n  traumatiese  oomblik  weer  my hand begin affekteer.” 

Sy sien hoe Adrie ondersteunend knik, en die eerste keer in jare  laat  sy  haarself  toe  om  bewustelik  die  trauma  van  haar kinderdae  te  herleef.  Daardie  oomblikke  wat  haar  gevorm  het en  waarvan  sy  nooit  sal  kan  ontsnap  nie.  Wat  snags  by  haar spook en bedags nader kruip wanneer sy dit die minste verwag. 

“As  dit  alles  verby  is,  is  dit  al  wat  ons  het.  Dit  is  altyd  net oomblikke  …”  Sy  maak  haar  oë  toe  en  laat  die  beelde  voor

haar afspeel. “’n Teerpad vol glas. Te veel van my pa se bloed, oral.”  Haar  hande  op  sy  borskas,  nat  van  die  bloed.  Eindelose gange. Teaterdeure wat voor haar opdoem. ’n Dokter in wie se donker oë sy reeds haar pa se dood kan sien. Die skok van die monitor  se  lang,  reguit  lyn.  “Hande  wat  my  wegtrek. 

Hospitaaldeure wat toeslaan. Slegte nuus.” 

Die ander luister aandagtig, sonder trooswoorde of goedkoop jammerte. 

“Ek was elf jaar oud; daar was niks wat ek kon doen nie.” En tog  het  alles  in  haar  geskréé  dat  dit  haar  verantwoordelikheid was. Dat alles van haar afhang. 

“Ek  dink  daar’s  iets  in  my  wat  hom  tot  vandag  toe  nog  in elke pasiënt probeer red.” 

Maar mens kan nie almal red nie. Maak nie saak hoe hard jy probeer nie. 

Later  loop  hulle  almal  saam  rivier  toe.  Hulle  hou  hulle lemoenpitte styf in hulle vuiste vasgeklem, en toe hulle gereed is,  maak  hulle  hulle  hande  oop  en  laat  die  pitte  wegspoel.  Dis ontsaglik  bevrydend  om  op  so  ’n  simboliese  manier  van  jou donkerste geheime ontslae te raak, en almal voel sommer ligter toe hulle klaar is. 

Dis  net  Lana  wat  terugstap  met  die  pitte  steeds  styf  in  haar vuis vasgeklem, haar geheim soos lood in haar binneste. 

Dis laatnag. 

Vivian  en  Nixie  lê  styf  teenmekaar  vir  warmte,  vas  aan  die slaap.  Lana  is  besig  om  Guy  se  polsslag  te  meet  toe  ’n skaduwee  oor  haar  val.  Adrie  en  Diona  staan  voor  die  vuur. 

Hulle  het  eerste  gaan  slaap  sodat  hulle  vir  die  tweede  skof  by



haar kan oorneem. 

“Hoe gaan dit?” vra Adrie terwyl sy moeg oor haar oë vee. 

“Hy hardloop uit tyd uit.” 

“Hoe lank?” vra Diona. 

“Dis moeilik om presies te sê.” Die kommer lê diep in Lana se stem. “’n Dag op die meeste.” 

“Gaan rus jy vir nou,” sê Adrie. 

Lana maak haar mond oop om te protesteer, maar Diona is te vinnig vir haar. “Ons vat nie nee vir ’n antwoord nie.” 

“As sy hartklop te vinnig raak of dit verswak, maak ons jou wakker,” stel Adrie haar gerus. 

Lana  aarsel  net  ’n  oomblik.  Dokter  Lana  Marais  was  altyd hoogs  onwillig  om  die  verantwoordelikheid  vir  haar  pasiënte aan  haar  kollegas  oor  te  dra  –  maar  hierdie  twee  vroue  is  nie kollegas nie en sy is ook nie nou dokter Lana Marais nie. 

Sy’s net Lana, en dis haar vriende dié. 

Toe  sy  opstaan,  is  sy  verbaas  om  te  voel  dat  daar  dankbare trane  agter  haar  ooglede  brand.  Wanneer  laas  het  sy  ’n  ware vriend gehad? Twéé vriende? 

Die waarheid is dat sy nie eens kan onthou nie. 

Sy vind ’n plek langs die vuur om haar moeë lyf neer te lê, en maak met ’n sug van verligting haar oë toe. 



Die vyfde dag

Vroeë oggendure

Dis terwyl Vivian sy polsslag meet dat Guy met ’n sagte kreun sy oë oopmaak. 

“Jy’s wakker! Ek roep vir Lana.” 

Hy gryp haar hand en hou dit bewend vas. “Water …” 

Vivian  gooi  haastig  van  die  water  wat  hulle  vroeër  gekook het in ’n koppie, en help Guy om ’n slukkie te vat. Hy sukkel om te sluk, die pyn in stroewe lyne op sy gesig geëts. 

“Ek dink ek moet vir Lana gaan kry.” 

“Nee. Laat haar slaap. Sit by my.” Hy baklei om te praat, sy stem skaars meer as ’n skor fluistering. 

Die skuldgevoel wat Vivian al dae lank dra, laat haar nie toe om ’n oomblik langer stil te bly nie. “Ek kon nie my oë oophou nie,” bieg sy, haar gesig warm van skaamte. 

Guy  sukkel  om  sy  woorde  uit  te  kry.  “Voor  julle  my  gekry het, was ek kwaad.” 

Natuurlik. Hulle verdien sy woede. 

“Kwaad  oor  al  die  sonsondergange  wat  ek  gaan  mis,  visse wat ek nie gaan vang nie, mense wat ek nie gaan ontmoet nie.” 

Wow,  dink  Vivian,  verstom  deur  sy  groothartigheid.  Hoe moet dit voel om die lewe met soveel entoesiasme te omhels? 

Om  minder  bang  te  wees  vir  die  dood  as  vir  dit  wat  jy  alles gaan mis hier op aarde? 

“Wat dink jy wag vir jou hierna?” vra sy saggies. 

Voor hy antwoord, kyk hy eers ’n rukkie na die sterrehemel wat  so  oneindig  en  asemrowend  bo  hulle  koppe  uitstrek.  “Die meeste riviere begin in die berge en vloei dan tot in die see.” Sy

asemhaling is vlak en elke woord vol pyn. “En eendag gaan ek in  die  oseaan  opeindig.”  Toe  hy  weer  na  haar  kyk,  kan  sy  die vasberadenheid  in  sy  oë  lees.  “Maar  vir  nou  is  ek  nog  in  die rivier.  Maak  nie  saak  hoe  rof  die  waters  raak  nie,  ek  wil  nie kortpad vat nie.” 

Vivian kyk na die rivier wat silwer blink in die maanlig, die aanhoudende  geruis  daarvan  teen  dié  tyd  al  ’n  vreemd gerusstellende geluid. Wanneer het sy so bang geword om deur die lewe se stroom meegesleur te word? Hoe kon sy toelaat dat haar lewe so klein en so eng word, haar verwagtinge so min? 

“As kind het ek my asem opgehou en na die bodem van die swembad  gesink,”  onthou  sy.  “Om  daar  onder  te  lê  en  op  te staar,  was  my  veilige  plek.  Ek  was  vreesloos  onder  die  water; nou verdrink ek op die oppervlak.” 

“Roep die see jou?” 

Terwyl  sy  oor  sy  vraag  nadink,  dwaal  albei  se  oë onwillekeurig na die letsels op haar gewrigte. Die antwoord is nie eenvoudig nie. 

Die afgelope paar dae het sy swaarder gekry as ooit tevore in haar lewe: die vrees, die verlorenheid, die dors, die uitputting, die hitte, die honger … Sy sal nooit, so lank as wat sy lewe, die trauma  vergeet  nie.  En  tog  was  daar  nie  een  oomblik  wat  sy wou tou opgooi nie. Daar was nie eens ’n sekonde wat sy wou gaan  lê  het,  of  wou  ophou  probeer  nie.  Hoe  kan  dit  wees? 

wonder sy nou. Hoe kan dieselfde mens wat een oggend, nie so lank gelede nie, alleen in ’n woonstel haar polse gesny het, nou soos  ’n  verwoede  dier  veg  om  oorlewing?  Hoe  kan  sy  twee sulke uiteenlopende weergawes van haarself versoen? 

En moet sy enigsins probeer? 

As sy nou daaraan terugdink, besef sy dat sy eintlik jare lank gevoel het asof sy nie regtig bestaan nie. In haar eie oë was sy so uitwisbaar soos ’n waterverfskildery: ’n afgewaterde meisie

wie  se  dowwe  lyne  kon  wegsmelt  en  vervaag  sodra  ’n  paar reëndruppels  op  haar  val.  Dit  was  net  ’n  man  se  aandag  wat haar substansie kon gee. In die helder lig van ouens soos Phillip se  nabyheid  was  sy  skerp  omlyn  en  duidelik  sigbaar.  Sy  was iémand. 

Die  persoon  wat  geen  toekoms  meer  kon  sien  op  daardie donker,  koue  oggend  alleen  in  haar  woonstel  nie,  voel  nou amper soos ’n vreemdeling. Iemand wat sy eens op ’n tyd goed geken het, maar met wie sy nie eintlik meer veel tyd deurbring nie. Want al was die afgelope paar dae ook hoe verskriklik, het daardie ou gevoel van vaagheid, van vaalheid en onsigbaarheid nog nooit teruggekom nie. Sy het gesien wie sy kan wees as sy dapper  genoeg  is  om  in  haarself  te  glo,  en  die  Vivian  wat haarsélf nou so duidelik raaksien, is iemand wat verbasend lus is  om  uit  te  vind  wat  volgende  in  hierdie  lewe  met  haar  gaan gebeur. 

“Nie  so  hard  soos  altyd  nie.”  Die  besef  is  soos  ’n onverwagse geskenk. “Nou hoor ek die rivier duideliker.” 

Uit die donker klink daar meteens ’n geluid op, hard en hoog en  heeltemal  te  naby  –  die  kras  skree-lag  van  ’n  honger roofdier. Sy voel hoe elke haar op haar kop begin regop staan. 

“En wat ook al dít was.” 

Nog  ’n  hoë  kekkel-huilklank.  Dié  keer  nog  harder.  Nog nader. Die geluid laat die ander vroue wakker skrik. 

Sy sien hoe Guy bekommerd afkyk na sy wonde. “Hiënas.” 

Natuurlik. Vivian onthou wat sy van daardie aasdiere gelees het. Die reuk van bloed moet hulle gelok het. Hulle weet hulle prooi is gewond en sal meer aggressief as gewoonlik optree. 

“Shit!” Vivian vloek kliphard. 

Dis  nou  net  haar  luck,  dink  sy  vererg.  Die  óómblik  toe  sy besef hoe graag sy wil lewe, daag ’n hoop honger hiënas op. 

Absoluut tipies. 

Sy  bal  haar  vuiste.  Daai  flippen  hiënas  weet  nie  met  wie hulle  nou  sukkel  nie.  Sy’t  immers  al  ’n  hele  rits  mans  soos Phillip  oorleef  –  en  meer  gewetenlose  roofdiere  as  dié  kry  jy nie sommer nie. 

“Nixie, steek ’n stok aan die brand,” beveel sy. “Adrie, Lana en Diona – kry Guy op die raft.” 

As  enigeen  verbaas  is  oor  Vivian  se  nuutgevonde leierseienskappe,  wys  hulle  dit  nie.  Almal  werk  so  vinnig  as wat  hulle  kan,  bewerig  van  die  haas,  gedryf  deur  ’n  oervrees wat oor duisende generasies diep in hulle wese geplant is. Die mens is eintlik nog maar net ’n kort rukkie met gemak heel bo aan die voedselketting. Dít besef jy gou as jy jou in die natuur bevind, in die donker, sonder skuiling of wapens en met ’n trop roofdiere wat honger om jou sirkel. 

In  die  sterrelig  kan  hulle  elke  nou  en  dan  ’n  skadu  sien beweeg,  net  ’n  paar  treë  verder  die  bosse  in.  Nixie  kry  na  ’n rukkie ’n stok aan die brand en begin dit in die lug rondswaai, maar noudat hulle beter kan sien, voel almal nóg banger. 

Net  buite  die  fakkel  se  ligkring  is  daar  oral  oë  wat  glim  in die donker. Dis moeilik om te sê hoeveel hiënas daar is, maar dis  baie.  Te  veel.  Met  elke  minuut  wat  verbygaan,  word  die onheilspellende  whoo-oop-geluide  wat  hulle  maak  meer dreigend,  en  die  spookagtige  skadu’s  wat  hulle  met  hulle koddige, lomp treë gooi, kom ál nader. 

Dis net die vuur wat hulle weghou. 

Vir nou. 

Sodra  Diona,  Lana  en  Adrie  vir  Guy  op  die  reddingsbaadjie-draagbaar  gekry  het,  neem  Vivian  die  brandende  fakkel  by

Nixie. 

“Gaan!” 

Guy  kreun  van  die  pyn  toe  hulle  hom  lig:  ’n  lae,  amper onmenslike  geluid  wat  Vivian  in  hoendervleis  laat  uitslaan. 

Soos hulle hom boot toe dra, kom meer en meer hiënas uit die bosse – so maklik gaan hulle nie hulle prooi laat ontsnap nie. 

Vivian voel asof sy kook van binne en haar wange gloei van die adrenalien. Haar hart dawer in haar bors, maar sy hardloop nie weg nie, in die greep van ’n aggressiewe drang wat sy nog nooit voorheen ervaar het nie – die wil om te veg. 

Om te beskerm wat hare is. 

Weg is julle! Sa! 

Sy swaai die brandende tak dreigend in die rigting van elke hiëna wat dit te naby waag, haar oë amper so wild soos dié van die diere wat haar uit die donker aangluur. 

“Vivian!” 

Toe Guy in die boot is, begin sy stadig retireer. Met elke tree wat sy gee, kom die honger hiënas dreigend nader. 

Skoert! 

Dis  nie  net  die  hiënas  wat  grom  nie,  kom  sy  na  ’n  rukkie agter. Sy maak self ’n aardige geluid laag in haar borskas, soos

’n dier wat nie van plan is om weg te hardloop nie. 

Nog ’n tree agteruit. 

Bly weg! 

Sy swaai vir oulaas die fakkel in die diere se rigting, voordat sy  haastig  in  die  boot  klim  en  dit  saam  met  die  ander  van  die oewer af wegstoot. 

Op  die  rivierwal  huil  die  hiënas  hulle  frustrasie  teen  die donker nag uit. 

Oggend

Hulle  het  met  dagbreek  al  die  dreuning  van  die stroomversnelling in die verte gehoor. 

In  daardie  stadium  was  hulle  te  moeg  om  bang  te  wees. 

Hulle  moes  deur  die  donker  ure  roei:  Die  haastige  vlug  weg van  die  hiënas  het  Guy  se  wond  laat  oopgaan  en  Lana  het  dit duidelik  gemaak  dat  daar  geen  verdere  ruskans  kan  wees  as hulle  sy  lewe  wil  red  nie.  Gelukkig  was  die  rivier  glad  en  die stroom so sterk dat hulle vir lang rukke geen roeiwerk hoef te gedoen het nie. 

Dagbreek het hulle leepoog en gedaan gevind. Só moeg dat selfs  die  vooruitsig  van  ’n  kwaai  stroomversnelling  hulle  nie kon  raak  nie.  Maar  noudat  die  woedende  massa  water  so duidelik voor hulle lê, verbloem selfs hulle uitputting nie meer die vrees vir wat kom nie. 

Hulle  staan  by  ’n  uitkykpunt  ’n  paar  honderd  meter stroomop  van  die  monster-stroomversnelling.  Selfs  op  dié afstand is die diep gedreun van die water oorverdowend, en die krag waarmee die stroom oor die rotse slaan en na benede stort, is genoeg om ’n wit mistigheid in die lug te laat opslaan. 

Dis  vir  Lana  duidelik  dat  dit  pure  waansin  sal  wees  om  die massa  kolkende  water  met  hulle  bootjie  aan  te  pak.  Maar  dis net  so  duidelik  dat  hulle  nie  ’n  keuse  het  nie.  Die stroomversnelling is op ’n onmoontlike plek geleë – die terrein aan albei kante is styl en skerp en klipperig en sonder genade. 

Dit sal die grootste deel van ’n dag neem om daaroor te klim en dan terug rivier toe te stap. En wat gaan hulle met Guy doen? 

“Al kan ons hom dra, is daar nie tyd nie.” Lana weet presies hoe dringend Guy hulp moet kry. 

Langs haar staan Vivian versteen en staar na die watermassa wat oor die rotse tuimel. “Dis selfmoord.” 

Miskien. Maar wat is die alternatief? 

Lank  staan  hulle  so.  Dan  draai  Lana  sodat  almal  haar  kan sien. “Wat wag aan die ander kant van daai rapid?” Haar vurige blik moedig hulle aan, daag hulle uit. 

Mens  kan  enigiets  regkry  as  jy  genoeg  van  ’n  rede  het. 

Enigiets. 

Adrie  kyk  vinnig  na  die  stroomversnelling  voordat  sy  haar kop vasberade lig. “My gesin,” sê sy sonder enige aarseling. 

Diona  kyk  na  Nixie.  “Die  kans  om  my  dogter  weer  te  leer ken.” Sy neem Nixie se hand in hare. 

Nixie ontmoet haar ma se oë. Druk haar hand styf vas. 

Vivian  staar  na  die  bruisende  massa  water.  “Onvervulde potensiaal,” sê sy oplaas, haar stem droog. 

Lana  se  blik  neem  hulle  almal  gelyk  in.  “As  daar  ’n  halwe kans is.” 

Die ander knik. Hulle weet waarvoor hulle hulself inlaat. 

“Een ritme!” 

Toe hulle terug rivier toe stap, kyk niemand om nie. 

Op  die  boot  veg  Guy  vir  elke  asemteug.  Hy  frons  toe  hy  sien dat hulle regmaak om die boot te water te laat. Dis ’n klas vyf-versnelling  wat  voorlê.  Geeneen  van  sy  groepe  het  dit  al  ooit aangepak  nie,  en  selfs  hoogs  ervare  roeiers  moes  al  daar  met hulle lewens boet. “Julle moet om hike.” 

Vivian gee hom ’n skalkse glimlag. “Waar’s die fun in dít?” 

Toe  hy  aan  almal  se  gesigte  sien  dat  hulle  reeds  die  besluit gemaak  het,  voel  Guy  hoe  ’n  desperate  hoop  in  sy  binneste

opvlam. Dankbaarheid ook. 

Hy weet wat hulle waag, en waarom. 

“Vat die linker-lyn. Dis ons beste kans.” Hy hyg elke woord met moeite uit. 

Lana kyk hom in die oë. “Heel anderkant uit.” 

Hulle  maak  noukeurig  reg  vir  wat  kom,  maar  daar’s  nie  veel wat  hulle  werklik  kan  doen  om  dit  veiliger  te  maak  nie. 

Baadjies.  Helms.  Spane.  Guy  word  so  stewig  vasgegordel  as wat  hulle  kan,  en  dan  is  die  oomblik  daar.  Dit  help  nie  om langer te wag nie. 

“Spane in!” roep Adrie. 

“Spane in!” antwoord die ander. Soos een vrou. 

Daar  is  geen  omdraaikans  meer  nie.  Hulle  roei  hard  en vasberade, met een onverstoorbare ritme. 

“Vivian, jy’s ons oë.” Lana se stem is kalm, haar vertroue in Vivian  volkome.  Hierdie  vrou  kan  vuur  maak  met  ’n  klip, noord aanwys met stokkies, en het die goeie verstand gehad om

’n mes en ’n hydration pack aan haar lyf vas te gespe. Sy’t ook nooit opgehou om na Guy te soek nie en het hulle uit die hiënas se  kake  gelei.  Verder  van  ’n  hulpelose,  bleek  Ophelia  kan  jy nie kry nie. As iemand hulle hierdeur kan navigeer, is dit sy. 

Voor hulle borrel en bruis die rivier verwoed. Lana voel hoe haar hande liggies begin skud, maar hierdie keer probeer sy dit nie wegwens nie. 

So,  dan  bewe  haar  hande,  dis  ook  nie  die  einde  van  die wêreld  nie.  Sy  sal  haar  allerbeste  doen  om  hulle  veilig  deur hierdie  lewensgevaarlike  stroomversnelling  te  stuur;  sy  sal  op haar hardste roei, sy sal álles gee. Maar dit beteken nie dat sy

noodwendig  sal  slaag  nie.  Sy  is  net  ’n  mens  –  bewend, onvolmaak, vol foute en swakhede. As hulle hierdeur kom, sal dit aan hulle almal te danke wees – elke liewe een van hulle –

en  as  hulle  faal,  sal  dit  ook  nie  net  haar  skuld  wees  nie. 

Somtyds  gebeur  die  verskriklikste  tragedies  en  mens  kan  niks doen om dit te keer nie. 

Sy kyk af na haar hande, gryp die spaan stywer vas. Maar die hemel weet – jy kan probéér. 

Toe ’n golf water haar yskoud in die gesig tref, lig Lana haar ken en stuur hulle vasberade links by die berg water in. 

Dis selfs erger as wat Vivian verwag het. 

Die ontsaglike krag van die stroom laat die water voortdréún voordat dit kantel en om die rotse stort in ’n besete wit gemaal. 

Om  haar  tol  die  wêreld  wild,  en  die  water  is  oral,  bo  haar, onder haar, in haar gesig, haar oë, haar mond. 

Dis  die  tipe  plek  waar  selfs  die  sterkste  swemmer  sal verdrink, en Vivian kon nog nooit goed swem nie. Haar instink skreeu  dat  sy  haar  oë  moet  toeknyp,  haar  lyf  in  ’n  bondeltjie moet rol en haarself moet beskerm teen wat kom. 

Maar mens is meer as net jou instink. 

Sy  bly  hardkoppig  sit,  vasberade  om  die  komende  gevaar reguit in die oë te kyk. Onder haar bokspring die boot een keer hoog in die lug op. Sy byt op haar lip, klem haar spaan vas en maak haar oë wyer oop. 

Die boot bokspring weer. En weer. Hoër en wilder. 

Vivian  roei  met  alles  wat  sy  het,  maar  teen  die  stroom  se geweldige  krag  voel  dit  asof  hulle  pogings  om  die  boot  te beheer lagwekkend min sukses het. Nou bokspring die boot nie meer nie; dit word heen en weer geslinger, die lug in gegooi en teen die rotse geslaan. 

Dis onmoontlik. Hulle het nie ’n kans nie. 

Sy’s  op  die  punt  om  tou  op  te  gooi,  toe  sy  Guy  agter  haar hoor kreun. Die klank sidder soos ’n aanklag deur haar lyf. 

Sy  skuld  daai  man.  Dis  deels  haar  fout  dat  sy  lewe  aan  ’n draadjie hang. En as daar ’n halwe kans is om dit reg te maak, gaan sy dit vát. 

Links  voor  in  die  water  doem  ’n  rots  bo  die  skuim  uit  op. 

“Regs!” skree Vivian. 

As sy darem dink hoeveel jare sy vir ’n man gewag het om haar te red. Wel, vandag is sý die een wat hóm gaan red, al kos die probeerslag dan ook haar lewe. 

Die hemel weet, sy was al bereid om vir baie minder te sterf. 

Die  vroue  roei  soos  mense  wat  weet  dat  hulle  lewens  daarvan afhang.  Hulle  mis  naelskraap  die  gevaarlike  rots  aan  hulle linkerkant, en vir ’n lighoofdige oomblik lyk dit vir Adrie asof hulle  dit  miskien  gaan  maak.  Voor  hulle  kolk  die  water  nog woes,  maar  dit  lyk  vir  haar  asof  hulle  darem  verby  die gevaarlikste rotse is. 

Dan klink Vivian se stem egter weer op, banger en harder as tevore. “Links! Hard links!” 

Vir Adrie voel dit asof hulle saam roei met die dissipline van

’n Olimpiese span, maar die mag van die water is eenvoudig te veel.  Sy  verloor  haar  wind  toe  die  boot  se  neus  hard  teen  ’n skerp rots slaan en hulle hoog die lug in gestoot word. 

“Hou vas!” 

Terwyl sy nog na asem snak, gryp sy Guy met een hand vas terwyl sy met die ander krampagtig aan die veiligheidstou klou. 

Vir ’n vreesaanjaende oomblik lyk dit asof die boot weer gaan omslaan,  maar  dan  –  genadiglik!  –  val  die  neus  met  ’n  slag terug op die water. 

O foooooooo –

Die impak gooi Adrie van die boot af. Sy sluk ’n mond vol water,  voel  hoe  die  stroom  haar  aftrek.  Dis  net  haar  greep  op die  veiligheidstou  wat  keer  dat  sy  onder  die  oppervlak verdwyn, maar haar hand is teen dié tyd so lam dat sy nie seker is hoe lank sy nog sal kan vashou nie. Sy stik, veg om bo te bly, skop so hard sy kan teen die stroom se sleurkrag. 

Dis dan seker hoe klere in ’n wasmasjien voel. Die belaglike gedagte flits deur haar kop terwyl sy heen en weer geruk word. 

Op en af en alle kante toe. Splish-splosh. Water oral. Skuim in jou oë. 

Sy sluk nog water, voel hoe die tou stadig deur haar vingers glip …

Néé. Sy gryp die tou met ’n doodsgreep vas. 

Vergeet  dit!  Sy  sal  nóóit  laat  los  nie.  Hierdie  rivier  se  hele moer. 

Adrie veg met haar hele wese om bo te bly en snak hard na asem  elke  keer  as  haar  kop  vir  ’n  oomblik  bo  die  oppervlak kom. 

Hierdie rivier gaan haar nie vandag wen nie. No. Way. 

Sy het ’n man wat by die huis vir haar wag. ’n Regte bliksem wat ongelooflik lief is vir haar. Sy het drie kinders ook. Stoute klein helle wat dink dat die son uit haar groot gat skyn. 

Sy  het  ’n  lewe  gebou  waarop  sy  trots  is,  al  lyk  dit  dan  ook nie soos die mooi mense op Instagram s’n nie. 

Sy is iémand op wie sy trots is. 

Daardie mense se moer. Die lot van hulle. 

Sy  gaan  aan  hierdie  tou  bly  klou  soos  ’n  neet.  Sy  gaan vashou en vashou en vashou en vashou. 

Sy’t alles om voor te veg en ’n helse sterk lyf om dit mee te doen. 

En sy gaan nie laat los voordat haar vriende haar uit hierdie

donnerse  rivier  trek  nie,  en  dan  gaan  sy  huis  toe  gaan,  en  sy gaan  haar  man  oopmond  soen  en  haar  kinders  teen  haar vasdruk en drie red velvet cupcakes alleen opeet. 

Adrie  word  ’n  rukkie  agter  die  boot  aangesleep,  maar  sy verloor nie haar greep op die veiligheidstou nie, en uiteindelik kry  Diona  en  Nixie  dit  reg  om  haar  reddingsbaadjie  raak  te gryp en haar terug op die boot te trek. 

Die  gevaar  is  nog  nie  verby  nie.  Voor  hulle  slaan  ’n reusegolf die lug in op. 

“Saam vorentoe!” skree Lana. 

Hulle  roei  nóg  harder.  Die  een  haal  na  die  ander,  perfek  in gelid,  soos  ’n  masjien.  Teen  hierdie  tyd  is  hulle  lywe  so  vol adrenalien  dat  hulle  nie  meer  pyn  of  moegheid  ervaar  nie,  net

’n oerdrang om te oorleef. Om te oorwin. 

“Harder!” 

Die  stroomversnelling  pluk  hulle  vir  oulaas  heen  en  weer, voordat  dit  hulle  aan  die  ander  kant  uitspoeg,  papnat  en uitgemergel.  Hulle  skud  oor  die  laaste,  kleiner  versnellings  in

’n  toestand  van  skok,  steeds  perfek  in  ritme,  asof  hulle  hulle lewe  lank  al  oefen  om  saam  gevaarlike  witwaterriviere  aan  te pak. 

Die  oomblik  toe  hulle  in  kalmer  water  beland,  kyk  hulle terug  na  die  enorme  muur  wat  agter  hulle  lê.  Nie  een  kan  glo wat hulle nou net reggekry het nie. 

Dis ’n wonderwerk. 

Dis …

Hulle  is  nog  besig  om  te  probeer  inneem  wat  hulle  so  pas vermag het, toe Lana opstaan, uit die boot duik en terug in die rigting van die stroomversnelling begin swem. 

“Lana!” Diona se stem is vol magtelose onbegrip, terwyl die

res haar net in stomme afgryse kan agternastaar. 

Lana  veg  stroomop  met  alles  wat  sy  het.  Sy  is  verby  moeg, leeggetap  tot  op  die  been,  maar  sy  swem  teen  die  stroom  met sterk,  egalige  hale  omdat  sy  iets  gesien  het  wat  sy  eenvoudig nie kan agterlaat nie. 

Diona  se  army-waterbottel.  Vasgevang  in  ’n  maalkolk  waar dit om en om in die rondte tol. 

Die oomblik toe sy dit vasgryp, verlaat haar laaste krag haar, en sy gee haarself oor aan die stroom. 

Toe sy naby genoeg kom, gryp Diona en Nixie haar en help haar  terug  op  die  boot.  Haar  enigste  antwoord  op  hulle onbegrypende, verwytende kyke is om die waterbottel hoog in die lug op te hou. 

“You saved him!” jubel Nixie toe sy besef wat Lana gedoen het. 

Die  woorde  tref  Lana  soos  ’n  vuishou  tussen  die  oë,  en  in haar afgematte, gedisoriënteerde toestand is sy meteens terug in die hospitaal met David se lewelose liggaam onder haar hande. 

Sy breek. 

“Daar was niks wat ek kon doen nie! Daar was niks wat ek vir hom kon doen nie! Ek sweer ek het alles probeer!” 

Nixie het duidelik geen idee waarvan sy praat nie, maar Lana weet  die  oomblik  toe  Diona  uiteindelik  die  dokter  herken  wat op  daardie  verskriklike  dag  van  agter  ’n  masker  na  hulle gestaar het. Sy kyk pleitend na die ander vrou, probeer hortend verduidelik: “Die dag by die hospitaal … Ek was weer elf jaar oud.” 

Was dit die manier waarop Nixie en Diona so desperaat deur die teaterdeure gebars het? Was dit die feit dat die masjien op presies daardie oomblik begin biep het, die lyn op die monitor

eensklaps heeltemal plat? Was dit Nixie se histeriese uitroepe –

“Please! You have to save my dad!” – tesame met die aanskoue van haar magtelose hande op sy bebloede, lewelose bors? 

Of was dit ’n kombinasie van al hierdie dinge en nog meer –

die finale besef dat sy net so feilbaar is soos daardie dokter wat twee-en-twintig jaar gelede nie haar pa kon red nie? 

Wat  dit  ook  al  was,  iets  is  daardie  dag  oopgekrap.  ’n  Rou wond  wat  onder  die  growwe  roof  van  haar  ysige professionaliteit nooit regtig genees het nie. 

“Ek moes die een gewees het wat na julle toe gekom het, wat vir julle die nuus gegee het.” Sy kyk eers na Nixie. “My hand het  ná  jou  pa  so  erg  begin  bewe.”  Dan  na  Diona.  “En  by terapie,  hoe  meer  jy  gedeel  het,  hoe  minder  kon  ek.  Ek  is jammer.” 

So verskriklik jammer. 

Jammer  vir  elke  pasiënt  wat  sy  nie  kon  red  nie.  Vir  elke familielid wat sy nie kon troos nie. Vir elke fout wat sy gemaak het.  Vir  elke  mens  wat  sy  teleurgestel  het.  Vir  die  feit  dat  die lewe  so  hartverskeurend  kan  wees  en  dat  sy  dit  nie  kan  beter maak nie, al probeer sy ook hoe hard. 

Veral daaroor is sy jammer. 

So verskriklik jammer. 

Vir  ’n  lang,  pynlike  oomblik  kan  ma  en  dogter  net  geskok  na haar  staar.  Maar  nie  een  van  hulle  is  ’n  elfjarige  kind  nie,  en albei  weet  maar  net  te  goed  dat  daar  sekere  tragedies  is  wat selfs die beste dokter nie kan verhoed nie. 

Dis  Diona  wat  eerste  na  haar  uitreik.  Die  afgelope  paar  dae het sy Lana leer ken as ’n sterk leier en ’n ongelooflike dokter

–  ’n  vrou  van  staal.  Maar  nou  sien  sy  dat  daar  agter  die  hoë muur  wat  Lana  om  haarself  gebou  het,  ’n  getraumatiseerde

kind wegkruip. Iemand wat die kragtige emosies binne haar só vrees  dat  sy  al  jare  lank  daarvan  wegskram.  ’n  Vrou  wat haarself dwing om sterker te wees as almal om haar omdat sy in haar diepste wese bang is vir haar eie weerloosheid, soos ’n eikeboom wat eerder sal breek voordat dit buig. 

Sy sit haar hand saggies op Lana se skouer. 

Twee sterk vroue wat albei hard deur die lewe geslaan is. 

Nixie  maak  die  waterbottel  oop.  Sy  gooi  van  haar  pa  se  as  in haar handpalm en strooi dit stadig in die rivier. Toe sy klaar is, oorhandig  sy  die  bottel  aan  haar  ma  sodat  sy  dieselfde  kan doen. 

Dis  ’n  lieflike,  helder  oggend,  en  oor  die  gladde  rivier  roer daar nie ’n luggie nie. Langs die rivier is daar groot, plat rotse wat  lyk  soos  spoelklippe,  en  behalwe  vir  die  roep  van  ’n visarend elke nou en dan, en die rivier se rustige geruis, heers daar ’n amper gewyde stilte. Bo hulle is die lug helderblou en sonder  einde,  en  om  hulle  is  die  aarde  so  vars  en  ongeskonde soos die dag waarop dit geskape is. 

“Dad  would  have  loved  this.”  Nixie  forseer  die  woorde verby die brandende styfheid in haar keel. Sy sal nooit oor haar pa  se  dood  kom  nie,  dink  sy  hartseer.  Nie  so  lank  as  wat  sy lewe nie. Elke mooi herinnering uit haar kinderjare is aangetas deur  die  pyn  van  sy  afwesigheid:  Elke  grap  wat  hulle  gedeel het, elke plek wat hulle besoek het, elke lekker ding wat hulle saam  gedoen  het,  is  nou  bittersoet,  ’n  bron  van  pyn  sowel  as vreugde. 

En tog. 

Op ’n tyd soos hierdie is dit nie moeilik om te glo dat daar ’n heelheid in die skepping bestaan wat groter as die mens is nie. 

Dis  nie  moeilik  om  te  glo  dat  daar  rede  is  vir  hoop  sowel  as

wanhoop  nie.  Vir  vreugde  sowel  as  smart.  Geluk  sowel  as hartseer. 

It’s all a beautiful mess, soos haar pa sou gesê het. 

Toe haar ma ook van die as gestrooi het – haar pyn diep en ontroosbaar en privaat – neem Nixie die waterbottel en hou dit na Lana toe uit. 

Hulle oë ontmoet vir ’n lang oomblik. 

Twee dogters wat albei hulle pa’s te vroeg verloor het. 

Al besef Lana watter mooi gebaar dit is, neem sy nie die bottel by die meisie voordat Diona ook haar toestemming geknik het nie.  Dan  strooi  sy  die  laaste  as  in  haar  hand  uit,  en  laat  dit versigtig in die rivier val. 

Ashes to ashes, dust to dust. 

Stof is ons almal, en tot stof sal ons terugkeer. 

Die hartseerste woorde wat daar is, in enige taal. 

En ook – ten spyte van hoe graag ons dit anders sou wou hê

– miskien die waarste. 

Middag

Hulle roei vir ure. 

Aan en aan met die rivier terwyl die son op hulle neerbak. 

Moenie ophou nie. Moenie dink nie. Moenie voel nie. 

Hou net aan. 

Soms raak die hitte en die stres en die uitputting te veel, en dan  moet  een  van  hulle  eers  ’n  rukkie  rus.  Maar  keer  op  keer dryf Guy se swaar asemhaling hulle om harder te probeer. 

Aan en aan. 

’n Eindelose rivier voor hulle. 

Spiere soos lood. 

Sy asemhaling ál swakker. 

Skaafplekke. 

Sweet. 

Die son moordend bo hulle koppe. 

Sy kreune ál sagter. 

Te moeg om te praat. Te moeg om te dink. 

Roei net. 

Aan en aan en aan. 

’n  Leeftyd  later,  toe  Lana  ’n  vae  figuur  op  die  oewer  gewaar, dink  sy  eers  dat  sy  hallusineer.  Maar  met  elke  sekonde  word die  figuur  duideliker:  ’n  slapende  man  wat  op  ’n  stoel  sit  en visvang, sy hoed oor sy gesig getrek. 

“Help!” Lana se stem is so hees en flou dat sy eintlik skrik. 

Die ander kyk verdwaas rond. Te bang om te hoop. 

“Help!” 



Nou kan hulle hom ook sien. 

Dis Smiles. Bo alle twyfel. 

“Help!” 

Goddank. Dis regtig hy. 

“Hélp!” 



Oomblikke

In  ’n  verafgeleë  wildernis  sny  ’n  rivier  deur  die  klipkranse  en berge  van  ’n  semiwoestyn,  skynbaar  onaangeraak  deur  die mens se bestaan, manjifiek in sy oeroue eensaamheid. 

Tot jy weer kyk. 

Knip jou oë en jy sien ’n man wat op die oewer staan. In sy hand is ’n radio, en hy beduie wild terwyl hy daarop praat, sy oë rond van skok. Kyk van naderby en jy sal sien dat hy na ’n opblaasboot op die water staar. In die boot is daar ’n man wat lê en vyf vroue wat regop sit. Die man is erg beseer, die vroue vuil en sweterig en gaargebrand en heeltemal gedaan. 

Nog  ’n  oomblik:  Die  beseerde  man  word  versigtig  uit  die boot gedra. 

En later: ’n Helikopter land op die rivieroewer. 

Die vroue glimlag moeg vir mekaar. 

’n Leë boot is al wat agterbly. 


* * *

Buite ’n begraafplaas sit ’n vrou in ’n kar. Sy is hier om twee grafte te besoek wat langs mekaar lê. 

 Alana Marais – Geliefde ma en vrou 1957-1985

 Deon Marais – Geliefde man en pa 1956-1996

Dis verskriklik moeilik. 

In  een  hand  hou  sy  ’n  bos  blomme  vas.  Haar  ander  hand huiwer teen die deur se handvatsel. 

Lank sit sy so. Gevries. 

Dan maak sy die deur oop en klim uit. 


* * *


In dieselfde stad, nie ver van die begraafplaas nie, kniel ’n vrou op  ’n  badkamervloer.  Langs  haar  lê  ’n  splinternuwe versameling gereedskap netjies in ’n ry uitgepak. 

Die vrou vee haar ligbruin hare uit haar oë terwyl sy ’n kraan met ’n moersleutel losdraai. Sy haal die kraan af, verwyder die ou wasser en vervang dit met ’n nuwe een. Dan sit sy die kraan terug en draai dit styf vas. 

Toe  sy  klaar  is,  is  daar  iets  onseker  aan  haar  versigtige glimlag. 

Kan dit regtig so maklik wees? 

Sy  draai  die  kraan  oop,  laat  die  water  vir  ’n  paar  sekondes loop, draai dit dan weer toe. 

Nie ’n enkele druppel lek nie. 


* * *

In  ’n  tent  in  ’n  sitkamer  lê  twee  vroue  langs  mekaar.  Hulle hande is gelig sodat die skadu’s patrone teen die tent se seil kan gooi: hasies en skoenlappers en paddas en mannetjies wat loop. 

Soos  hulle  daar  lê,  spook  elkeen  met  haar  eie  hartseer  –  ’n diep gemis, ’n verlange wat nooit sal verdwyn nie. Tog is daar meer  glimlagte  as  trane  in  die  tent,  want  hulle  onthou  saam, treur saam, probeer saam hulle pad vorentoe vind. 

Toe die ouer vrou se foon lui, tel sy dit met ’n frons op. Die woord  Office flits oor en oor op die skerm. 

Sy dink vir ’n oomblik. 

Skakel die foon af. 


* * *


In ’n voorstedelike huis nie ver daarvandaan nie, lê nog ’n vrou met ’n foon in haar hand. Sy het duidelik laat geslaap, want sy is nog in die bed, met dromerige oë en deurmekaar hare, terwyl sy deur haar WhatsApp-groepe soek. 

Toe  sy  die  groep  getiteld   MATRIEKREUNIE  vind,  druk  sy vinnig op die skerm. 

 Exit Group. 

 Delete Group. 

Dan  sit  sy  haar  foon  weg  sonder  om  weer  daaroor  te  dink. 

Haar man en drie seuns het nou net laggend met ’n volgelaaide ontbytskinkbord  die  kamer  binnegekom,  en  haar  mond  water al. 


* * *

’n Ry eerstejaar- mediese studente staan almal met ’n skalpel in die hand terwyl die lektor hulle een vir een reghelp. Toe sy by die  laaste  student  kom,  ’n  jong  vrou  met  ’n  groot  bos  donker krulle, knik sy, beïndruk deur die behendigheid van die meisie se greep. 

Genugtig. Mens sou sweer sy hét al ’n operasie gedoen. 


* * *

Nog ’n skalpel. Nog ’n vroulike hand. 

Dié  keer  behoort  dit  aan  ’n  ervare  traumachirurg.  Sy  word stip deur ’n ouer vrou dopgehou terwyl sy ’n operasie uitvoer. 

Na  ’n  foutlose  prosedure  glimlag  die  ouer  vrou  breed. 

“Welkom terug, dokter Marais.” 

* * *

’n Man en ’n vrou bak saam koek in die kombuis. 

Daar is hitte tussen hulle – witwarm en heerlik lyflik – en toe die  vrou  haar  vingers  verleidelik  begin  aflek,  rek  haar  man  se oë.  Hy  gee  haastig  die  mengbak  vir  die  kinders  om  uit  te  lek, trek  sy  vrou  waskamer  toe  en  sluit  die  deur  met  bewende hande. 

Die vrou glimlag stout. 

Skakel die wasmasjien aan. 


* * *

Terug in die hospitaal dra die chirurg goeie nuus aan ’n verligte gesin oor. Toe die oorstelpte ma haar dankbaar omhels, glimlag die dokter warm. Dan sit sy haar arms om die vrou se skouers en gee haar spontaan ’n drukkie. 

* * *

Op  ’n  besige  oggend  sit  ’n  vrou  voor  ’n  rekenaar,  toe  ’n boodskap op haar skerm verskyn. 

 Happy birthday, Vivian! 

 From all of us at Facebook, we hope you have a wonderful year. 

Sy glimlag breed. 

Flippit. 

Dis  eintlik  ongelooflik  hoeveel  dinge  in  een  jaar  kan

verander. 



Na die tyd

Hulle kom almal in Adrie se sitkamer bymekaar. Die kamer is huislik  en  heerlik  gemaklik,  en  gevul  met  die  geur  van tuisgebak. 

Diona is ywerig besig om pamflette uit te deel:  Kilimanjaro

 – High on Life.  Toe sy die ander se skeptiese kyke sien, haal sy haar skouers op. “Komaan, girls. Wat’s die ergste –” 

“Moet dit nie sê nie!” gil Adrie voor sy ingeloop kom met ’n bord vol red velvet cupcakes. Almal lag. 

Voordat  iemand  ’n  happie  kan  vat,  stop  Adrie  hulle  met  ’n vrolike:  “Wag!”  Sy  druk  ’n  kersie  in  Vivian  se  cupcake  en steek dit aan die brand. “Maak ’n wens.” 

Vivian glimlag geheimsinnig en blaas die kersie dood terwyl die ander vroue lag en hande klap. 

Toe hulle almal begin eet, lig Lana skielik een hand. “Voor ek  vergeet.”  Sy  draai  na  Vivian.  “Hierdie  het  by  dokter  Ezra aangekom. Dis vir jou.” 

Sy  oorhandig  ’n  klein  boksie.  Binne-in  is  ’n  pragtig gepoetsde  stukkie  rooskwarts  met  ’n  nota  daarby.  Vivian  haal die nota uit en lees hardop: “Liefde, Guy.” 

Daar’s  ’n  tergende  oe-en-a-koor.  Vivian  bloos  bloedrooi, maar sukkel om die glimlag van haar gesig af te kry. 

“Kom, kom, kom.” Nixie pluk haar foon uit. Dis duidelik tyd vir  ’n  groepselfie.  Toe  hulle  almal  saambondel,  strek  sy  haar arm so ver as moontlik vorentoe. “Sê: ‘Kill a man …’ ” 

Sy  lag  toe  sy  die  ander  se  kyke  sien.  “JARO!”  maak  sy  die woord klaar. “Sê: ‘Kill-a-man-jaro!’ ” 

Die kamera kliek. Die foto word vasgelê. 

“Kilimanjaro!” 

Opsomming

Vyf Gautengse vroue swem stroomop deur die lewe. Hulle kom uit baie verskillende wêrelde: Daar’s ’n uitgebrande chirurg, ’n bedroefde tipe A-prokureur, haar opstandige studentedogter, ’n oorgewig,  oorstelpte  huisvrou  en  ma  van  drie,  en  ’n vreesbevange jong data-analis. 

Hulle  beland  saam  in  groepsterapie  vir  die  traumas  wat  die lewe hulle onlangs aangedoen het, en deel van die terapie is ’n river  rafting-ekskursie  op  die  Oranjerivier.  Wanneer  hul  gids daar  in  groot  moeilikheid  beland,  moet  dié  vyf  diep verskillende  vroue  saamspan,  verby  hul  eie  probleme  en struwelinge kyk en die gevaarwaters sónder hul gids aandurf –

of hy, én hulle, oorleef dalk nie. 

’n  Bemagtigende  vroue-avontuur  oor  spanwerk,  volharding en jou eie ding met oortuiging doen. 

 Stroomop  volg op Ivan Botha en Donnalee Roberts se fliek-én-roman-suksesverhale   Pad  na  jou  hart   en   Vir  altyd.  Die draaiboek is hierdie keer aangepas deur die bekroonde skrywer Adeline Radloff. 

